Roni

Betg da crair: Quietezza totala en chasa Hoffmann! E quai durant pliras minutas!

Uschiglio strembla tar nus la miraglia. Eva penda trasor vi dal telefon, emprova da persvader Sten cun sia vusch gizza u sfrigna dad aut cun ina da sias bleras amias sur dad x in giuven.

Luz metta si hardrock quai ch’el po.

Mamma taidla radio per esser infurmada, sco ch’ella di. Ella vul s’infurmar otg uras al di. Auter che la sonda durant nossa conferenza da famiglia. Lura tschenta ella giu il radio.

Cur che bab è a chasa, curra el enturn sc’in desperà e tschertga insatge. Ins auda d’in cuntin sia vusch che cloma mamma, Eva, Luz u mai: «Nua è la forsch?» u: «N’hai betg pli chamischas nettas?» u: «Tgi diavel ha puspè prendì mes egliers?»

E Giulia sgrigna si per Romeo e chatscha el per l’entira chasa enturn. Il caos en nossa famiglia è total!

I m’ha dentant parì che schizunt Romeo e Giulia sajan stads schoccads cur che Eva ans ha raquintà la nova. U ch’els han piglià tema, perquai ch’igl era vegnì tuttenina uschè quiet. En mintga cas ha Romeo laschà dar ses oss ina ramplunada giun plaun e Giulia ha chalà da litgar ses pail. Ma pertge essan nus stads uschè surprais? En nossa famiglia è bain tut pussaivel. Tge n’avain nus betg gia fatg atras ensemen! Nus vegnissan segir en il Cudesch Guinness dals records!

Ina giada ha mamma stuì ir d’urgenza a l’ospital: suspect da cancer dals sains! Per cletg n’eran ils bottels betg stads nauschs.

Lura ha bab rut ina chomma cun ir cun skis ed ha zoppegià pliras emnas cun ina luna da portg per la chasa enturn.

Cur ch’ils geniturs èn vegnids a savair che Luz fimia hasch cun mo 14 onns, èn els bunamain flippads. Las amurs turbulentas dad Eva sajan menziunadas qua be a l’ur. Ellas fan bunamain part dal mintgadi.

Il pir è stà cur che bab è s’inamurà en sia secretaria. Il cas è vegnì discutà en nossa conferenza da famiglia da la sonda, perquai che mamma è per avertezza totala. Il pli gugent n’avess jau però udì nagut da quai. Mamma ha survegnì depressiuns, bab rintgs nairs sut ils egls. Eva, Luz ed jau avain fatg plans da battaglia: Il pli gugent avessan nus stort il culiez a Beatrix, la rivala da mamma. Ina sco la sexy Madonna, ans imaginavan nus. Ha pestgà noss bab naiv.

Luz aveva gist cumenzà la scola secundara ed era crudà tras il temp d’emprova, talmain al deva quell’istorgia sin la gnerva. Il tup era che Beatrix era propi ina tippa en gamba e perquai in vaira privel per mamma. Ella era perfin uschè flotta ch’ella ha la finala laschà ir bab, perquai che lez na saveva betg sa decider per ella u per mamma. Cur ch’ins pudeva sperar che mamma e bab vegnian puspè a riva in cun l’auter, ha tat gì in’attatga dal cor. E mamma ha prendì il tat en tgira tar nus, probablamain per mussar a bab tge buna brit ch’ella saja.

Segner char, tge temp! Tat era numnadamain tut auter ch’in char vegliet. El è restà in pauper marmugn fin a sia mort e mamma ha bunamain survegnì in collaps da la gnerva. Bab scappava anc pli savens en ses labor per mitschar tant sco pussaivel il vegl. Ins para d’avair problems cun ils geniturs fin en la pli auta vegliadetgna. Igl è stà ina grazia che tat è mort d’ina segunda attatga dal cor suenter trais mais senza fin. Curiusamain essan nus tuttina stads trists cur ch’el è mort. Surtut bab pareva fitg pensiv e deprimì.

Dal student da l’ester che mamma aveva prendì si tar nus, na vi jau raquintar nagut. El è simplamain stà in’ulteriura catastrofa da famiglia. E che jau hai gia stuì repeter ina classa e sun il bler fitg periclità da stuair far quai anc pli è ina bagatella en cumparegliaziun cun quai che Eva ha raquintà:

Eva è en speranza.

Luzius

Mia sora Eva survegn in pop.

Ella ha 17 onns e va en la tschintgavla classa dal gimnasi. Jau sun stà sco sche jau avess survegnì ina enturn las ureglias, cura ch’ella ha raquintà quai, sonda. Cun chau bass e vusch che tremblava. Ella na ma pareva betg pli Eva.

En bogn era gea dapi in mez onn in pachet da pirlas. Mintgatant hai jau vis co che mamma controllava be cun passar il pachet cumenzà. N’ha para betg gidà bler: duas giadas ha Eva emblidà da prender la pirla e lura anc quella grippa dal magun e da la beglia... e gia datti in pop.

Suenter la nova dad Eva guardava bab ora anc pli mal che tar la sepultura dal tat e mamma anc pli stressada che durant l’affera Beatrix. Roni guardava era da quai curius per il mund en. E lura ha Eva cumenzà a cridar. Ella pareva cumplettamain desperada. Mamma l’ha prendì en bratsch ed ha marmugnà insatge da «spetgar... damaun...» e bab ha mors uschè ferm sin sia pipa ch’ins ha udì a sgriziar.

Jau hai pensà da stuair dir insatge.

«Tge di Sten da quai?», hai jau dumandà.

A la fin finala daventa el bab. Quai è almain da supponer. Eva è siglida si plain larmas ed ha sbragì: «Quel na sa anc nagut! E gea betg vegnir sin l’idea da dir insatge ad el!»

Ella era uschè vilada che jau sun bunamain stà levgià. Quai era puspè la Eva che jau enconuscheva.

La fatscha da mamma è sa sclerida.

«Ah, Evina!», ha ella ditg tut cuntenta. «Uschia è quai! Ti n’es anc gnanc segira! Probabel vegnan tes dis in pau pli tard pervi da tia grippa. Quai datti savens!»

Ma Eva ha suspirà: «Na. Jau hai fatg in test oz en damaun. Ed jau sun en speranza!»

Bab ha cumenzà a blastemmar. Quai sa el propi bain. Lura è el currì cun in’egliada sturna tras stiva ed ha sbragì insatge d’uffants maltratgs. Che na fetschian nagut auter che problems. Sin quai ha Roni manegià che nus hajan era gì da far tras gia da tuttas sorts cun els.

Mamma ha ditg che nus stoppian ussa mantegnair il sang fraid. Ed Eva ha guardà sco adina cun sia egliada normala. Ella ha guardà da quai stinà enturn maisa.

«Mo betg faschai quitads, quai tegn jau schon tras!», ha ella ditg.

En sasez avess jau gia daditg stuì badar ch’insatge n’era betg en urden cun Eva. Dapi duas emnas è ella numnadamain bler memia quieta. L’emprim hai jau pensà ch’ella haja puspè ina giada gì dispita cun Sten. Lura ha ella dentant cumenzà ad insister che nus stoppian tuts ensemen urgentamain prender temp per nossa conferenza da famiglia.

Avant onns ha mamma legì in cudesch da Gordon. ‹Conferenza da famiglia› veva quel num. Dapi lura ans mulesta ella trasora cun quellas discussiuns. Mintg’emna, la sonda suenter gentar, sesan ils Hoffmanns pia ensemen e discutan dad x in problem. E mintgatant sbragian els era mo in tranter l’auter. Il mister Gordon vegn ad avair s’imaginà quai in pau auter. Grazia a quellas discussiuns essan nus dentant adina pli u main infurmads da quai che curra e passa en nossa famiglia.

Cura che Eva ha insistì da betg emblidar nossa sonda, hai jau natiralmain studegià tge che pudess esser capità. Mal d’amur n’era betg pussaivel, pertge che Sten vegniva tar nus, patgific sco adina. Finalmain hai jau sminà il suandant problem: Eva vuleva bandunar la scola ed ir a l’ester. Cun quai è ella gia vegnida ina giada, ma bab e mamma han ditg da na senza discussiun.

Ma ussa è quai tut insatge auter. Diavelen! Eva è en speranza! Tge pomai din mes cumpogns da scola?

Evelyn

Char Segner, jau ma sent miserabel! Ma ussa èsi almain ora. Tut suletta eri anc bler mender. Bab ha l’emprim sdiavlà, ma lura è el vegnì tar mai ed ha manegià che quai na saja atgnamain nagin motiv per sa desperar. Mamma ha ditg sperà che jau ma saja trumpada. Po dar ch’ella spera anc adina. Glindesdi giain nus tar il medi da dunnas e lura vegn ella a stuair sepulir sia speranza.

Er jau hai anc fadia da crair. Cura che jau n’hai betg gist survegnì ils dis, na m’ha quai insumma betg fatg quitads. Er betg cura che jau sun ida cun mamma a far cumissiuns ed i m’è tuttenina vegnì mal cun spetgar a la cassa. L’emprima giada che jau hai laschà ir tras il chau da forsa esser en speranza, è stà cura ch’ils sains han cumenzà a far mal. L’idea m’ha schizunt fatg rir. Jau era talmain segira che quai na saja gnanc pussaivel! In uffant, mo perquai che jau hai emblidà da prender duas da questas cullinas! Nunpussaivel! Insumma, la grippa ha bain anc procurà per il rest. Mia beglia ha lavà davent senza resguard tut ils ormons necessaris.

Jau na poss gnanc pensar cun tge che jau vegn uss tut confruntada. Tuttenina èn sa midadas tut las perspectivas per il futur. En mes chau è in caos total. L’emprim stuess jau bain discurrer cun Sten. Ma tut en mai sa revoltescha, sche jau mo pens londervi. E co vai enavant cun la scola? Poss jau insumma anc far la matura en dus onns? Lura hai jau gia in uffant pitschen a chasa!

«Stgisai, signur professer, jau respund immediat a vossa dumonda! Jau stoss be svelt anc tezzar mes uffant!», pudess jau dir a l’examen.

E sche quai fiss pussaivel en ina maniera u l’autra, tge lura? Jau stuess anc emprender in mastergn!

Probabel discur jau l’emprim cun Judith. Ella ha ina buna moda da vesair dapertut il positiv e da reagir fitg realistic.

Luz ha sa chapescha cumenzà a sfrignir: «Alura vegns ti a stuair maridar!», ha el manegià.

Vi da quai na pens jau gnanc. Jau sun gia pli che stressada, sche jau mo pens ad in uffant.

Co pomai vegn quai ad ir vinavant?

Roni

Eva ondulescha tras chasa, alva sco la mort. Luz scappa en sia stanza, metta si dad aut sia stereo e prenda uschia distanza da sia famiglia. Mamma po tuttenina chalar da far sias lavurs en chasa, sco sch’ella fiss absenta. Mintgatant emblida ella perfin da far ir il radio. Bab lavura mo pli. Savens vegn el a chasa pir la saira tard, quai che vilenta puspè mamma. Ella fa lura tschertas remartgas sur da babs che tschertgan da mitschar da lur responsabladad. Romeo ha in eczem en il pail e sa sgratta d’in cuntin. Giulia depona mintga di ina mieur plain sang sut maisa ed Eva siglia lura si e scappa en il bogn. I plova ed igl è frestg. Insumma: tar ils Hoffmanns fa tut in pau la chagia.

Glindesdi passà è mamma stada cun Eva tar il medi. E quel ha confermà la gravidanza dad Eva. Eva n’è lura betg turnada a scola. Ella è sa bittada sin il letg ed ha cumenzà a bragir. Probablamain sperava ella tuttina anc en ses pli profund intern ch’ils dubis na fissan betg motivads. Ma quai n’è betg stà il cas. Il cuntrari, il medi ha dà ad ella in’adressa nua ch’ella po ir cun ses problems. X in uffizi d’assistenza sociala per mammas en speranza che ston educar lur uffants persulas duai gidar ella. Ha! Be gia il pled ma fa rir: Mammas che ston educar lur uffants persulas! Eva sco mamma che sto educar ses uffant persula! Docter Steiner quinta ch’il termin da naschientscha saja enturn ils 25 d’avrigl.

«Almain durant las vacanzas da scola!», ha Eva manegià cun tun ironic. «Uschia na stoss jau betg mancar aposta!» Nagin da nus n’ha ris. Diavelen! I ma para che nus na rian insumma betg pli.

Jau n’hai anc ditg nagut en nossa classa. Insaco m’è quai penibel. Nicole smina gia ch’insatge na saja betg en urden cun mai. Nicole cun ses tic da tgirunza da malsauns. Adina pronta per gidar, adina qua per far curaschi. Entant che nus vegnin a scola la damaun cun fatschas da sien, vegn ella en stanza viscla sco in pesch, bitta cun schlantsch sia mappa sut il pult e traglischa sur tut la fatscha. Sch’ella na fiss betg uschè terribel bella, vegniss ella per franc odiada en classa.

In di m’ha ella guardà cun ses gronds egls blaus ed ha dumandà: «Tge diavel èsi cun tai? Poss jau gidar tai?»

«Nagut na sas ti gidar mai», hai jau marmugnà en in tun extremamain trist ed hai guardà immediat vers Stefan. Stefan è cotg inamurà en Nicole. Ma quel pauper margnac n’ha propi betg merità ella. Stefan guardava gia tut inquiet en nossa direcziun. Ed anc pli inquiet pareva el cur che Nicole è vegnida da mia vart cun ir a chasa ed ha cumenzà a baterlar.

Eva ha confidà la nova a Sten. Il pauper cumpogn è tut deprimì. Sai jau chapir. Quel ha numnadamain mo il viagiar en testa. Quai è era stà il punct da dispita principal tranter Eva e Sten. Entant che Eva vuless esser suletta cun Sten, gira quel il pli gugent cun collegas per il mund enturn. Ses bab vul finanziar ad el in viadi la proxima stad, quai che vilenta puspè Eva, perquai che Sten vul ir persul, senza ella.

Ma ussa dat quai tuttina en l’aua. Enstagl da palandrar tras il mund, po Sten lura stumplar il charrin da pops tras nossa citad.

Damaun a saira duai vegnir la famiglia da Sten tar nus per discutar tut en detagl. Natiralmain l’idea da mamma. Bab sfegliava gia tut agità en sia agenda, sperond da chattar in termin impurtant per mitschar quest inscunter. Ma mamma al guardava sur las spatlas.

«Sco ch’i para has ti massada temp!», ha ella ditg.

Luz ha marmugnà insatge d’in gieu da ballape da noss club, ma mamma ha manegià ch’el fetschia part da la famiglia, che quai reguardia nus tuts e ch’el vegnia a stuair renunziar al matsch. Jau n’hai lura ditg a nagin che jau aveva fatg giu cun Nicole. Nus vegnin damai a stuair passentar questa saira cun forzas unidas. Ils geniturs da Sten pensan dal reminent ad in abort, ha Eva laschà percorscher.

Abort! A quai n’hai jau gnanca pensà fin qua. Ed jau sent che jau na vi er betg pensar vidlonder.

Evelyn

Jau sun sfratgada. Tge daventa cun mai? Jau guard sin mai en il spievel, sin nus. Là, en mes venter crescha insatge, in uffant. Docter Steiner ha cumprovà quai. El m’ha fatg curaschi ed ha ditg che jau saja sauna e frestga, ina gravidanza damai nagina ristga e mia famiglia ma sustegnia franc per che jau possia tuttina finir mia scolaziun. Alura ha el dumandà suenter il bab.

Bab. Sten e bab! Sten che defenda sia independenza sco in luf, che na fa mai patratgs per il futur en direcziun d’in studi, perquai ch’el vul l’emprim cuntentar ses gust da viagiar.

Cura che jau al hai infurmà, è el l’emprim vegnì tut sblatg e quiet.

«O, merda, co mai ha quai pudì capitar! N’has ti betg prendì la pirla!», ha el la finala clamà cun gritta.

Jau n’aveva propi betg spetgà in givel da legria, ma ch’el ha immediat stuschà la culpa sin mai m’ha propi fatg vegnir narra. Durmir cun mai, quai bain, ma guardar ch’i na ‹capitia nagut› è sa chapescha mia chaussa!

Jau sun però uschè confusa che jau na sai betg formular mia gritta. Jau na sai gnanca nua che jau stuess cumenzar a pensar, nundir co che jau duess agir. Jau sai mo cun ina tschertezza che fa bunamain mal: En mes venter crescha in pitschen mantun da cellas ad in uffant. E cun quai sa mida tut – propi tut en mia vita.

E betg mo en mia vita. Era en la vita da Sten vegn sfurzadamain tut a sa midar. E tge daventa cun mamma? Ella vuleva puspè turnar il schaner en sia professiun sco dissegnadra en in biro d’architectura! Dacurt ha ella remartgà casualmain: «Jau na poss tuttina betg ir a lavurar ed il medem mument pertgirar tes uffant, Eva! Ed insatgi vegn a stuair far quai ils emprims onns per che ti possias finir la scola ed emprender in mastergn!»

Luz ch’era per cas gist preschent, ha marmugnà insatge da canorta d’uffants.

Ma jau na sun betg buna da pensar cler. Jau na vi betg restrenscher la vita ed ils plans da mamma! Co èn bab e mamma sa legrads ils davos mais dad esser plaun a plaun puspè independents! Savens ha mamma accumpagnà bab ad in congress. U lura è ella restada en citad ed els èn ids a mangiar ensemen.

«Sco pli baud!», sa legrava mamma mintga giada. Jau era uschè cuntenta ch’il grev temp cun Beatrix era passà, sco ch’i pareva, definitivamain per omadus. Ed ussa na duain els tuttenina betg pli pudair giudair lur libertad pervi d’in biadi nunplanisà? O Dieu... Questa saira vegnan ils geniturs da Sten tar nus. Quai ma fa starment. Tut ma fa starment.

Ils geniturs da Sten han raps sco merda, els sternan quels sco sch’i fiss palpiri da tualetta. Il bab da Sten maina in’agentura da reclama che va snuaivel bain. E Sten m’ha gia ditg oz da pausa cun in tun levgià che ses bab savess eventualmain ina soluziun.

«Tge soluziun?», hai jau dumandà senza grond interess, perquai che jau na poss per il mument ma concentrar sin nagut.

«Oh sas... interrupziun da la gravidanza...», ha Sten manegià da quai intschert.

Jau hai be guardà sin el. Cler, a l’entschatta sun er jau m’occupada cun la dumonda ‹per u cunter in uffant›. Ma jau hai spert savì che jau na fiss betg buna d’interrumper la gravidanza. Sun jau en ina situaziun precara? Na. Sun jau disturbada da corp u da spiert? Na. Hai jau grevs problems finanzials? Na.

Jau sun mo smaladet giuvna ed jau vom anc a scola. Quai è tut. Plinavant sun jau persvasa che noss geniturs ans gidan per entant. Mia situaziun n’è damai betg da cumparegliar cun quella d’ina matta giuvna che vegn stgatschada da chasa, che sto guardar da sai e da ses uffant senza avair in mastergn e che croda moralmain adina pli a funs perquai ch’ella sa senta surdumandada. Atgnamain hai jau cletg en il discletg.

Ier hai jau infurmà Judith. Er ella ha l’emprim taschì. Ella ha be guardà consternada sin mai ed ha lura laschà ir l’egliada plaun a plaun da mia fatscha sin mes venter.

«O Dieu!», ha ella exclamà. «Quai n’è betg vair!»

Ma lura ha ella mess ses bratsch enturn mai.

«Cun quai vegnin nus a frida, Eva!», ha ella manegià en in tun optimistic. «Cun mai sas ti quintar. I ma para dentant fitg impurtant che ti possias ir vinavant a scola e far la matura. L’emprim stos ti discurrer cun il rectur.»

Tipic Judith. Fa immediat plans realistics, entant che jau hai il sentiment da chaminar tras sablun. Da discurrer cun noss rectur n’hai jau anc betg pensà. Jau vom a scola da quai apatic, emprov da chapir quai ch’ils scolasts raquintan. Tut mias forzas dovr jau per zuppentar mia gravidanza. Per far plans concrets na restan pli naginas energias.

Judith manegia che jau na duaja betg spetgar memia bler da Sten e betg vulair liar el cun questa gravidanza. Quai m’ha propi grittentà. La finala è el participà a quest uffant tant sco jau. Ed uss duai jau mangiar ora l’entira broda!

«Ti n’has betg chapì mai endretg!», ha Judith empruvà da ma calmar. «Ma nus savain bain omaduas ch’el ama surtut sia libertad. El è anc in vair uffant e dovra temp per sa disar vi da la rolla da bab.»

«Ed jau?», hai jau dumandà cun tun dir. «Crais ti che jau haja gia sentiments da mamma, che jau m’allegria gia da mes uffant?»

«Na, quai na crai jau insumma betg», ha ditg Judith. «Jau poss m’imaginar co che ti ta sentas. Ma jau t’enconusch e crai che ti vegnias a frida meglier che Sten. Sche ti na vuls betg perder el, lascha far el voluntarmain quai ch’el avess da far, senza sforz!»

Judith ha bun dir! Jau sun gea er sut sforz! Daco duess jau pia prender resguard sin Sten? Ed al hai jau insumma gugent? Poss jau m’imaginar da viver ina vita entira cun Sten? Ina vita da famiglia?

Atgnamain ans enconuschain nus mal. Avant diesch mais n’era Sten per mai anc nagut auter ch’in scolar attractiv d’ina classa parallela. Ed uss daventa el bab da mes uffant!

Il pli gugent chatschass jau il chau en il sablun.

Tge pomai vegn quai a dar questa saira? Co vegnan ils Andersons a reagir? Co vegn Sten a sa cumportar? Ses sulet quità enfin uss è atgnamain stà quel che ses conscolars pudessan gia avair udì da la gravidanza. Ses problems vuless jau avair!

Luzius

Duas famiglias che vegnan ensemen per discutar da la gravidanza da lur uffants... penibel, penibel! Tge ch’ins sto tut far tras sco frar!

Mamma era davant il spievel gia uras avant ch’ils Andersons èn cumparids. Bab è vegnì spedì en il bogn, apaina ch’el è turnà dal labor. Ed jau hai anc stuì filar cun il tschitschapulvra tras stiva per evitar che las qualitads da chasarina da mamma vegnian messas en dumonda pervi d’in chavel da chaun u da giat.

Eva era sa serrada en tualetta e nus avain udì co ch’ella sa torturava adina puspè cun render. Sto esser sgarschaivel da sa sentir uschè mal.

Lura hai finalmain scalinà e Roni ha avert la porta sco in mat bain educà. Ensemen cun ils Andersons è Romeo sa smatgà da porta en, tschuf, bletsch ed in tuffien. En noss’agitaziun al avevan nus emblidà or en iert. Ussa sigliva el plain plaschair si per nus ed ha laschà ses fastizs era vi da dunna Anderson. Signur Anderson ha immediat prendì in fazielet alv ed ha empruvà da nettegiar il vestgì da sia dunna, era sche Sten ha manegià, senza sa laschar impressiunar, che quel zichel terra possia vegnir barschunà davent pli tard, senza ch’i dettia tacs.

Sten era sco adina. El purtava pantoflas da gimnastica ed aveva in schlogn en bucca. Per mai è el super! Dapi l’entschatta sun jau ma dumandà tge ch’al plascha vi dad Eva. O.k., ella na guarda betg ora mal, din mes cumpogns. Ella è dentant uschè lunatica e cumplitgada! Sten po far tge ch’el vul, ella ha adina da crititgar insatge!

Ussa è ella dentant memia ruassaivla. Ella seseva là a granugl ed alva sco la mort sin il canapé ed jau hai tuttenina gì cumpassiun cun ella.

Ditg na vuleva cumenzar nagin vair discurs. Mamma baterlava da la trid’aura. Bab sa perstgisava ch’il vin alv saja memia chaud. Lura ha el cumenzà a declerar en lung ed en lartg ils avantatgs e dischavantatgs da noss tschaler, senza dar bada a las egliadas nauschas da mamma. Giulia empruvava senza success d’arrivar sin la schanuglia da signur Anderson. Ella sa exact a tgi ch’ella sa dar sin la gnerva uschia. E Romeo era sa retratg tut permalà en in chantun e sgrigniva qua e là dad aut tras ils dents. Finalmain ha mamma fatg il sigl en l’aua fraida.

«I n’ha nagin senn da tschertgar anc ditg in tema da discussiun», ha ella manegià cun curaschi. «Nus savain gea tuts, pertge che nus essan vegnids ensemen!»

Dunna Anderson ha dà dal chau ed ha guardà vi sin ses um. E quel ha dà in tuss sco avant ina seduta da fatschenta. Lura ha el auzà la vusch ed ha declerà cun tun objectiv ch’ins na stoppia gea betg pli acceptar ozendi in tal destin. Ch’el saja natiralmain pront da surpigliar eventuals custs, cun quai che ses figl Sten saja era participà a quest ‹maleur›. Bunamain cun affecziun è el lura sa drizzà ad Eva. Ch’ella saja franc al cunfin da sias forzas psichicas, ch’ins vesia era ch’ella stettia mal. Ch’ella na duaja dentant far nagins quitads. El enconuschia in medi ed in psicolog che fissan pronts da confermar en scrit ch’ella saja en in stadi memia nausch per ina gravidanza. En il mender cas possian ins empruvar era anc en Engalterra u en Ollanda.

Eva ha dà ina lunga egliada a Sten. En tals muments admir jau ella. Sco en ina scena da film ha ella schlavazzà ils chavels lungs or dal frunt ed ha lura ditg cun vusch quieta: «Vus discurris d’ina interrupziun da la gravidanza, signur Anderson? Quai na vegn gnanc en dumonda!»

Anderson è stà là sco sturnì. Lura è vegnì il grond mument da Sten. El è stà si, è sa pusà sin la spunda dasper Eva ed ha mess il bratsch enturn ella. Cun la lieunga ha el stumplà da la vart ses schlogn ed ha ditg: «Nus na faschain betg davent quest uffant, bab!»

E lura èn Eva e Sten sa guardads profundamain en ils egls e mia sorina ha cumenzà a surrir da quai malsegir. Ils Hoffmanns han fatg in’impressiun levgiada e loscha, ils Andersons dentant plitost ina sfurzada e bloccada. Lura èsi stà quiet per ina entir’urella. Bab ha puspè mess si vin. Mamma ha mess en urden il matg flurs en la vasa. Roni ha guardà sin l’ura ed è currì or en suler per pudair telefonar en pasch.

La damaun al aveva jau vis cun Nicole. El s’aveva stritgà in pugn plain gel sin ils chavels, aveva mess sia scharpa da quai luc enturn culiez e carteva probabel ch’el vesia ora sco Kevin Costner. Quai n’era dentant betg il cas. El veseva ora sco Roni Hoffmann. Cun auters pleds: idiotic.

En stiva ha signur Anderson puspè auzà la vusch, questa giada dentant cun in tun main objectiv. Ins s’accorscheva ch’el n’era betg disà da vegnir cuntraditg. El ha rinfatschà ad Eva ch’ella saja sezza anc bunamain in uffant e ch’el na saja betg pront da laschar ir ses figl en la sventira.

«Vus essas anc memia giuvens per savair giuditgar tge che spetga vus!», ha el manegià. «Sajas tuttina realistics: vus n’avais tuts dus anc betg deschdotg onns e giais al gimnasi! D’ina professiun gnanca da discurrer! Co mai as imaginais vus quai?»

Sten na pareva betg pli uschè segir da sasez. Plain dubis ha el guardà si per Eva. Ch’el na pudeva betg s’imaginar ina vita sco bab, era cler. Ma Eva ha dà in’egliada penetranta a nus.

«Jau na sai gnanc mamezza co vegnir a frida cun tut!», ha ella ditg. «Ina chaussa sai jau dentant: jau vegn a salvar l’uffant.»

Quai ha ella ditg uschè franc che schizunt signur Anderson pareva d’avair badà che ses arguments eran per il giat. Perquai ha el empruvà ina nova tactica. El è sa tschentà sper Eva ed ha manegià ch’ella dovria bain anc in pau temp per pudair ponderar tut en pasch e quietezza.

«En ina u duas emnas stos ti dentant avair decis!», ha el ditg. «Uschiglio èsi memia tard per interrumper la gravidanza. Jau sun persvas che ti vesas bain spert tezza la meglra soluziun. Ed ussa vulain nus finir cun quel ‹Vus› malempernaivel! Jau sun Otto! E mia dunna ha num Alma!»

Nus avain tuts prendì ils magiels ed avain fatg viva. Jau avess gugent dumandà Otto, schebain jau dastgia ina giada vegnir a guardar ses biro. Forsa pudess jau far là in emprendissadi da graficher. L’atmosfera è dentant restada plitost fraida ed jau hai decis da prender cumià per pudair guardar almain la segunda mesadad dal matsch da ballape. Cur che jau sun partì hai jau dentant survegnì in’egliada nauscha.

Jau avess gist uschè bain pudì star a chasa. Mia squadra ha pers fitg aut. Jau sun stà anc in pau per la chasa dal club enturn e cura ch’ins dastgava supponer che noss giasts d’onur sajan davent, sun jau ì a chasa. Igl era tut quiet e stgir e mo sut la porta dad Eva avevi anc ina strivla clera. Forsa avess jau stuì m’occupar dad ella, ma jau n’aveva simplamain betg pli l’energia.

Roni

Eva vul l’uffant. Er Sten para tuttenina d’esser da si’idea. En mintga cas han tuts dus fatg frunt ier saira als Andersons che vulessan interrumper la gravidanza.

La saira n’è dentant betg stada uschè nauscha sco quai che jau m’aveva imaginà. Jau crai ch’ins possia senz’auter vegnir perina cun ils Andersons. Quels stattan simplamain anc sut schoc. Insaco chapibel. Il tema abort n’è betg pli vegnì discutà, suenter che Sten ed Eva eran s’opponids uschè decisivamain a questa soluziun. Il vin è culà en abundanza e las tensiuns han finalmain fatg plazza ad in’atmosfera pli allegra.

Tranteren hai jau telefonà spert a Nicole. Ella dubitava gia dapi dis che jau avess insatge. Nicole empruvava permanentamain da dumandar ora mai. Ussa sa ella tut. Jau pudeva udir co ch’ella sgnappava aria da l’autra vart dal fil. Ma tipic Nicole: Ella è sa calmada fitg spert, ha manegià ch’i saja pli legher per in uffant d’avair geniturs pli giuvens enstagl da quels veglianders, sco quai ch’i dat ozendi adina daplirs. Jau pens però che geniturs possian esser er memia giuvens... Mintgatant ma fai snuizi, sche jau pens che Eva vegn a ballinar en in pèr mais radunda sc’ina culla tras nossa scola!

Jau sun cuntent che Nicole n’è betg gist flippada. Probablamain fa ella gia chautschettas per il pop.

Ils geniturs futurs han decis da sa confidar a noss rectur. Jau dess insatge, sche jau pudess esser preschent! Quest tat d’in scolast che s’occupa il pli gugent da documents vegls! El po savair anc uschè bain latin e grec ed enconuscher tut las culturas anticas, per problems dal mintgadi para el tschorv sc’ina talpa. Jau ves gia co ch’el sesa davos ses pult plain cudeschs e fegls e guarda cun si’egliada surterrestra sin il venter dad Eva!

Cur che jau hai vulì descriver a mamma l’audienza cun il rectur, m’ha ella interrut immediat: «Na fa betg anc beffas da quai, Roni!», ha ella ditg en in tun sever. «Quai n’è betg da rir!»

Jau crai che mamma è terriblamain stressada. La gravidanza dad Eva bitta gea cun ils pes ensi era ses agens plans professiunals. Insatgi vegn a stuair s’occupar da l’uffant, uscheditg che Eva na sa betg far quai sezza.

Er bab ha ina crisa. Il clima da lavur en il labor sto esser nausch, tuts emprovian da surlaschar las sururas als auters. Ed il schef fetschia vegnir si beglia e buttatsch.

«Sche quai va uschia vinavant», ha manegià bab, «ma tschertg jau in’autra lavur!» E mamma, ch’emprova gia dapi onns da persvader bab da tschertgar ina nova plazza perquai ch’ella è cunter experiments cun animals, ha suspirà.

«Na, betg er anc quai!», ha ella supplitgà. «Almain insatge duess restar stabil per il mument. Dal reminent na vegni betg ad esser simpel da chattar in’autra lavur en tia vegliadetgna! Han tats insumma anc schanzas da midar plazza?»

Quai ha ella ditg en in tun in pau malizius. Ella fascheva gugent allusiun a la vegliadetgna da bab. Probablamain sperava ella che bab fetschia cun ils onns main impressiun sin autras dunnas.

Bab è stà si, è ì davant il spievel e s’ha guardà criticamain. Lura è el ì cun il maun tras ils chavels.

«Tat!», ha el clamà. «Nagin na schess ch’in giuvenot sco jau fiss gia tat!»

Eva ha surris.

«N’es ti er anc betg», ha ella ditg be da bass. «Fin là po capitar anc bler!»

Ed i pareva sco sch’ella fiss cuntenta, sch’i capitass ‹anc bler›.

Evelyn

Sch’i dat insumma anc insatge positiv per il mument, è quai la reacziun da Sten: el tegna cun mai. El stat tar quest uffant. Tar noss uffant.

Co che quai tuna! Anc adina n’arriv jau betg da chapir che mes venter è sa fatg autonom, che las cellas sa dividan d’in cuntin.

Senza dir pled m’ha bab mess en chombra in cudesch davart gravidanza e naschientscha. Jau hai be dà in cuc e svelt puspè serrà il cudesch. Uschè exact na vi jau gnanc savair quai. Quai ma fa bunamain tema, tut quai che succeda en mai. Independentamain da mia voluntad. Nunmanischabel, nundirigibel.

La saira cun ils geniturs da Sten n’è gnanc stada uschè sgarschaivla sco quai che jau aveva pensà. Ils Andersons numn jau uss Otto ed Alma. Ella ha propi num Alma, la povra olma. En il decurs da la saira hai jau gì l’impressiun ch’ella haja in’olma, era sche Sten dubitescha quai mintgatant. Jau crai dentant che questa dunna stettia cumplainamain en la sumbriva da ses um.

Sten n’ha betg ina buna relaziun cun ses geniturs. Jau al hai observà quella saira ed hai tuttenina gì l’impressiun ch’el giaudia il schoc ch’el chaschuna a quels dus. Ma a Sten n’hai jau ditg nagut. Ina dispita cun el na supportass jau mai e pli mai! Jau dovr propi el.

Otto Anderson è s’engaschà per in’interrupziun da la gravidanza, sco che jau aveva spetgà. Alma n’ha betg sustegnì, ma er betg cuntraditg el.

Cur che Otto è lura vegnì confruntà cun l’opposiziun da Sten e da mai, era el tut consternà. Cun quai n’aveva el betg quintà. Ma el è stà prudent avunda da bandunar quest tema. Probabel ponderescha el uss cun tge tactica ch’el vegn il pli lunsch.

Insacura ha Alma alura menziunà il test da l’aua da la vaschia. En il terz mais da la gravidanza pon ins constatar cun quest test, sche l’uffant sa sviluppa normal. Quai ha puspè dà anim ad Otto.

«Mintga dunna en speranza duess laschar far quest test!», ha el ditg. «Pensai, sche vus avessas in uffant mongoloid! Vus fissas cumplettamain surdumandads!»

Bab ha lura remartgà che quest test vegnia fatg surtut tar mammas pli veglias, perquai che la ristga saja qua bler pli gronda. El na chattia insumma betg necessari da m’exponer ad in tal stress.

«E tge fiss, sch’i sa mussass propi che l’uffant dad Eva na sa sviluppa betg normal?», ha Roni vulì savair.

«Simplamain interrumper?»

«Cler», ha manegià Luz da quai setg. «Nossa societad surpiglia exclusivamain uffants nunproblematics!»

Otto ed Alma èn sa sentids in pau mal e Luz è lura partì. El vuleva vesair almain anc la segunda part da ses prezius matsch da ballape, quai che jau chapesch fitg bain. Uschia n’ha el betg pli udì co che mamma è sa derschida plain anim en ses tema preferì: la tecnologia da gens. Fin nua dastga l’uman intervegnir en la natira?

Ma Otto ed Alma n’han betg pli ditg bler. Probablamain eran els persvas da vegnir tgunsch a fin cun nossa famiglia. Davent cun quest uffant nunplanisà! Metter il problem or dal mund en il vair senn dal pled!

Pir cur che bab ha danovamain emplenì ils magiels, è l’atmosfera sa schluccada.

Cur che Otto ha prendì cumià da mai, la saira tard, m’ha el però scutinà energicamain en l’ureglia da ponderar anc ina giada seriusamain ‹l’entira chaussa›. Stinadadad na saja ussa propi betg il dretg.

Segner char! Stinadadad! Sco sche jau prendess sin mai ina gravidanza per spira stinadadad!

Jau hai il sentiment da stuair ponderar trasora chaussas fitg impurtantas. Ma jau na sun gnanc buna da pensar cler, nundir dad esser activa. Sche jau ves ina dunna en speranza, guard jau spert da la vart. Era en mia classa n’hai jau anc ditg nagut. Judith ha tegnì la bucca enfin uss. Avant che raquintar da mia gravidanza als auters, vulain Sten ed jau l’emprim dumandar il professer Weiss, sche jau possia insumma anc ir vinavant a scola. Sch’el vul che jau bandunia la scola, fatsch jau quai senza far pip, senza infurmar insatgi daco. Simplamain svanir. La Evelyn Hoffmann, la scolara, fa alura plazza d’in mument a l’auter a la Evelyn Hoffmann, la mamma.

Sco ch’il medi ha ditg, sun jau ussa gia en l’otgavla emna da gravidanza. Per cletg na ves’ins anc nagut. Mintga saira ma guard jau niva en il spievel. Mintgatant hai jau il sentiment da siemiar. Davos quest venter plat duai crescher in uffant? Incredibel! Ils sains èn daventads pli gronds e pli grevs. Avant eran els memia pitschens, uschia che quai è in avantatg. Il pli penibel è che jau hai savens da render, schizunt durant las lecziuns. Jau ses alura en mes banc, lagut da vid e fatsch attenziun che nagin na sentia insatge.

Co pomai vegnan els a reagir, ina giada ch’els san? Zita vegn a dar cussegls pli perderts. Jau aud gia ella! E Sabina vegn probablamain a sfrignir da quai malign. Quella è gia adina stada scuidusa sin mai.

«Na pensa gnanc vidlonder!», manegia Judith. «Prenda in suenter l’auter. L’emprim il discurs cun professer Weiss – ed alura guardas enavant, ma be per in di!»

O.k., il discurs cun noss rectur. Sten è s’annunzià senza dir pertge ch’i va. Il bun um spera franc che quel smarschun d’in Sten Anderson saja finalmain sa decidì da prestar dapli, ch’el veglia discurrer da sias notas. Ed alura quai! Il poveret vegn a dar giu da tschiel. Ma mender che per mai na vegni strusch ad esser per el.

Mamma ha empermess da betg infurmar la parentella. Per il mument na poss jau anc betg udir quest baterlim. Insacura vegni dentant a stuair esser, jau sai. Ma jau vuless anc avair in pau temp per mai. Esser anc per in pèr emnas sulettamain la Eva, la scolara. Il temp sco Eva, la mamma suletta, vegn a durar anc ditg avunda... Atgnamain terribel che jau n’hai insumma nagin plaschair da l’uffant! Jau strusch pens a l’uffant. Jau pens a la gravidanza, ad in temp difficil e pretensius. Ma jau na ves nagin poppin che sbragia. Jau n’hai nagins sentiments da mamma, nagin plaschair da quai che vegn, gnanc mirveglias. En mes venter sa sviluppa insatge enorm, dal tuttafatg independent da mia voluntad. E per mai n’ha quai nagut da far cun in char e bel poppin.

Luzius

Mintga di vegn tut pli cumplitgà.

Ussa ha anc stuì vegnir la tatta. Schebain ch’ella stat bunamain duatschient kilometers davent da nus, n’èn ins mai segir dad ella. Insumma, mamma è a la fin sia figlia. E temp ha ella pli ch’avunda dapi ch’il tat è mort. Sia mort para ella da superar senza problems. Ella fa anc adina in’impressiun giuvna e frestga, porta vestgadira moderna e manegia che l’AVS saja la meglra invenziun dapi il telefon.

Ella è arrivada cur che nus tuts eran vi da la tschaina. Gnanca diesch minutas n’hai durà fin ch’ella ha guardà plain mirveglias enturn maisa ed ha dumandà: «Dai! Raquintai! Pertge sesais vus qua sco giaglinas bognadas? Insatge n’è tuttina betg en urden!»

Jau hai stuì sfrignir. «En speranza!», hai jau ditg cun bucca plaina.

Nona è vegnida sblatga ed ha guardà sin mamma.

«Oh figlia!», ha ella suspirà. «Ti has bain gia trais! Ed jau hai cartì che Stefan haja laschà far l’operaziun!»

Bab è vegnì in pau cotschen ed ha ditg: «Betg Irena, nossa Eva è en speranza!»

Per mai è nona adina stada ina dunna che saveva s’adattar. Ussa ha ella puspè cumprovà quai. Ella ha tutgà levamain ils lefs cun la servietta ed ha lura ditg cun calma ad Eva: «Quai capita en las meglras famiglias. Tia onda Lisa ha era stuì maridar. Guarda mo che ti vegns da far tuttina la matura!»

Eva ha marmugnà ch’ella haja l’intenziun da far quai. E nona ha lura tuttina anc dumandà: «N’has pia betg prendì la pirla?»

Mamma ha squassà il chau in pau grittentada.

«Forsa sas t’imaginar ch’ella ha emblidà quai. Da quai na datti ussa pli nagut da discutar. Capità è capità! Tipic per tai, d’insister sin chaussas nunimpurtantas!»

Bab è stà si. Era Roni ha stumplà enavos la sutga ed ha ditg insatge da pensums. Eva ha pretendì ch’ella stettia puspè ina giada mal e ch’ella giaja a star giu in mument. Sche nona e mamma han dispita, èsi numnadamain meglier da tagliar la corda. Mamma è ina spezialista, sch’i sa tracta da strair natiers istorgias veglias e da rinfatschar a nona cura ch’ella haja reagì fauss sco mamma. La pedantaria da nona è lura almain uschè gronda. Las duas dunnas san sa scagnar uras a la lunga per lura far la pasch insacura cun bleras larmas.

Nus avain damai surlaschà ad ellas duas generusamain la stiva sco arena per betg stuair assister a la confruntaziun tranter mamma e figlia.

Jau sun svanì en chombra cun Eva. Ella è sa bittada sin il letg ed ha lamentà: «O, Luz! Ussa vegn nona ad infurmar immediat tut la parentella. Damaun vegn il telefon franc a scalinar senz’interrupziun!»

Jau sun tschentà sin il banc fanestra ed hai guardà giu en iert. L’erva stuess urgentamain vegnir segada. Speranza na bada bab betg quai!

Damaun suenter mezdi hai jau numnadamain fatg giu cun Peter. Ina giada davent da questa chasa, nua che tuts discurran mo pli da gravidanza e da quel hardumbel.

Peter ha ina famiglia fitg convenziunala. Ses bab gioga gugent schah e sia mamma fa chaltschiel e pleds cruschads. Il sulet frar è quatter onns pli giuven che Peter e fa tut quai che quel vul. La saira sa metta la famiglia davant la televisiun e nagin n’emprova da metter sin via discurs tenor Gordon. La mamma na vul betg realisar sasezza ed il bab na guarda betg suenter ad autras dunnas.

Ed oravant tut n’ha Peter nagina sora ch’è en speranza. Quel cumpogn na sa gnanc quanta ventira ch’el ha cun sia famiglia normala! Lura ha Peter gia chattà ina plazza d’emprendissadi. El vul daventar electricist sco ses bab. Jau na vuless mai daventar laborant da chemia sco bab. Ed era Roni tira il nas cur che bab al vul proponer il studi da chemia. El tira dentant il nas tar bunamain tut las direcziuns da studi. Pli baud tirava el il nas era pervi da las mattas.

Jau era lunsch davent cun mes patratgs e fixava noss iert d’atun e ma legrava da la sonda libra, cur che Eva ha ditg: «Probablamain vegns ti puspè a stuair parter tia chombra cun Roni. Tia duvrain nus per il pop.»

Jau hai bunamain survegnì in culp. Quai na vegn natiralmain betg en dumonda. Jau hai fitg gugent mi’atgna chombra. Enfin avant trais onns avain Roni ed jau partì pli mal che bain ina chombra gronda. Durant ina fin d’emna avain bab ed jau lura fatg ina paraid da separaziun ed ina segunda porta. Dapi là avain nus dus gì atgnas chombras. Super!

Che jau duess turnar ussa cun tut mes hardumbel en la chombra da Roni, per la mesadad pli pitschna, mo per ch’il pop dad Eva possia avair mia, nunpussaivel!

Jau sun bain stà in pau memia dir, pertge ch’ella ha immediat cumenzà a bragir. Dapi ch’ella è en speranza ha ella immediat las larmas.

Bab sto avair udì sia figlia che cridava. En cursa è el arrivà en chombra ed è sa tschentà dasper Eva. Ed Evina ha raquintà cun attatgas da larmas tge ch’il nausch frar Luzius aveva ditg ad ella, mo perquai ch’ella duvrava ina pitschna chombrina per ses uffant. Ella quintava natiralmain ch’il bab ma dess in lavatesta. Quai n’ha el dentant betg fatg. Il cuntrari, el ha schemì da quai torturà.

«Diavelen, ina chombra! Quai duvrain nus natiralmain er anc e nossa chasa è occupada fin si sut il tetg!», ha el clamà. «Nua duain nus metter il pitschen?»

Eva ha tratg il nas. Cun in’egliada sin mai ha ella ditg: «Jau sper almain ch’i dettia ina poppa. E nagin da vus na vegn a stuair dar gnanc in meter quadrat da ses spazi. Jau prend mes uffant en mia chombra.»

«Na sajas betg gist permalada!», ha rugà il bab. «Uschia n’hai jau betg manegià quai!» El è stà si e m’ha dà ina sin la spatla.

«Luz ed jau avain gia ina giada fatg duas chombras or dad ina, navaira! Nus dus chattain segir ina soluziun.»

Cler che nus chattain ina soluziun, bab ed jau. El è en urden, mes bab. Di pauc, ma sch’el di insatge, lura constatti.

Evelyn

Bler è ussa passà – ma jau hai anc dapli davant mai.

Nunditg bler.

Sten ed jau essan damai ids tar professer docter Arno Weiss, noss rectur. Jau aveva in starmentus battacor ed jau sun segira ch’era Sten n’era betg uschè cool sco quai ch’el fascheva. Ses mauns eran numnadamain fraids ed umids. Il Weiss ha guardà fitg irrità ch’era jau sun cumparida a quest discurs, perquai che be Sten era annunzià. Tuttina m’ha el immediat offert galantamain ina sutga, ha dumandà, sche nus veglian in cuppin té, ha guardà co che la secretaria ha emplenì il cuppin e strusch ch’ella era svanida dad isch ora, ha el dà in tuss ed ha fatg schluppegiar sia detta setga. Jau na support betg quai. Ussa m’era quai dentant gist tuttina. Jau hai be guardà sin Sten. Nus ans eran cunvegnids tge ch’el haja da dir. Ma el aveva para emblidà tut ed ha simplamain sbarbuttà tut a dretg ora: «Igl è uschia. Eva... jau manegel Evelyn Hoffmann... ebain... ella survegn in pop!»

Ed avant ch’il professer Weiss, cumplettamain perplex, è sa revegnì, ha el cuntinuà en in tempo rasant: «El duai nascher la fin d’avrigl e nus vulevan dumandar, sche Eva, jau manegel Evelyn, possia ir vinavant a scola e far la matura pli tard.» Nus ans eran cunvegnids sin tut in auter text. Ed jau aveva sperà che Sten schess: Nus survegnin in pop. Ch’el avess er inclus sasez. Ma tge! Il pover rectur fascheva ina tschera da bunamain star mal. Durant si’entira carriera n’era el franc anc mai vegnì confruntà cun talas chaussas! Be da sperar ch’el saja almain sclerì si.

Er sche jau ma sentiva miserabel, tuttenina avess jau bunamain stuì rir. Jau sun m’imaginada la fatscha da Roni. El aveva proponì immediat d’ans accumpagnar e dar sustegn. Plinavant ha Sten survegnì in chau tut cotschen, quai che guardava ora insaco legher. Sten, il cool, ch’aveva uschiglio adina ina remartga ironica sin bucca! Professer Weiss ha l’emprim vulì savair tge che noss geniturs manegian da quai. Probabel aveva el sperà da survegnir ina directiva co sa depurtar en ina tala situaziun. Sten, il scolar brav e pulit, ha admess ch’ils geniturs na sajan l’emprim sa chapescha betg stads fitg intgantads, ma ussa... Ed i na valia betg la paina da rumper il chau, la situaziun saja sco quai ch’ella saja. Professer Weiss è uschiglio fitg eloquent. Davart minims eveniments preistorics è el bun da dozar uras a la lunga. Ussa guardava el dentant be pitgiv sin nus. Dentant betg en noss egls. Si’egliada turbla girava da Sten a mai e puspè a Sten. La finala ha el ditg che nus stoppian chapir, ch’el dovria in pau temp per digerir «la chaussa». El veglia discutar «tut quai» cun las magistras ed ils magisters per ch’ins possia chattar per «questa situaziun particulara» ina «soluziun che cuntenta» tut ils participads.

Lura è el stà si cun chommas malsegiras, ans ha tanschì ses maun lass e fraid ed ans ha accumpagnà a la porta. Qua stevan nus, Sten ed jau, en suler e guardavan perplex in sin l’auter. Ed ussa? Insaquants amis da Sten èn palandrads speravi, han fatg segn ed han sfrignì, sco sch’els savessan gia tut.

Era la parentella è ussa al current: Evelyn Hoffmann, la minorenna, survegn in pop. Nona ha guardà che la nova fetschia svelt la runda. Ier è ella cumparida qua e cun ses nas da chaun da chatscha ha ella sa chapescha immediat sentì ch’igl era insatge. Nona n’è insumma betg stada schoccada. Pir pli tard m’ha ella prendì da la vart e m’ha dumandà in pau inquietada, sche Sten ed jau na veglian betg maridar.

«Ma sas, nona», hai jau ditg, «nus avain pir deschset onns, n’ans enconuschain anc strusch in onn e stain a l’entschatta da nossa scolaziun! Tge lain nus gia maridar!»

Nona ha schemì ed ha manegià: «Per durmir in cun l’auter eras vus però gia vegls avunda! Damai pudessas er gist maridar!»

Sten n’ha anc mai discurrì da maridar. Jau manegel, jau na vi atgnamain gnanc maridar, anc betg. Jau avess però gì plaschair, sch’el avess almain pensà londervi. Sten ed jau avessan pli che detg avunda da discutar in cun l’auter, ma jau ma sent anc adina spussada. La damaun ma mudregel jau or da letg cun terriblas vungas. Per fortuna passan quellas per ordinari suenter in’ura. Il mender è la stancladad. Quella m’accumpogna tut il di.

Mamma coia verduras, fa sucs da fritga frestga e shakes da latg – jau crai ch’ella sa disa plaun a plaun al patratg da gia daventar tatta.

Jau vuless pudair ma disar al patratg da daventar mamma!

Roni

Per raschuns nunchapiblas giaud jau pli gronda stima en nossa classa dapi ch’els san dad Eva. Noldi e Fax han bain fatg l’emprim in pèr tuppas remartgas, ma las mattas èn tut irritadas da questa nova. E perfin ils scolasts paran d’esser pli indulgents, sco sch’els chapissan pertge che jau na sun betg bun da ma concentrar uschè bain per il mument.

Er Monica, che m’ha strusch cuì fin qua ina da sias egliadas extraordinarias, ma guarda tuttenina fitg interessada.

En la pausa è ella vegnida tar mai.

«Quai è super che vus na pensais betg ad in abort!», ha ella ditg. «Ina cusrina da mai è numnadamain stada en ina situaziun sumeglianta ed ella ha interrut la gravidanza. Dapi là ha ella depressiuns.»

Jau ma sun sentì flattà che Monica è sa confidada a mai. Ella è fitg quieta e plitost in’individualista en nossa classa. A mai ha ella però adina plaschì, forsa gist perquai ch’ella è differenta da tschellas mattas. Ultra da quai vesa ella ora fitg bain.

Jau hai lura raquintà a Monica l’entira story ed ella ha tadlà cun attenziun.

«Per tia sora sto quai esser dir!», ha ella ditg tut pensiva.

«Ella dovra bler curaschi e blera forza. Navaira, ti sustegnas ella!»

Jau n’hai betg anc rut il chau sur dals sentiments dad Eva. Ma Monica ha natiralmain raschun. Eva dovra curaschi e forza per sa discutar cun ils magisters, per cuntinuar la scola sco dunna en speranza, per surpigliar en sia vegliadetgna gia duairs materns...

«...e per trair si in uffant senza bab!», ha Monica cuntinuà mes patratgs.

«L’uffant ha però in bab», hai jau ditg. «Sten al accepta plainamain!»

Monica n’ha betg respundì. Ma jau hai sentì tge ch’ella pensava.

Jau stoss conceder che jau hai mez in nausch sentiment. Jau hai gugent Sten ed jau admir el. El è in tip nuncumplitgà, in cumpogn, in ami. Ed el sa far da tup. Sch’insatgi ha lungurus, sto el simplamain telefonar a Sten.

Sten sa adina tge far.

Ma Sten sco bab...

Jau sai ch’el ha gugent Eva. Ma sch’el po tscherner tranter Eva e ses amis, sa decida el bunamain adina per ses amis. Da la cuminanza romantica giavischada dad Eva na tegna el nagut.

En quests diesch mais ch’els van ensemen han Sten ed Eva adina puspè discurrì da sa separar. Els sentivan tuts dus ch’els han ideas dal tuttafatg differentas d’ina amicizia. Ma Sten para propi d’attrair las femnas ed uschia èn las intenziuns dad Eva adina puspè luadas sco la naiv en il sulegl. En scola è Sten il grond star. Jau era bunamain in pau superbi ch’igl era reussì a mia sora da pudair tiers el.

En nossa famiglia n’ha atgnamain mai insatgi ditg in pled d’ina maridaglia tranter Sten ed Eva. Tuts parevan d’avair chapì ch’ins na stueva gnanc discurrer da quai. Cler, nona aveva qua sias ideas pli antiquadas. Ma nona n’enconuscha apaina Sten.

Jau vegn propi a stuair guardar in pau da mia sora.

«Ussa dovra ella tai!», ha manegià Monica.

Nicole m’ha lura accumpagnà a chasa suenter scola. Sch’i va vinavant uschia, vegn jau anc a daventar la flomma da las giuvnas. Er Patricia m’ha numnadamain scutinà in di en l’ureglia: «Sche ti vulessas discurrer cun mai, dà simplamain in clom!»

Luzius

La magistra Sagerer m’ha fatg star enavos oz, suenter la lecziun.

«Jau vuless anc discurrer spert cun tai, Luzius», ha ella scutinà.

Peter m’ha dà in’egliada. Sche la Sagerer tschantscha d’in spert discurs, poi ir uras. E nus vulevan anc giugar ensemen cun il computer!

«Ve simplamain pli tard!», ha el ditg sut vusch ed ha bandunà la stanza cun in sfrignir.

La Sagerer è sesida sin il pult, ha mess las chommas ina sur l’autra ed ha ballinà. Ella è persvasa d’avair las pli bellas chommas dal mund feminin. Malas n’èni vairamain betg. Ellas èn dentant era la suletta buna chaussa da quella dunna.

«Jau vuless discurrer cun tai, perquai che ti na fas betg pli bain attenziun dapi in pèr emnas, Luzius!», ha ella ditg.

«Tias notas èn daventadas mendras. Mintgatant hai jau l’impressiun che ti na taidlas gnanc ed es cun tes patratgs tut insanu’auter! Jau pens, en vista a la scola media stuessas ti ussa bain ta dar in pau fadia!»

Tuppamain hai jau ditg spontan che jau prefereschia da far in emprendissadi. Nagut cun scola media, nagina carriera academica.

«Tge din tes geniturs da quai?», ha la Sagerer dumandà surprendida suenter in curt silenzi.

«Cura che tia mamma è stada qua a noss dis da visita, parevan tes plans per l’avegnir bain dad esser clers!»

Jau vegniva pli e pli en las stretgas. Questa magistra fiss en il cas da prender si contact cun bab e mamma. E per il mument avain nus propi da schliar auters problems che da discutar da mia carriera professiunala. Cura che bab ha discurrì avant curt temp da vulair midar plazza, ha mamma vieut ils egls sco sch’ella dess si il spiert. Dasperas tugna ella sezza dapi onns che bab duess tschertgar ina nova occupaziun! Per il mument ston ins dentant schanegiar ella. Ins na po betg surchargiar ella cun anc dapli novitads.

Perquai hai jau ditg suenter curta ponderaziun: «Jau n’hai anc betg discurrì cun mes geniturs. Quels han numnadamain auters problems!»

Jau avess fatg meglier da laschar davent la davosa frasa. La Sagerer ha immediat survegnì si’egliada da psicologa. «Raquinta!», ha ella ditg sco ina mamma. «Svida tes cor. Tut vegn a restar tranter nus!»

E dasperas na vegn ella a far nagut pli spert che da derasar la confessiun da Luzius Hoffmann en la stanza da magisters.

«Mia sora è en speranza!», hai jau ditg.

La Sagerer enconuscha bain Eva. Quella carugna vegn numnadamain mintga giada a mes dis da visita e sa preschenta tar ils magisters sco la premurusa «sora gronda da Luzius». La davosa giada han la Sagerer ed ella perfin anc discutà da la scolaziun da magistra secundara!

La Sagerer ha fatg «Ooh!» e m’ha guardà disfortunada.

«Dieu ans pertgiria!», ha ella suspirà. «Ma pertge?»

Ed jau: «Perquai ch’ella ha chapunà!»

Jau era gia detg grittentà e la fin da noss discurs n’era anc betg da prevesair. Perquai hai jau duvrà in pled schoccant per accelerar l’entira chaussa.

«Uschia na discurr’ins betg, Luzius!», m’ha la Sagerer reproschà. E lura m’ha ella ditg da dir ad Eva ch’ella veglia discurrer cun ella. I dettia numnadamain ina soluziun per quel problem. Jau hai guardà or da fanestra. Peter spetgava cun pazienza tar ils velos. Il tschiel era d’in blau da bellezza, il sulegl splendurava tras la feglia giaglia... Mo davent!, hai jau pensà.

«Igl è in uffant giavischà!», hai jau ditg cun dignitad. «Eva vul quest uffant!»

Ed avant che la Sagerer era sa remessa, hai jau prendì la mappa sut bratsch e sun scappà. E cun quai che jau era bain disponì da discurrer, hai jau gist anc raquintà a Peter da l’uffant dad Eva. Enfin ussa n’aveva jau tradì a nagin la nova.

«Mamma mia, vus essas bain gia trais!», ha el ditg. «Vus avais gia surpassà la media da famiglia! Ins quinta numnadamain mo cun 1,6 uffants per famiglia!»

Nus avain ponderà e discutà in pau co ch’ins arrivia a questa cifra curiusa. Peter ha manegià perquai ch’ins na possia betg quintar cumplain umans sco per exempel la Sagerer. Quels valian mo la mesadad u quels sis dieschavels. E lura m’èsi vegnì endament che Eva cumenza gea cun ina nova famiglia e che nus na vegnin uschia betg ad auzar la statistica. Il nov uffant tutga tar la famiglia Hoffmann Anderson.

«Tar vus gira adina insatge!», ha Peter ditg cun ina vusch in pau scuidusa. «Nossa famiglia è supercunvenziunala e lungurusa.»

Ins po apparentamain vesair quai da differents puntgs da vista.

Nus avain lura anc giugà in’ura cun il computer, ma jau hai adina pers ed hai perquai prendì mes velo e sun ì a chasa. Mo Eva era a chasa. Tut suletta seseva ella davos maisa da cuschina e baveva in magiel latg.

Eva cun l’uffant giavischà en il venter. Tuttenina hai jau gì cumpassiun cun ella ed jau sun ma tschentà dasper ella ed hai pretendì da ma legrar snuaivel da daventar bainbaud aug.

Evelyn

Jau hai tuttina sfeglià en il cudesch da bab davart la gravidanza. Hai legì tge che succeda durant la dieschavla emna da la gravidanza.

En mes venter hai jau in uffant da gia dus centimeters. Il mantunet da cellas furma il carlac per il futur skelet. Ussa sa furman era cellas da l’ossa. Mintgatant sa mova el.

Insatge viva en mai. Vul viver.

Roni

Trais telefons enina ier saira. L’emprim ha telefonà Nicole, ella vuleva m’envidar a kino. Lura Monica, quai che m’ha fatg fitg grond plaschair. E durant la tschaina hai puspè scalinà: Rita.

«E lura, tgenina è la preferida?», vuleva savair bab.

«Nicole», ha respundì Eva.

«Monica», ha ditg Luz.

«Tuttas trais», ha pretendì mamma. Ed ha agiuntà tut inquieta: «Fa be attenziun... Jau manegel, in biadi tanscha per entant!»

Jau hai declerà ch’els hajan tuts sbaglià. Perquai che nagina na saja la preferida. Insumma, sche Monica fiss perencletga, prendess jau forsa tuttina ella.

Eva para d’avair fatg in vaira maraton: Ella è stada cun Sten tar noss rectur, ha lura discurrì cun tut ses scolasts ed ha er sa laschà cussegliar da l’Uffizi d’assistenza sociala per giuvenils.

Ils scolasts han gì, sco ch’i para, detg gronda chapientscha. Els han empermess ad Eva ch’ella possia cuntinuar la scola media e far lura la matura. Tuts paran d’avair declerà ch’els sajan pronts da la sustegnair e gidar durant ils proxims mais.

«Oramai che l’accident è capità...», haja però ditg dr. Reichert!

«E tge has ti respundì ad el?», vuleva savair Luz.

«Nagut», ha ditg Eva tut da bass. Nus ans essan guardads senza dir pled. Quai n’era anc betg nossa Eva rebella che sa lascha plaschair ina tala frasa senza dar ina resposta setga. Quai era ina Eva anc detg confusa che na saveva betg sa defender.

Da nus trais fragliuns è uschiglio Eva quella ch’è la pli segira da sasezza e na tolerescha betg ingiustias. Segner char, co che Eva saveva sa grittentar sur da noss student da stgomi! Sche jau pens enavos, stun jau bunamain mal per el. El vegn senza dubi a crair che tut las mattas da noss pajais hajan pails sin ils dents.

Quai è stà lezza giada l’idea da mamma. Cun egls serains discurriva ella da punts tranter ils continents e da chapientscha tranter ils pievels. Ella ans ha persvas da prender si tar nus in giuven American per dus mais per ch’el possia emprender qua tudestg. Jau m’imaginava natiralmain in cool tip american cun chavels fitg curts. Eva che era gist solo siemiava d’in ritg figl da farmers cun blera muaglia. Luz aveva acceptà la proposta per autras raschuns: El sperava ch’il giast american possia diriger l’attenziun davent da sia persuna, perquai ch’el sa muveva da quel temp en circuls detg dubius e fimava dascus hasch.

Er bab è finalmain sa laschà entusiasmar. Uschia è sa radunada pauc pli tard l’entira famiglia Hoffmann plain aspectativas sin la plazza aviatica. Gia la preschientscha da Marc è stada ina dischillusiun. In pauper miseret cun egliers è cumparì davant nus. Perfin Woody Allen fiss stà in coloss sper el. Eva pudeva gist sepulir sias speranzas concernent il farmer. Marc fascheva l’impressiun da cupitgar cun il pli pitschen ventin. Sia vuschina da falset na fascheva el er betg gist pli attractiv.

Gia sin il viadi a chasa hai jau pensà plain quitads che dus mais pudevan esser sut circumstanzas smaladet lungs. En pli na chapiva jau gnanca pled da quai ch’el scheva ed er Eva, noss scheni da linguas, aveva fadia da chapir ses dialect.

Igl è dentant sa mussà detg spert ch’i n’era gnanc necessari da chapir quai che Marc scheva. Ins chapiva tuttavia quai ch’el fascheva. Marc durmiva en mia stanza! Gia l’emprima saira ha el spustà ses letg. Ha mess tut mias chaussas che disturbavan el en in chantun. L’autra damaun ha el laschà girar ses eglins da sprer sur la maisa d’ensolver ed ha lura declerà decididamain ch’el na mangia betg questas chaussas. El è ì tar la frestgera, l’ha avert ed ha guardà lien. El è lura sa decidì per trais ovs ch’el ha sbattì cun latg. Ed uschia èsi ì vinavant: Il viadi da nus a l’Uni, nua ch’el fascheva in curs da stad, al era memia lung e memia cumplitgà. El pretendeva d’esser allergic cunter pail da chauns e da giats, uschia ch’ils paupers animals stuevan manar ina vita fitg trista en tschaler, cur ch’el era a chasa. En paucs dis ha Marc bittà sutsura l’entira chasada e nossa famiglia. Nus eran tuts grittentads. Ma nagin na ristgava propi da mussar ils dents ad el. Mamma manegiava che nus vegnian a stuair esser tolerants envers usits esters.

Eva è stada l’emprima ch’è explodida. Jau hai udì ella a leger energicamain las levitas a Marc. Tut n’hai jau betg chapì, ma ella ha empruvà da far cler a Marc ch’el stoppia s’adattar fin ad in tschert punct, cas cuntrari possia el sa tschertgar ina stanza en ina chasa da students.

Sias admoniziuns han gidà circa trais dis, lura è Marc puspè sa mussà il vegl cumpogn insupportabel. Mamma ha empruvà da chattar raschuns psicologicas per ses cumportament ed ha appellà a nossa toleranza. Nus hajan simplamain in clisché dals Americans, ha ella manegià. Mintgin haja dentant da purtar cun sai ses destin. Marc saja segir in pauper uman bandunà e senza amis. «Miracul!», ha manegià Luz. Ed el era pli e pli pauc a chasa. Bab ha cumenzà a lavurar cun plaschair fin viaden la notg. Ed jau hai sgumbrà da libra veglia mia chombra e sun ì a durmir en la pitschna stanza da lavur da bab. Sper il microscop, il computer ed ils portgets da mar smuschignants eri en scadin cas pli patgific che sper Marc.

In di è el sa cumportà spezialmain dasperas. Sin quai è Eva currida en sia stanza ed ha piglià sia valisch. Cun bucc’averta ha Marc stuì guardar co ch’ella ha lura stratg ses vestgids or da stgaffa ed ha cumenzà a pachetar. Lura al ha ella declerà ch’ella guardia per ina stanza libra en la chasa da students. Dus dis pli tard è vegnida libra ina stanza. E quels dus dis è Marc stà uschè amiaivel che mamma vuleva gia cupitgar. Ma Eva è restada dira e suenter in mais da tortura è noss Ami partì e grazia ad Eva n’avain nus mai pli vis el.

Uschia era Eva pli baud. Uschia è ella stada fin avant in pèr emnas. Ella era legra ed activa, communicativa e plain temperament. Ed ussa sesa u giascha ella be pli enturn, sblatga, quieta ed introvertida.

Dal bab da Sten ha ella sa laschà persvader da far in test da l’aua da la vaschia. Cun quel test pon ins guardar sch’il fetus sa sviluppa endretg. Ins vesa gist er sch’igl è in mat u ina matta. Bab e mamma èn cunter in tal test. A mai pari dentant che Eva è simplamain memia flaivla per sa defender cunter ils arguments dad Otto Anderson. En pli sa lascha ella discurrer il chau plain da Zita. Zita, ina conscolara dad Eva, s’engascha per l’interrupziun da la gravidanza senza chasti.

«Nossa terra è tuttina surpopulada», sto ella avair ditg. «Sch’ins ha la pussaivladad d’interrumper ina gravidanza nungiavischada, duess ins pudair far quai! Nus dunnas stuain emprender da diriger sezzas noss destin!»

Per cletg n’ha mamma betg pensà uschia cur ch’ella spetgava mai. Er jau vegn strusch ad esser stà planisà, cun quai che jau sun numnadamain naschì mo indesch mais suenter Eva! E Luz mo in onn suenter mai! Pensai, sche mes geniturs avessan pensà a ses temp: Tge, puspè en speranza? Memia baud per nus!

E svup... m’avessan els fatg svanir!

Il mund fiss senza dubi bler pli pover senza mai!

Evelyn

Judith ed jau essan idas spert en citad, oz suenter scola. Judith duvrava novs chalzers. Cun quai che jau ma lasch fitg gugent distrair mintgatant, l’hai jau accumpagnà. A la cassa avevi las soccas las pli modernas en colurs agressivas ed jau hai gist cumprà in pèr. Cur che jau hai auzà si ellas, hai jau vis ch’i deva gist las medemas soccas era per pops: charinas pitschninas. Andetgamain hai jau vis davant mai in pitschen pe da pop. Hai vis co che jau al tir en la sochetta.

A mai èsi vegnì tut curius. Per l’emprima giada sun jau m’imaginada in uffant, ina pitschna creatira che crescha en mai.

Co pomai è quai pussaivel ch’ins è abel da ‹producir› sez in uffant or da sasez? Che jau poss far quai?

Sto esser che Judith m’ha observà. Probablamain ha ella cumprà in pèr soccas cur che jau hai guardà ils chalzers ed ha alura chatschà dascus il pachetin en mia mappa. Cur che jau hai pachetà or mes carnets da scola al aveva jau tuttenina en maun.

Ed ussa èn las socchettas mellen verdas sin mia maisa. Luz ha vis ellas cura ch’el è vegnì en per emprestar mes culli. El ha prendì en maun ellas ed è sa smirveglià, perquai ch’ellas èn talmain pitschnas. Ed alura m’ha el embratschà da quai schenà ed è svelt svanì dad isch ora.

Luzius

I marscha insatge en chasa Hoffmann. Oz ans ha mamma surprendì cun in plan bel e finì.

Dapi ditg ha mamma l’intenziun da turnar puspè en sia veglia professiun, almain cun ina lavur parziala. Suenter avair ditg tschertgà ha ella chattà la pussaivladad da lavurar sco dissegnadra en in biro che n’è gnanc uschè dalunsch davent da noss’abitaziun. Ussa para ella d’avair discurrì cun ses futur schef e d’esser sa cunvegnida cun el da lavurar fin tar la naschientscha da l’uffant dad Eva e da dastgar lura far ina pausa d’in pèr mais, fin ch’ins ha chattà ina soluziun definitiva.

«Quai na sa chapescha tuttavia betg da sasez!», ha mamma manegià. «Jau stoss esser cuntenta d’avair in schef uschè generus che ma lascha far ina pausa gia durant l’emprim onn da lavur.»

Ella ha dà in’egliada da controlla si per Eva ed ha lura cuntinuà: «I po tunar in pau dir, ma jau na vegn mai a drizzar tut mes agens plans per l’avegnir tenor tes uffant, Eva. Ti vegns a stuair purtar la responsabladad. Deschdotg onns sun jau m’occupada exclusivamain da la famiglia. Ussa hai jau il dretg da pensar era puspè ina giada a mamezza!» Eva ha dà dal chau ed ha guardà pitgiv e pensiv davant sai.

«Jau sai, mamma», ha ella lura ditg. «Jau sun gia cuntenta che ti vegns a gidar ils emprims mais per che jau possia cuntinuar la scola. Betg ma dumonda dentant tge che nus duain far suenter. Jau na sun insumma betg abla da pensar en maniera fitg clera.»

Tenor mai n’ha ella anc mai savì far quai, actualmain na san ins dentant betg far reproschas ad ella. Per il mument insumma betg. Eva ha numnadamain cedì ad Otto Anderson ed ha laschà far avant in pèr dis il test da l’aua da la vaschia ed ussa spetga ella gnervusa il resultat.

Bab e mamma han empruvà tut il pussaivel per ch’ella na fetschia betg quel test.

«E sch’il resultat avess da mussar che tes uffant na sa sviluppa betg en maniera normala, Eva?», ha bab dumandà.

Eva n’ha dentant betg sa laschà irritar. La chaussa para d’esser vegnida discutada era entaifer la classa durant l’instrucziun da biologia. Tuttenina discurriva Eva numnadamain dal «dretg sin l’agen venter». A mai parevi sco sche jau udiss a discurrer Zita, la cumpogna da scola dad Eva. Quai è propi ses stil. E lura avain nus anc vis avant curt temp ina reportascha da la Germania a la televisiun. Dunnas chaminavan tras las vias cun transparents nua ch’ins pudeva leger precis quellas parolas.

Mamma ha manegià ch’ella saja d’accord cun quellas dunnas. Mintgina haja propi il «dretg sin l’agen venter», duaja decider sezza, schebain ella saja abla da tegnair l’uffant u betg.

Qua è bab dentant vegnì in pau grit.

«Jau m’engasch franc per ils dretgs da las dunnas!», ha el ditg. «Ma tgi s’occupa atgnamain dals dretgs dals uffants anc betg naschids?»

Eva è sa drizzada si ed ha guardà si per bab en maniera provocativa.

«Durant ils emprims trais mais da la gravidanza na pon ins betg discurrer d’in uffant, bab. En quella fasa sa tracti gea pir d’ina accumulaziun da cellas. Cun in’interrupziun da la gravidanza san ins eventualmain evitar in destin d’uffant deplorabel!»

Bab è stà si, senza dir pled, è ì or da chombra ed è turnà pauc suenter cun in cudesch davart la gravidanza e naschientscha. El ha sfeglià in pau en quel cudesch, ha avert ina pagina ed ha tegnì il cudesch sut il nas ad Eva.

«Qua, in exempel, Eva: dudeschavla emna suenter la fructificaziun. Grondezza 40 mm, mauns, tscharvè e gnirom cumenzan a surpigliar lur funcziun. Ils emprims organs genitals cumenzan a sa furmar... Vuls ti anc adina pretender ch’i sa tractia mo d’ina accumulaziun d’in pèr cellas? Guarda questa fotografia, Eva! Vi da quest pitschnin ves’ins gia il chau ed il corp. La vita ha cumenzà! U sas ti forsa ma dir cura ch’ella cumenza tenor tai? En il quart mais da la gravidanza... u schizunt pir en il sisavel? U pir il mument da la naschientscha?»

Eva ha fixà il cudesch cun egls ardents. Mamma ha fatg in segn a bab da taschair. Roni ha empruvà da rumper la tensiun ed ha ditg che l’uffant dad Eva na saja franc betg mongoloid. E perquai na stoppia ella betg ponderar, sch’ella duaja interrumper la gravidanza u betg.

Eva è siglida si.

«Sufflai tuts ensemen!», ha ella sbragì. «Vus essas mo aspectaturs. Schizunt Sten sa mo guardar. Jau sun dentant en speranza! Mai pertutga tut quai en maniera directa e persunala. Perquai stoss jau ponderar criticamain tut ils aspects, na vulais vus betg chapir quai?»

Mamma ha vulì prender en bratsch Eva per la calmar, ella l’ha dentant stumplà davent ed è currida or da chombra. E nus essan restads enavos sco tratgs or da l’aua. Mintgatant na poss jau propi betg pli star ora questas discussiuns. Adina mo questa gravidanza e quest uffant. A l’entschatta era jau cuntent che l’egliada penetranta da mamma n’era per ina giada betg drizzada sin mai. Ma ussa n’era ella insumma mai pli drizzada sin mai.

Avant in pèr dis hai jau vulì discurrer cun mamma da mia professiun. Ella seseva davos maisa-cuschina e sfegliava en in cudesch da cuschinar. Jau hai raquintà che jau na veglia betg far l’examen per la scola media. Jau haja decidì da tschertgar ina plazza per far in emprendissadi. Mamma ha mo ditg: «Aha?», ed ha sfeglià vinavant en ses cudesch. Encuraschà dal fatg ch’ella era apparentamain d’accord cun quest’idea, hai jau cuntinuà. Jau hai dumandà tge ch’ella pensia, sche jau giess a fufragnar in pèr dis en il biro da grafica dad Otto Anderson. Cun il num dad Otto Anderson ha mamma auzà il chau.

«Tge flot che ti ma fas endament el, Luz!», ha ella clamà.

«Jau al stoss urgentamain telefonar pervi da...»

E cun quai è ella currida tar la porta ed jau hai badà ch’ella n’aveva tadlà gnanca zic. Cura che jau hai guardà il cudesch abandunà, hai jau vis ch’i sa tractava dal tema interessantischem co sa nutrir en maniera sauna durant la gravidanza. Autras chaussas na van simplamain betg en il chau da mamma. Jau ha damai empruvà la saira tar bab. El giascheva sin il canapé e cupidava. Jau aveva strusch ditg l’emprima frasa ch’el ha suspirà: «Per plaschair, Luz! Ti vesas bain quant sfinì che jau sun. Da quai discurrin nus in’autra giada, d’accord?»

Naginas schanzas da discurrer da mai e da mes plans per l’avegnir. I dat mo Eva e ses uffant anc betg naschì.

Evelyn

Quest spetgar sin il resultat dal test! Sche jau avess savì tge stress psichic che quai è, n’avess jau mai laschà far il test. Ma jau hai empermess quai als Andersons ed en scola avain nus era discurrì da quest tema. La decisiun ma pareva uschè simpla. Claro, igl è bun da savair che l’uffant sa sviluppa en moda normala... Cas cuntrari... Teoria e pratica! Jau aveva emblidà che mias camaratas pon tgunsch discurrer da la chaussa, perquai ch’ellas n’èn betg en mia situaziun. Jau hai empruvà da discurrer cun Sten.

«Crais ti che jau veglia in uffant mongoloid?», ha el dumandà tut schoccà. «Lura na dessi propi betg bler da ponderar, Eva!»

Ina giada dapli sent jau che Sten n’è per mai nagin partenari, dal qual jau pudess propi ma fidar. Entant che tut è en urden, ch’i na dat nagins problems bain. Ma difficultads... a quellas pon ins ir or da via!

Jau pens savens a Patschi. Ella sa cloma atgnamain Patricia, ma nus la numnain tuts Patschi. Ella è simplamain in patschi. In char tamberlatsch. Ella è mongoloida, la figlia da quatter onns dal collega da mes bab. Sche ses geniturs vegnan cun ella tar nus en visita, va per il solit insatge en stgaglias, perquai ch’ella stumpla u bitta enturn tut cun ses moviments nuncoordinads. Ma i na dat nagin uffant uschè legher e cuntent sco Patschi. Ella traglischa da la damaun a la saira ed embratscha tuts cun passiun, ri e rolla sc’ina columba. Ed er sche Luz pretenda ch’ella sbavia plain ses pullover, lascha perfin el s’intgantar da Patricia. Cun uffants normals na gioga el mai. Quai chatta el stupid. Cun Patschi dentant sa metta el giun plaun e gioga cun ils legos. E Roni sfuigna en sia stgaffa e runa natiers per Patschi tut quai che n’è betg rumpaivel.

In tal uffant duess ins dastgar stgatschar senza nauscha conscienza? U in che vegn sin il mund cun ina menda... davent cun el? Quai na tutga betg tar nossa societad?

Atgnamain stoss jau dar raschun a mes bab. La vita cumenza bain gia cun la schendrada. Da curt è el vegnì propi grit en ina discussiun e m’ha tegnì in maletg d’in embrio sut il nas.

Segner char, salva mai d’ina tala decisiun e lascha esser saun l’uffant en mes venter!

Igl è november. Dadora èsi gia grisch e fraid. Il pli gugent ma sfundrass jau uss en in sien d’enviern.

Roni

Tut o.k.!

Jau manegel, l’uffant dad Eva. Ier èn vegnids ils resultats dal test. Bab ha gist avert ina buttiglia vin e perfin Eva ha bavì precautamain in pèr sitgs.

Luz ha prendì ses magiel ed ha fatg viva cun il venter dad Eva.

«Viva, nev!», ha el ditg.

Eva survegn numnadamain in figl. Quai è ella er gist vegnida a savair. Tge curius sentiment da stuair gia pensar ad in mat. Curius è però er il sentiment ch’il pitschen na vegn betg ad esser mes frar, mabain mes nev. E mamma, che pudess er ella anc vegnir en speranza (Dieu ans preservia!) e che guarda or anc uschè giuvna – ella ha gea pir 42 onns –, tatta! E nona basatta!

Jau crai che nona haja fadia cun quai.

«Di, Roni», m’ha ella dumandà dacurt en in tun serius. «Ta par jau fitg veglia?»

«Ma tge!», hai jau natiralmain respundì en moda discreta. «Co pomai vegns ti sin quai?»

«Pensa, l’onn proxim davent jau basatta!», ha nona suspirà tut contristada. «Betg anc 70 e gia basatta!»

Luz, ch’aveva excepziunalmain in bun di – il davos temp è el savens in detg marmugn –, ha consolà la nona: «Quai è propi cool», ha el ditg. «Finalmain ina basatta anc frestga e viscla. Sche ti fas uschia vinavant, vegns ti anc a pudair accumpagnar tes sutbiadi a concerts da pop!»

Nona è sa sentida onurada. Ma bab ha ditg da quai sitg: «E sche nossa famiglia crescha vinavant uschè spert, vegns ti forsa schizunt anc sfuratta!»

En nossa classa èn els anc adina intgantads da la nova legraivla en chasa Hoffmann. Las mattas han gia proponì da tgirar il pop. Urs ha manegià ch’el vegnia a stuair discurrer ina giada cun sia sora pli pitschna, sch’ella na pudess er ella betg sa decider da far in pop cun deschset. Mias schanzas tar las giuvnas sajan creschidas qua tras enormamain e perfin ils scolasts hajan envers mai in tun pli calm e pli lom, sco sche jau avess mez basegn da vegnir schanegià.

Jau sun propi en la furma da mia vita. Patricia m’ha smatgà dacurt in pachetin en maun. Ella ha gia fatg chautschinas. Nicole emprova plitost cun psicologia. Ella discuta cun mai uras a la lunga sur da nossa vita e noss avegnir, respectivamain sur da las vistas per l’avegnir da la proxima generaziun. Monica percunter chamina cun ir a chasa tuttenina sper mai, senza dir in pled. Qua e là ma fa ella bucca da rir ed jau vegn lura tut cotschen. Duas giadas ha ella gia laschà scriver giu mai ils pensums.

Er mias notas èn tant enavant en urden. Professer Lehner ha, sco ch’el ha ditg, «serrà tuts dus egls» cun curreger mes cumponiment. El possia s’imaginar ch’i giaja tar nus per il mument tut sutsura e che jau n’haja betg la quietezza vulida per ma concentrar, ha el manegià cun indulgenza. Ed jau hai sa chapescha rubiglià immediat il frunt, sco sche jau avess propi grevs quitads ed hai dà dal chau.

Grazia a la gravidanza dad Eva poss jau vesair las varts umanas dals scolasts. Perfin noss rectur, dr. Weiss, è vegnì dacurt da sia sfera surterrestra giu en quella umana.

«Co vai, Roni?», ha el dumandà e m’ha spluntà cun sia detta ossusa sin la spatla. «Vegns a frida?»

Urs, che seseva sper mai, è bunamain dà vi da tut l’affecziun nunspetgada. Ma jau hai reagì immediat. Ins sto adina profitar da l’occasiun.

«Ma gea, i va», hai jau ditg da quai temelitg. En istorgia hai jau numnadamain in «nunsuffizient». Cun simular ina pitschna depressiun poss jau forsa vegnir ad in «suffizient».

Cur che jau hai raquintà quai a chasa durant la tschaina, hai jau udì Eva per l’emprima giada dapi emnas a rir puspè da tut cor.

Jau crai ch’ella stettia propi meglier dapi ch’ella sa che mamma vegn a tgirar ses pop ils emprims mais. Er ils buns resultats dal test da l’aua da la vaschia l’han natiralmain fatg curaschi. En pli ha ella, sco ch’i para, emprendì ad enconuscher ina tippa fitg simpatica da l’Uffizi d’assistenza sociala, cun la quala ella po discutar sur da tut ils problems pussaivels.

Luzius

Insaco diavel èsi vegnì ora. Jau na crai betg pervi da Peter. Ma cur che jau sun arrivà a scola ier, savevan tuts che Eva è en speranza. Jau aveva sperà da pudair zuppentar quai anc in tempet.

Cura che jau sun entrà en stanza da scola, han in pèr mess ensemen ils chaus ed han sfrignì da quai maltschec. René è vegnì plaunet vers mai ed ha fatg ina remartga tschuffa. Il pli gugent avess jau laschà ir in pugn. Precis René che vuleva raquintar l’onn passà trasora da sias aventuras d’amur! Sco sch’el fiss Don Juan en persuna! El è dus onns pli vegl che jau e fima hasch. Cler, jau hai era empruvà in pèr giadas, ma lura han bab e mamma badà. Els n’han mai gì propi grondas simpatias per René. E cura che l’istorgia dal hasch è vegnida a la glisch, èsi stà dal tuttafatg a fin cun la generusadad. Discussiuns da la sonda senza fin davart il hasch sco droga d’entrada. Roni ha gì l’amiaivlezza da ma gidar ed ha declerà che quai na saja gnanc adina il cas. Blers na prendian mai drogas pli diras. Bab e mamma han lura manegià en rara armonia che quai als saja gist tuttina. Ch’els na veglian gnanc ristgar. E dal reminent haja jau mo tredesch onns. (Jau aveva dentant gia bunamain quattordesch.)

Plaun a plaun hai jau lura badà sez che betg tut quai che René di e fa è bun e vair. Ed ier hai jau pers mes ultims dubis. René è in portg.

Forsa al avess jau stuì dar duas enturn las ureglias. El ha permalà Eva. Ma lura hai jau percurschì che gnanc in da nossa classa n’aveva ris. Tuts han taschì plitost schenads. Sin quai al hai jau mo guardà, fraid e cun spretsch e sun passà sper el vi tar mes banc.

Ed uschè penibel sco che jau aveva temì n’èsi en sasez betg stà. Las mattas sa legran schizunt che Eva survegn in pop. Ed als mats èsi tuttina. Durant la pausa gronda na discurriva gia nagin pli da quai.

Quai fiss damai superà. Jau hai pensà d’infurmar mes cumpogns pir cura ch’ins vesa insatge vi dad Eva. Ma ella è anc magra e satiglia e sa senta be darar mal. Ussa è ella en il quart mais.

«In terz has ti gia passentà», ha mamma ditg ad Eva oz en damaun. E lura èn ellas duas sa guardadas ed han tuttenina surris. Jau ma sun sentì cumplettamain exclus. Per mai na s’interessa nagin. Mo Romeo litga mintgatant mes maun cun chapientscha.

Evelyn

Segunda consultaziun da prevenziun. Tut en urden! Il medi m’ha cusseglià da betg pli far tut ils exercizis en l’ura da gimnastica. El è fitg amiaivel, propi curtaschaivel. El ha prendì bler temp per mai suenter la consultaziun ed ha discurrì cun mai da mes avegnir. Fitg precautamain è el alura puspè s’avischinà al tema ‹bab›.

«Co vesas ti sia rolla?», ha el dumandà. «Ta pos ti imaginar che vus guardais omadus da voss figl?»

Na, quai na poss jau betg m’imaginar. Tschertas chaussas san ins ditg avant ch’ins las pronunzia. Jau hai fitg gugent Sten, pli ch’insatgi auter. Anc adina survegn jau battacor cura ch’el cumpara e ma guarda cun ses rir en fatscha.

Ma gia da l’entschatta hai jau sentì che quest uffant pertutga be mai, mia vita. Mes emprim impuls n’è betg stà quel da ma confidar a Sten, quai è gia singular. L’emprim hai jau infurmà mia famiglia, spustà la ‹gronda confessiun›, schanegià Sten. E forsa era mamezza: da la dischillusiun ch’el na vegnia franc betg a reagir uschia sco quai che jau avess duvrà.

Docter Steiner ha spetgà pazientamain enfin che jau hai pudì respunder. Tuttenina aveva jau numnadamain las larmas en ils egls. Jau ma sun daventada conscienta d’avair, sper tut ils problems ch’ina gravidanza nunvulida porta, era anc in auter fitg grond quità: Sten Anderson.

Noss’amicizia era gia daditg problematica. Nus avain giudì grondius muments ensemen. Muments da risaglias e d’affecziun. Ma era da passiun. Perquai hai jau cumenzà a prender la pirla.

Dentant mo cun menziunar in giavisch u l’auter che ristgava da restrenscher be in zichelin il basegn da libertad da Sten, sia independenza, eri finì cun il spass. Sten na resguarda betg termins. Ins na po betg sa fidar dad el. El stat enturn uras cun ses amis ed emblida che nus avain fatg giu. El empermetta milli chaussas e na tegna nagut. O, jau sai, betg per nauschadad! Be perquai ch’el emblida. E perquai che nagut è per el uschè impurtant sco el sez. Ses divertiment.

Cler, el admetta d’esser il bab. Forsa stuess jau ma cuntentar cun quai. Savair spetgar cun calma co ch’el s’endisa vi da sia responsabladad, sco che Judith numna quai.

Nua però è Sten cura che jau stoss ir tar il medi? Nua è el cura che jau discur cun la gidantra sociala, cun la manadra da la canorta d’uffants? Sch’el era d’enturn ina giada cura che jau hai survegnì mal, n’è el betg sa tschentà sper mai per ma consolar: «O, lura fatsch jau meglier dad ir!», ha el alura spert ditg. «Jau na vi betg disturbar!»

Cura ha el fatg sez in plan per l’avegnir las davosas emnas? Cura ha el ditg cler e net ch’el veglia sa metter serius vi d’emprender, forsa era gudagnar in pèr raps dasperas? Mai! Il cuntrari. Persvas da far in’enorma unfrenda, m’ha el fatg da savair da curt ch’el vegnia bain a stuair scursanir il viadi enturn il mund, planisà per las vacanzas da stad.

«E daco quai?», hai jau dumandà. El n’ha betg sentì l’ironia amara en mia vusch, mabain m’ha guardà tut intgantà.

«Crais ti che quai na saja betg necessari?», ha el immediat dumandà. «O.k., sche vus na ma duvrais betg... Jau manegel, in um... cun in uffant uschè pitschen na po el tuttina anc betg far...»

Tut quai m’è vegnì endament en la pratica da docter Steiner. Esitond al hai jau raquintà da Sten.

«Quai na vegn betg a gidar vinavant tai, Evelyn», ha el la finala ditg. «Ti sas gea sezza. Sten è anc fitg malmadir. In giuvenot, naiv e da levsenn. Il temp vegn a mussar, sche quai è ses caracter u sch’el vegn a madirar. Jau ta poss be dir che ti pos vegnir da tut temp tar mai cun tes problems. L’unic impurtant è ussa che ti cumenzas a t’allegrar da tes uffant!»

M’allegrar da mes uffant... gea franc, mintgatant, betg anc savens... alura sa dasda insatge en mai che pudess forsa esser legria.

Luzius

Jau hai ristgà dad ir en la tauna da l’urs. Suenter scola sun jau ì cun il velo tar il biro da publicitad dad Otto Anderson. Sia secretaria na vuleva betg ma laschar en tar el. Jau avess gì da surdar a questa chaura mi’adressa, per ch’ella possia fixar in termin per mai, suenter avair discurrì cun signur Anderson. Cun in dultsch surrir ma vuleva ella gist accumpagnar a la porta, cura che Otto è vegnì or da ses biro e m’ha vis. Ella ha fatg ina curiusa tschera, cura ch’el è currì vers mai cun in rir giovial.

«Hallo, quai è gea noss Luzius Hoffmann!», ha el ditg.

«Tge è il motiv per l’onur da tia visita?»

E cun quai m’ha el tratg en ses biro ed ha serrà la porta davos nus. Displaschaivlamain n’hai jau betg pli pudì dar in’egliada a sia dama d’entrada. Cler che jau saveva ch’el na vuleva betg gist discutar ‹il malheur› da ses figl davant l’entir persunal. Perquai m’aveva el tratg uschè spert en ses biro. Ma quai m’era tuttina. Jau hai raquintà da mes interess per la professiun da graficher ed el ha tadlà. Quai fa bain, insatgi che ma taidla, che prenda part da mes plans! Forsa è Otto era cuntent, sch’ins na discurra per ina giada betg da la gravidanza dad Eva! El è stà fitg amiaivel ed immediat d’accord che jau dastgia fufragnar il december in’entira emna en ses biro. Nus survegnin numnadamain liber da la scola per pudair lavurar in pèr dis en nossa futura professiun.

Otto ha manegià che jau duaja far il curs da preparaziun a la scola d’art applitgà, per avair almain in’idea da grafica a l’entschatta da l’emprendissadi.

Cura che jau al hai lura raquintà quant paucs dals pèr tschient candidats che possian finalmain far quest curs, ha el ditg in pau pensiv: «Nus vegnin a vesair, Luzius. Guarda ussa ina giada precis tge che capita qua. Forsa na ta plaschi gnanc. E lura ma mussas ti cun occasiun tes dissegns!»

Jau sun bunamain sgulà a chasa dal plaschair.

Mamma ed Eva eran en il biro pitschnin da bab.

«Ve a gidar, Luz», ha mamma rugà. «Fissi forsa pussaivel da metter tut il hardumbel da bab sin in’aissa gronda vi da la fanestra da nossa chombra per avair ina stanza libra per il pitschen?»

Aha! Ins dovra tuttina mai! Jau sun immediat ì per il meter ed hai gidà Eva a mesirar la chombra. Jau crai ch’i giaja, sche bab è d’accord.

«Il letgin vegn jau a metter sut la fanestra!», ha Eva ditg ed ha guardà enturn sco sch’ella vesess gia tut precis davant sai.

Roni

Mamma di mintgatant che jau haja ertà il natiral da nona, perquai che jau giaja senza gronds quitads tras la vita. Perquai che jau haja quasi adina buna luna e sappia m’adattar fitg bain.

Ma mamma na di betg quai cun in tun d’admiraziun. Jau crai ch’i na saja betg in cumpliment. Ma pertge duess jau prender grev la vita. Luz è simplamain uschia: el sa fa trasora quitads, vesa tut nair. E quai avant ch’i capita insatge.

Cura ch’il postin ha purtà oz en damaun la famusa brev blaua da nossa scola, l’ha Luz immediat zuppà.

«Horca Roni», ha el ditg plain reproschas, «pertge na schanegias ti betg noss geniturs almain cun tes problems da scola! Quels vegnan gea bunamain ord clocca gia pervi dad Eva!»

Ma gliez na fan els gnanc. Luz vesa puspè tut pli stgir. I ma para schizunt ch’els sajan sa disads vi da l’idea da daventar tat e tatta. Perquai hai jau er mussà ad els la brev. «...provisoricamain... voss figl Ronald... sche... la media da las notas...»

Sco adina.

Dr. Huber ha agiuntà a maun ch’el vuless intimar bab e mamma da s’annunziar tar el per in discurs. Quai è nov. Vul dir, mamma ha gia discurrì pliras giadas cun dr. Huber. Ma uschè formalmain en scrit n’è ella anc mai vegnida envidada. Jau hai declerà a bab e mamma ch’els na duajan betg sa far quitads. Il proxim attestat il favrer vegnia segir ad esser meglier.

Qua ha mamma ditg quai dal natiral da nona e bab ha serrà la gasetta.

«Jau vegn a discurrer cun quest dr. Huber!», ha el empermess. «Mamma ha problems detg avunda!»

Mamma ha dà ad el in’egliada commovida. Eva ha guardà, conscienta da sia culpa, d’in a l’auter. Talas allusiuns prenda ella sa chapescha per il mument fitg persunal. E Luz ha fatg ir da quai grit ils egls ed ha marmugnà insatge da frars che fetschian scolas medias senza volver in strom.

Mamma è lura tuttenina vegnida distratga, perquai che Eva era fatschentada cun stizzar sia fomaz. Dapi ch’ella n’ha betg pli tant da render, maglia ella en il vair senn dal pled. Mamma ha tegnì ad ella in referat sur da l’augment dal pais durant il temp da gravidanza. Jau hai gia pensà ch’els emblidian tras quai la brev blaua. Er bab pareva numnadamain absent e distratg. Luz ha stuschà enavos la sutga ed ha vulì star si per ir a scola, qua ha bab ditg tut irrità: «Discurra tuttina ina giada d’insatge auter che da questa gravidanza, Irena! Dapi emnas na datti en questa chasa pli nagin auter tema! Jau pens che nus duessan propi er discurrer ina giada da Roni. Tge capita, sch’el sto puspè repeter la classa?»

Mamma pareva tut surpraisa. Eva ha survegnì las larmas e Luz è puspè sa laschà crudar cun in grond suspir en sia sutga.

«Sche nus essan gia tar quel tema: Jau vegn a pudair lavurar in’emna en il biro dad Otto Anderson!», ha el ditg. «Jau hai empruvà da declerar a vus gia pliras giadas che jau na vi betg far la scola media, mabain in emprendissadi.»

Bab e mamma al han guardà cun bucc’averta.

«Grondius, tge simpaticas novas!», ha mamma ditg en in tun ironic.

Eva ha manegià ch’i fiss fauss, sche Luz lavurass en il biro dad Anderson. Qua stuess el s’obligar memia fitg.

«A tge?», ha Luz vulì savair.

«Sche ti fas qua in emprendissadi, t’obligheschas ti a quatter onns amicabladad, er sche jau ma separass da Sten», ha declerà Eva.

«E cun quai che ti spetgas in uffant da Sten Anderson, oblighescha quai tuttina ad in’amicabladad per vita duranta!», ha respundì Luz tut ravgentà.

Bab ha manegià ch’ins na discurria anc betg d’in emprendissadi. Mamma ha guardà sin l’ura ed ha ditg che nus stoppian tuts far ed ir. Quai saja in tema per nossa conferenza da sonda.

«La brev blaua?», hai jau dumandà.

«Mes emprendissadi da graficher u ils Andersons?», ha dumandà Luz.

«Mias obligaziuns envers ils Andersons?», ha dumandà Eva.

«Luz e la scola media u sco adina la gravidanza dad Eva?», ha dumandà bab.

Mamma è stada si uschè spert ch’ella ha fatg cupitgar sia sutga. Giulia, nossa giatta sensibla, è currida tut disturbada sut la stgaffa. Romeo ha cumenzà a sa sgrattar dad aut.

«Pigliai uss e giai!», ha clamà mamma cun vusch sfurzada. «Jau vi finalmain avair in’uretta ruaus. In pau temp be per mai, senza in figl che vegn probablamain puspè a stuair repeter la classa, perquai ch’el è memia marsch. Senza ina figlia en speranza. Senza in auter figl che vul tuttenina far in emprendissadi enstagl da la scola media. Senza in um che vuless midar plazza da lavur. Sfundrar be in’uretta en in bel bogn da stgima!»

I vegn avant darar che mamma è uschè gnervusa. Nus essan perquai stads si immediat. Jau hai prendì la brev blaua. Luz aveva per ina giada raschun. I fiss stà meglier da laschar svanir ella e da dir a dr. Huber ch’ils geniturs sajan uschè occupads cun Eva ch’els na chattian per il mument nagin temp per in discurs. Tut quai cun quella egliada trista usitada e dr. Huber m’avess garantì che jau na stoppia far nagins quitads, sche jau ma mettia da qua davent sin las chommas davos.

E quai vi jau far. Segir! Betg perquai che jau m’interessass tuttenina enormamain per ils roms da scola. Ma perquai che jau vi restar en la medema classa sco Monica.

Insatge capita tranter nus dus. Jau n’hai nagins pleds per quai. I ma fa vegnir grit, sch’ils auters fan tuppas remartgas sch’els vesan Monica e mai ensemen. Nus giain uss dapi dus onns en la medema classa. Plaschì m’ha ella adina. Ma uss stoss jau adina pensar vi dad ella. Era la notg, avant da ma durmentar. Tuttenina hai jau il basegn da tutgar ses chavels, da metter il bratsch enturn sia spatla, sche nus chaminain in sper l’auter. Ier suenter la scola essan nus tschentads ensemen en il center da sentupada. Cun Monica pon ins discurrer sur da tut il pussaivel. Nus avain emblidà il temp. Cur che nus avain badà las quantas ch’igl era, ans essan nus snuids. Monica m’ha dà spert in bitsch sin la vista ed è currida a chasa. Da l’autra vart da la via è ella sa fermada in pitschen mument, è sa vieuta e m’ha fatg chau.

Ed jau sun stà là sc’in pal e l’hai guardà suenter. N’hai pli badà nagut dal pluschignim che crudava da las nivlas bassas. En il mender cas vegn jau a daventar in scolar exemplar e lavurus, perquai che jau sai: Jau vi restar en la medema classa sco Monica.

Evelyn

I ma para che mes venter cumenza a sa stender. Tuttenina na vegn jau strusch pli da serrar mes jeans. Ier ha onda Irma plinavant constatà cun in surrir ch’era mia fatscha saja vegnida pli plaina. Ussa ch’i san che jau sun en speranza, vegnan en visita parents che jau n’hai dapi onns betg pli vis. Els guardan pitgiv sin mai sco sche jau fiss ina spezia rara. Onda Lotti ha schizunt mess ils egliers sin il nas per vesair meglier las novas curvas.

«Segner char!», ha ella schemì. «Uschè giuvna e gia mamma! Tgi po insumma anc metter uffants sin quest mund!» Bab m’ha dà in tschegn conspirativ.

Cun ses tipic surrir ironic ha el guardà sin onda Lotti.

«Avain nus ponderà dapli lezza giada, Lotti? U noss geniturs?

Nus essan vegnids schendrads curt suenter la davosa guerra mundiala... noss uffants avain nus mess sin il mund suenter ils onns turbulents dal 1968, entant ch’ins aveva cumenzà a construir las emprimas ovras atomaras, che students e studentas revoltavan e tut il mund pareva en agitaziun.

E pir sche jau pens a noss perdavants! Guerras, colera, pestilenza, sifilis... terratrembels, auas grondas... ins n’ha mai la garanzia ch’ils agens uffants possian crescher si en pasch ed armonia!»

Onda Lotti era in pau embarassada e na saveva betg tge dir sin ils arguments da bab. Ma alura ha ella dà cun bucca dultschina la proxima piztgada.

«Jau suppon ch’i dettia prest nozzas?», ha ella dumandà.

«Cura maridais, Eva?»

«Jau na marid betg per entant!», hai jau ditg. Ed alura sun jau svanida. L’onda Lotti na poss jau betg star or.

Tge che bab ha anc discurrì cun ella na sai jau betg. Cun quai che mamma n’era betg a chasa, ha el sez stuì sa fatschentar cun sia quinada. Mamma aveva probablamain spustà a posta il termin tar il dentist sin l’arrivada d’onda Lotti. Dapi in pèr dis sa protegia ella dal tuttafatg. Ella sa sentia plaun a plaun surdumandada, ha ella manegià. Nus stauschian a dies ad ella tut ils problems. Da curt è ella bunamain flippada perquai che Roni aveva puspè ina giada survegnì ina brev pervi da star enavos e Luz aveva proclamà ch’el haja l’intenziun da far in emprendissadi da graficher.

Insaco chapesch jau sia reacziun. Nossa parentella e noss enconuschents crajan che mamma s’occupia da mes uffant «sco sche quai fiss il pli normal dal mund!»

«Ti na vegns bain betg a dar tes biadi en mauns esters, Irena!», ha era onda Irma exclamà indignada.

Ma er jau sun da l’avis che mamma na duess betg midar tut sia vita perquai che jau survegn in uffant. Ella è stada qua per nus e questa perioda da vita va plaunsieu a fin. Mintga generaziun duai surpigliar sezza la responsabladad per ses uffants. Jau hai discutà quai cun la gidantra sociala da l’Uffizi da giuventetgna. Er ella manegia ch’i saja impurtant per mamma da pudair sa concentrar sin ina nova fasa da vita. Gist uschia ha ella formulà e quai m’ha fatg impressiun. Il medem vala gea era per mai: ina nova fasa da vita cumenza.

Dunna Schedler da l’Uffizi da giuventetgna è ina dunna en gamba. Ella ha accumpagnà mai cura che jau ma sun orientada per in plaz a la canorta d’uffants. Nus avain ponderà, sche nus pudessan reparter la tgira da l’uffant sin pliras persunas u organisaziuns.

«Mo betg sin memia bleras, Eva!», ha dunna Schedler admonì.

«Il pitschen sto sentir nua ch’el è da chasa! Tgi ch’è sia mamma!»

Ed alura ha ella manegià ch’ins duess era includer Sten. «Jau na ves betg daco ch’el na po betg guardar regularmain dal pitschen in suentermezdi liber. –Ti fas gea era quai!»

Ma betg Sten, hai jau pensà. Ils suentermezdis libers gioga el tennis, stat a sulegl en il bogn, sesa en ustaria u suna ghitarra.

Sco sche dunna Schedler savess leger mes patratgs, ha ella agiuntà da quai setg: «Ins vegn probabel a stuair far attent el sin sia responsabladad sco bab. Dir ad el cler e net tge ch’el ha da far, senza dumandar, sch’i cunvegnia u sch’el haja auter en senn.»

Quai tuna smaladet simpel. Ma davostiers stattan discussiuns, charplinas, dispitas. Ed jau na poss betg. Hai probabel er memia pauc curaschi. Ed era tema ch’el ma bandunia.

Dunna Schedler pareva da sentir tge che m’occupava.

«Era sche vus as separais, Eva: Sten resta sia vita entira il bab da tes uffant!»

Geabain, jau sai.

Mintgatant hai jau ina gritta narra sin Sten. Cun el vai sco ch’i para grondius. El na survegn gea er betg in venter pli e pli gross. Na sto betg sa far quitads per l’avegnir e sa volver la notg en letg senza durmir.

Oz en damaun è el vegnì tar mai en la pausa gronda. Durant questa pausa ans vesain nus numnadamain svelt, svelt, avant ch’i scalina per la proxima lecziun.

«Ti na guardas betg ora bain!», ha el constatà.

«Durmì mal!», hai jau ditg.

«Daco?», ha el dumandà tut surprais.

Daco... Jau hai 17 onns, sun il quart mais en speranza ed el dumonda daco!

«Co fissi, sche nus giessan puspè ina giada a spass cun Romeo oz suenter mezdi?», hai jau dumandà. «Jau manegel che nus stuessan discutar en pasch in pèr chaussas!»

«Claro!», ha Sten ditg immediat. «Quai faschain nus!»

Ma alura ha el sblatschà il maun sin il frunt.

«Diavel! Uss hai jau tut emblidà che jau hai empermess a Peter da l’accumpagnar al trenament da hockey sin glatsch! Ve era!»

«Dieu, Sten! Nus stuessan pudair discurrer ensemen en tutta quietezza!», hai jau empruvà d’explitgar.

«Jau sai, Evina», ha ditg Sten consternà. «Quai faschain nus era. Jau t’empermet. L’autra dumengia prend jau temp. Nus giain alura cun Romeo lung il flum. Sco pli baud, sas anc?»

Sco pli baud... gea, jau ma regord. Lezza giada n’era jau anc betg en speranza. E noss pli grond problem era co passentar la sonda saira. En dus u en cumpagnia cun tut ils amis. E gia cun quest problemet pudevan nus far in stress enorm.

Sten sa regorda para mo pli co che nus ans tegnevan ils mauns ed ans bitschavan. El ha insumma in dun admirabel da supprimer tut il malempernaivel.

E lura hai scalinà. Sten m’ha bitschà plain affecziun sin la vista.

«Jau na ta lasch tuttina betg suletta en questa situaziun, Eva!», m’ha el segirà avant che partir.

Per Sten è mia gravidanza ina «situaziun».

Luzius

Grond drama perquai che jau vi far in emprendissadi e betg cuntinuar la tradiziun da famiglia cun ina carriera academica. Dal reminent: En sasez discurra mo Eva d’in studi. Roni cumenza era a sa storscher, sch’ins dumonda tge ch’el veglia studegiar pli tard. A mai ha el ditg en confidenza ch’el faschess il pli gugent da schurnalist. Dentant betg uschia sco che bab e mamma s’imagineschan quai, numnadamain cun in studi, mabain cun in da quels curs a la svelta per schurnalists.

Bab manegia che jau duaja l’emprim ina giada ir al gimnasi. Suenter la matura stettian lura anc adina avertas las portas per tut ils secturs professiunals, era per ina scolaziun da graficher. Sche jau pens dentant anc a quatter onns da scola survegn jau pel-giaglina. Jau hai bain fitg bunas notas e faschess probablamain era l’examen d’admissiun per il gimnasi, jau na ves dentant betg ils avantatgs che tut quai duess purtar. Jau stoss pudair lavurar insatge cun ils mauns, jau sun in praticher e nagin teoreticher. Probablamain hai jau quai da mamma. Ella ha bler dapli talent sch’i sa tracta da dar en ina gutta u da far ina pitschna reparatura en chasa. A bab va quai terribel sin la gnerva. Sch’ella al zaclina cun quai, menziuna el mintga giada co ch’el haja trapartì la chombra da Roni cun mai.

«En in, dus, trais, durant ina fin d’emna avain nus fatg quai», di el lura tut losch. Quai constat era. Sto esser stà in dals gronds muments da bab.

Per persvader bab hai jau lura mess ensemen tut mes dissegns e mias lavurs manualas. Sche Otto Anderson avess da cumparair qua, al vegn jau a mussar tut quai. Speranza survegn el lura in’attatga da plaschair davant bab e mamma. I fiss penibelischem, sch’el schess: «Gea, Luzius, betg mal... ma sche quai tanscha...»

Roni

Stersas hai jau mangià per l’emprima giada tar Monica. La mamma da Monica, dunna Imholz, m’aveva envidà a tschaina. Nossa famiglia na ma para gnanc pli uschè mala dapi che jau sun stà tar ils Imholzs! Qua sgolan las differentas opiniuns vi e nà sco ballas da pingpong. La sora da Monica, Teresa, lavura tar ina banca. La mamma Imholz è magistra primara ed il bab funcziunari.

Ils quatter commembers da la famiglia represchentan uschia quatter direcziuns professiunalas cumplettamain differentas.

«Cler che quai dat tensiuns!», ha manegià Monica suenter la tschaina laconicamain. «Quai n’è dentant betg uschè tragic!»

Insacura durant il mangiar avain nus natiralmain er cumenzà a discurrer dad Eva. Strusch ch’il chavazzin gravidanza era crudà, è dunna Imholz s’animada a favur da l’abort senza chasti.

«Ti vesas tge consequenzas che quai ha gì tar Annamaria!», ha ditg Teresa.

Annamaria è ina cusrina ch’ha interrut ina gravidanza e ch’ha ussa depressiuns.

«Quai è be perquai che nossa societad cun sia faussa morala fa dad ella ina culpaivla!», ha respundì dunna Imholz. «Sch’in abort fiss legal ed usità, na stuess ella betg avair sentiments da culpa!»

Il bab da Monica ha squassà il chau.

«Uschè simpel n’è quai betg», ha el manegià. «Jau crai ch’i sa tractia d’in profund instinct da purtar or ina gravidanza. U enconuschas ti in animal che maglia plantas da tissi per interrumper la purtanza, perquai ch’el sa fa per exempel quitads da betg chattar da magliar per ses pitschens?»

Qua ha lura cumenzà la battaglia. Dunna Imholz ha ditg da quai giz ch’ella discurria d’umans e betg d’animals primitivs, d’umans cun in tscharvè. Teresa ha declerà che las dunnas fissan plitost prontas d’acceptar ina gravidanza, sch’ils umens sa declerassan pronts da lavurar mo mez di e da tgirar l’auter temp l’uffant, cun auters pleds da parter ils duairs.

Jau hai sentì l’egliada da signur Imholz sin mai. El spetgava segir mes sustegn. Ma jau n’hai betg ristgà da dir mes parairi en questa discussiun animada. La mamma da Monica ha numnadamain ris da quai tschuf. Ch’ella avess vulì vesair ses um a pavlar ils pops e midar ils pezs da cac! Er Teresa e Monica han stuì sfrignir tar questa idea.

Il pauper diavel ma pareva propi sulet tranter questas trais femnas. Uschia hai jau lura tuttina ditg: «Probablamain stuess ins l’emprim ina giada midar l’economia per pudair insumma parter ils duairs. Talas plazzas èn anc fitg raras. Jau crai numnadamain che blers umens avessan plaschair d’avair dapli temp per lur famiglia. E las dunnas na sa sentissan betg pli uschè isoladas, sch’ellas pudessan ir a lavurar in mez di.»

«Tadlai, tadlai!», ha fatg Monica. «Roni sa propi dir chaussas raschunaivlas!»

Ella ma deva tuttenina sin la gnerva! La Monica a l’intern da la famiglia era tut in’autra che la Monica da mia classa da scola. Ella era insaco arroganta, sabiutta. Uschia hai jau decis da taschair ed hai mo pli tadlà la discussiun turbulenta. Dunna Imholz ha lura discurrì da las paupras dunnas ch’hajan da purtar sul sulettas la responsabladad per evitar ina concepziun. Sias figlias han sa chapescha dà dal chau. Jau avess ditg gugent che mes bab haja laschà interrumper ils chanals dal sem, jau ma turpegiava dentant da proclamar quai vi da questa maisa.

Cur che Monica ed jau eran pli tard puspè persuls, sto ella avair sentì che jau era ma grittentà.

«Èsi stà fitg nausch?», ha ella dumandà.

«Aba», hai jau ditg tut malcuntent. «Ti m’has dentant adina raquintà tge buna lètg che tes geniturs mainian: A mai pareva l’atmosfera però detg irritada ed animada!»

«E lura?», ha dumandà Monica. «Excluda ina discussiun animada ina buna lètg? Bab e mamma han oramai ideas differentas, ma mintgin lascha a l’auter la libertad da s’exprimer. Ti paras d’avair in tic d’armonia, u tge?»

Qua sun jau vegnì anc pli grit: Cun Monica pudeva jau uschiglio discurrer uschè bain. Sur da nus, sur da Dieu ed il mund, simplamain sur da tut il pussaivel. Da questa vart na l’enconuscheva jau insumma betg.

Il pli gugent avess jau er anc ditg che Teresa na m’era betg simpatica. Ina tipica dunna da carriera cun grondas ambiziuns professiunalas.

Sco sche jau avess exprimì mes patratgs ha Monica ditg: «Jau hai l’impressiun che ti portias cun tai in maletg da las rollas anc detg antiquà. La dunna fa la chasada, il bab porta a chasa ils raps. Exact uschia vegni bain er ad esser stà tar vus durant almain quindesch onns!»

Jau sun lura ì bainprest a chasa. Ed ussa ma sent jau mal sc’in chaun. Durant l’entira fin d’emna na m’ha Monica betg telefonà. I fiss bain stà meglier sche jau avess simplamain prendì ella en mia bratscha en sia stanza e l’avess bitschà. La pel da Monica savura intensivamain da vaniglia...

Merda, quai n’è tuttina betg pussaivel! Nus avain empermess in l’auter da mai ans dispitar en moda uschè primitiva sco auters pèrs!

Evelyn

I plova, plova senza fin. Paltauns plain feglia morta. Il prà sper chasa è bletsch. En suler hai tschintg pèra stivals tschufs.

«Il diluvi!», ha manegià Luz, guardond cun tschera nauscha tras il vel da plievgia. E Roni zambregiava cun schel e spray vi da ses chavels per ch’els tegnian tras la plievgia enfin en scola e ch’el possia sa preschentar a sia Monica cun ina buna frisa.

Jau hai svelt visità Sten ch’era s’approfundà en prospects da la Caribica. Cura che jau sun cumparida, als ha el però mess bainspert da la vart.

«Sorry», ha el ditg en in tun autocritic. «Jau sai, jau stuess pensar ad autras chaussas!»

Nus essan tschentads sin il letg ed essan ans fultschads in cunter l’auter. Avain strusch discurrì. Ma questa giada betg per stancladad u flaivlezza, mabain perquai che jau ma sentiva profundamain attatgada a Sten. Il cussegl da mamma da prender Sten sco quai ch’el è, senza empruvar d’al vulair educar, para da sa cumprovar.

«Pensa ina giada a tatezza e fa insatge che plascha a TAI!», ha ella cusseglià. «Sche ti vuls sfurzar Sten da passentar ses temp liber exclusivamain cun tai, cuntanschas ti il cuntrari! L’amur dovra la libertad, uschiglio stenschenta ella.»

Mintgatant tutga mamma exact la noda.

Judith manegia era che jau stoppia plaun a plaun ma dasdar e guardar per mai. Alura ves jau ch’i dat sper Sten anc bler che vala la paina d’amar e da viver.

«Quai che vus dus laschais ora ha da far dapli cun stress che cun amur!», ha ella ditg senza remischun. «Ti emprovas da modellar Sten tenor tias ideas, sco sch’el fiss d’arschiglia. E sche quai na ta reussescha betg, alura al smatgas ti ensemen sco in toc arschiglia.»

Judith po esser fraida sco glatsch, ma en sasez èsi gist quai che ma plascha vi dad ella. Ins sa adina exact nua ch’ins stat cun ella. Ella na dat mai da crair insatge, di sinceramain sia opiniun cun la ristga da sa far malvesida. Mintgatant avain nus gì detgas charplinas, ma nus ans essan adina puspè chattadas.

Ier sun jau pia ida cun ella a l’opera. I han giugà la ‹Tosca›. Nus avain survegnì mo anc plazzas da star en pe. Ma la saira è stada enorma, nus avain sblatschà e zappà cun ils pes e per in pèr uras hai jau emblidà dal tuttafatg che jau sun en speranza. E lura pir quel sentiment grondius, a chasa, cura che bab m’ha raquintà che Sten m’haja tschertgà!

Jau sun ma tschentada sper bab che seseva cun in cudesch en la pultruna, tut sulet en la stiva quieta.

«Nua è mamma?», hai jau dumandà.

«Gia a letg. Ella era stancla morta», ha el ditg.

Jau hai raquintà ad el da l’opera ed el ha sa laschà tschiffar da mes entusiassem.

«Quai stos ti puspè far dapli, Eva», ha el manegià.

«Ti na dastgas betg emblidar tia vita, tes esser uman e dunna, era sche ti daventas ussa mamma. Pli baud eras ti gea in vaira freak da l’opera!»

«Sten n’ha nagin interess per l’opera», hai jau declerà.

Bab ha guardà sin mai. Cler che jau saveva tge ch’el pensava.

«Ve anc svelt cun mai a spass cun Romeo!», ha el alura proponì.

En suler avain nus prendì noss stivals ed essan alura spassegiads tras la plievgia cun il chaun bletsch tras e tras.

Quai è stà propi bel.

Luzius

Jau hai legì ch’in uffant sappia emprender linguas gia avant la naschientscha. La futura mamma sto mo tadlar cassettas da linguas e metter l’autpledader sin il venter. S’imaginai quantas seccaturas che pudessan vegnir spargnadas pli tard a quest uffant! Jau hai vulì cumenzar immediat e sun ì en chombra tar Eva che fa dapi in temp mintgatant in sien da mezdi. Ella giascheva sin il letg cura che jau sun arrivà cun il recorder. Deplorablamain ha ella ideas cumplettamain antiquadas.

«Ti battas propi», ha ella mo ditg. «Il pauper schani duai avair anc ses paus almain en mes venter!»

Tut mes talent da persvader n’ha gì nagin effect.

«Co fissi, sche ti tadlassas la cassetta da franzos?», ha Eva dumandà propi nausch.

«Precis quai vi jau gea evitar!», hai jau empruvà da declerar.

«Tes uffant na duai mai avair il medem squitsch da prestaziun sco ses pauper aug Luzius. El vegn a baterlar franzos senza fadia!»

Eva n’ha betg sa laschà persvader. E bab era betg, cura che jau al hai vulì entusiasmar per mi’idea. Mo Roni ha manegià ch’ins stuess empruvar la chaussa. El vuleva dentant pavlar l’uffant cun furmlas da matematica.

Finalmain ha Eva acceptà da tadlar in’opera cun metter l’autpledader sin il venter. Ella ha survegnì in’egliada cumplettamain beada e s’imaginava probablamain gia da parturir in segund Mozart. Ella è puspè ina giada sin il trip da las operas. Jau na crai dentant betg en emprima lingia pervi da la musica, mabain perquai ch’ella ha badà ch’i n’è betg tuttina a Sten sch’ella di mintgatant cun calma: jau stun mal, questa saira n’hai jau nagin temp per tai.

Nus eran gist vidlonder da plazzar Eva en moda cumadaivla, avevan mess en ina cassetta da musica ed avevan manipulà cun l’autpledader, cura che mamma è arrivada a chasa. Sin porta è ella sa fermada surprendida.

«Tge faschais vus qua?», ha ella dumandà ed ha guardà consternada sin Eva cun l’autpledader sin il venter. Cura che Roni ha declerà la chaussa, è ella daventada propi vilada.

«L’uffant n’è bain betg in cunigl d’experiments!», ha ella ditg gritta. Ed a bab ha ella agiuntà plain tissi: «I tanscha, sche ti fas experiments cun animals en tes labor. Tar nossa figlia hai jau era anc da dir dus pleds.»

Bab ha empruvà da la calmar. Musica bella na possia far donn a nagin uffant da quest mund, ha el manegià.

«Cura che ti spetgavas Luz, tadlavas ti bain era adina Beethoven!», ha el anc remartgà.

«N’è quai betg stà tar mai?», ha Eva immediat vulì savair.

«Forsa sun jau perquai uschè musicala.»

Bab e mamma èn sa dispitads in mument durant tgenina gravidanza ch’ella haja tadlà tanta musica. A la fin èn els sa cunvegnids sin Roni.

«Cun quai fissi cumprovà che l’effect per l’uffant avant la naschientscha è nulla», ha mamma concludì la discussiun.

E Roni è stà permalà.

Finalmain è Eva sa drizzada si en il letg.

«In’autra giada, Luz», ha ella empermess. «Forsa fai propi bain a l’olma dal pitschen, sche jau giaschel schluccada sin letg e taidlel bella musica. Ussa stoss jau dentant far prescha. Judith vegn a far cumissiuns cun mai: chautschas da gravidanza!»

Dieu ans pertgiria! Eva en chautschas da gravidanza! Cura che jau hai dentant vis co ch’ella ha empruvà da serrar ils jeans senza success, hai jau stuì chapir ch’ella duvrava vestgadira nova.

Restà enavos sulet en la chombra dad Eva, hai jau sfeglià en ses cudesch ed hai avert finalmain la pagina cun las datas da gravidanza. Il fetus saja ussa gia 20 cm grond e tras il pitschen corin vegnan pumpads mintgadi gia plirs liters sang. Per l’emprima giada hai jau en sasez vis davant mai in uffant, in uman, in mat. Ed era mia sora sco mamma. Per l’emprima giada hai jau ponderà vi da nums. Enfin ussa avain nus forsa discurrì dal «pitschen» u dal «pitschen Hoffmann». Il pop en il venter dad Eva era restà senza num. Ussa eri tuttenina impurtant per mai da chattar in num per quest pop.

Roni

Jau ma svilup ad in scolar exemplar e talentà. Nagin problem, jau na vegn betg a stuair repeter la classa. Roni Hoffmann fitga pe! En mate hai jau fatg dacurt mo uschia in da tschintg.

E quai tut be pervi da Monica. Nus avain puspè fatg pasch. E forsa hai jau propi ideas antiquadas, sco ch’ella ha ditg. Apaina che jau hai laschà valair quai, ha ella piglià mai amuraivlamain enturn culiez. Ussa sai jau co ch’ins po storscher las mattas enturn in det.

Evelyn

Il temp passa svelt. Il temp stat salda. La mesadad da la gravidanza è passada speravi sco il vent. E tuttina, en quests quatter mais e mez è succedì dapli en mai, cun mai, enturn mai che durant tut ils deschset onns da mia vita.

Jau sun daventada vaira radunda. Il pitschen ha gea er gia cuntanschì la mesadad da sia lunghezza. Jau sent co ch’el dat da las chommas ed il medi m’ha ditg ch’el haja mintgatant gia il singlut! Tar la davosa visita preventiva hai jau pudì vesair mes uffant sin l’apparat ad ultrasuns. Hai pudì udir ses battacor svelt e regular. Quai era in sentiment nunditg. In pop en mes venter. In agen pop!

Jau na vegn anc adina betg dal tuttafatg a frida cun quai.

Mintgatant, la damaun cura che jau ma dasd, crai jau d’avair siemià. Sper jau d’avair siemià. E sche jau met alura mes mauns sin il venter stendì ma vai snavurs. Tge spetga sin mai? Tge spetga sin nus?

Jau vom uss regularmain a gimnastica da gravidanza. Cler che jau sun la pli giuvna. Inqualina da las dunnas ha franc bunamain quaranta, damai ventg onns pli veglia che jau! Ma durant ils exercizis svaneschan las differenzas da vegliadetgna. Nus essan tuttas mo anc dunnas en speranza, raquintain ina a l’autra da noss mals e da noss plaschairs, schemain e riain, dumbrain ils dis, las emnas ed ils mais, sco sche nus vivessan sin in’insla dal temp, sco sch’i na dess nagut auter pli ordaifer quests nov mais. Jau hai raquintà avertamain che jau giaja anc a scola e che jau na saja betg maridada e na vegnia er betg a maridar per entant. Las dunnas m’han acceptà solidarmain. Jau sun ina dad ellas, nus ans sentin colliadas entras noss destin. Là ma sent jau gist uschè da chasa sco quai che jau cumenz a ma sentir isolada en nossa classa.

Mintgatant pens jau: Voss problems vuless jau avair! cura ch’i vegn discutà da vestgadira, make-up, frisuras e pensums da scola.

Lur mund n’ha nagut pli da far cun mes. Schizunt ils cussegls bainmanegiads da Judith ma paran mintgatant banals. Co po ella savair tge che jau sent, tge che succeda en mai? – Er jau na sai gea betg exact!

Ed il mund da Sten ma daventa pli e pli ester. Dacurt hai jau puspè ina giada durmì tar el. Bab e mamma insistan che Sten na giaja betg mo tar nus en ed ora, ma jau era tar el. Nus ans vesain però pauc ordaifer la scola e na dastgain er betg durmir savens in tar l’auter. Quai èn grondas excepziuns ch’han chaschunà pliras discussiuns da la sonda.

«Emprova tuttina da chapir!», ha manegià mamma. «Cura che vus essas alura independents pudais vus prender a fit ina pitschna abitaziun e viver ensemen sin emprova. Per entant avais vus da resguardar quai che nus, voss geniturs, chattain per bun. Jau hai fitg gugent Sten, i ma disturba dentant tuttina in zic sch’el vegn uss regularmain qua, mangia tar nus e dorma tar tai. E quai na sa mida er betg pervi da tia gravidanza!»

L’emprim sun jau stada fitg permalada e chapì n’hai jau pir da dretg betg. Enfin che nus pudain ans prestar in’atgna abitaziun vai anc onns! E tar ils Andersons a chasa na ma sent jau betg bain. Per exempel la damaun, sche jau stoss ir en chamischa da notg en il bogn ed entaup Otto! U d’ensolver ensemen cun ils Andersons che sesan tut bloccads davos maisa en lur mantellas.

«Exact, bloccads!», ha mamma immediat exclamà cura che jau hai purtà quest argument. «Nus ans cumportain tuts in pau auter cura che Sten è qua e tar ils Andersons vegni ad esser il medem cura che ti es là. Tscherts temas na discut’ins lura betg, perquai ch’els èn memia persunals. Sten è TES ami, betg noss e stgisa, ma forsa cumparan anc auters amis qua tar nus, avant che ti vuls ta decider per in. Nossas discussiuns a maisa èn differentas cura che Sten è qua, Roni e Luz sa mussan il pli nonchalant e cool pussaivel, mo per far impressiun a Sten. Bab tschertga in tema che pudess interessar Sten... tut è main famigliar!

E sche ti na ta sentas betg bain tar ils Andersons, è quai sulettamain tes problem e betg il noss! Ti es inamurada en il figl da questa glieud, maridas forsa in di en questa famiglia. Damai stos ti procurar per ina buna relaziun e betg nus!»

Nus avain discutà senza fin quant savens che Sten ed jau ans dastgain vesair, cura ch’el duai vegnir qua u jau ir tar el. La tenuta da mamma ma pareva stinada ed antiquada. A bab hai jau reproschà ch’el s’adattia simplamain a las decisiuns da mamma.

Ed ussa na sun jau gnanc uschè disfortunada da la tenuta consequenta da mes geniturs. La moda da viver dals Andersons ma fa fadia, era sch’els èn tuts fitg gentils cun mai. Il patratg da stuair sa chasar là quasi sco brit ma fa ir snavurs giu per il dies. E per l’emprima giada ma vegn il patratg che jau na vuless betg exponer mes uffant memia savens a lur influenza. Ed influenza hani, quai ves jau tar Sten. Ses cumportament superfizial n’è betg casual. Gist sco ses geniturs ha el svelt contact cun tut la glieud, ma da quests contacts na nascha mai ina vaira amicizia. El envida en tuts, perquai ch’el ha gea adina raps a disposiziun. El na resguarda betg termins, perquai ch’el na sto betg sa tegnair ad uras fixas a chasa. Sch’el ha fom, prenda el in menu pront da la schelentera ed al stauscha sut il gril da microundas. Il bab è tuttina be darar a chasa e la mamma s’engascha en differentas organisaziuns caritativas. Auter che la dumengia na sesa la famiglia strusch ina giada ensemen a maisa! E lura na sani betg tge far in cun l’auter. Ils discurs sa movan a la surfatscha e tractan dals success professiunals dal bab, d’invits a partis u da las notas da Sten. Mintgatant è l’atmosfera magari chargiada, ma quai na sa mussa betg en dispitas avertas sco tar nus, mabain en finas piztgadas murdentas.

Cura che jau hai durmì tar Sten, gieva la discussiun la dumengia d’ensolver per ina lavur da temp liber che Sten vuless surpigliar. Plain plaschair hai jau gizzà las ureglias ed jau carteva natiralmain ch’ils raps gudagnads fissan per noss uffant. Ti crais! Igl è svelt sa mussà che Sten vuless cumprar ina nova stereo...

Jau sun alura stada in zic commovida cura che Sten m’ha smatgà in pitschen pachet en maun avant che jau sun ida a chasa. Cura che jau hai fatg dapart il palpiri èn vegnids a la glisch in pèr jeans pitschnins! Per il pitschen Hoffmann! El ha pensà ad el, a noss uffant, tut da sasez!

Jau hai raquintà quai a Judith, ma ella ha be ditg: «Ma gea, tipic per Sten. El cumpra insatge. D’in pau interess ed affecziun avessas ti bain dapli!»

Quai è vair. Ella ha puspè ina giada tutgà la noda. Ma il mument sent jau en mai ina segirezza calma. Insaco dumogn jau la situaziun, pens jau.

Luzius

Otto Anderson ha finalmain piglià il temp per valitar mes dissegns.

«Fitg bun, Luzius!», ha el manegià. «Ti paras vairamain d’avair talent per la professiun dal graficher da reclama! Nus vegnin a vesair, schebain in emprendissadi ta plaschess.»

L’emna proxima, la davosa avant las vacanzas da Nadal, dastg jau numnadamain lavurar en il biro Anderson. Horca, finalmain davent dal banc da scola! Mes pli bel regal da Nadal!

Bab e mamma han fatg egls cura ch’els han udì las laudavaglias dad Otto. Jau hai era remartgà l’egliada ch’els han dà in a l’auter. Igl è d’engraziar ad Otto che mes geniturs s’occupan seriusamain cun mia tscherna professiunala. Bab n’è bain anc adina betg intgantà ed el emprova da ma motivar per il gimnasi.

«Suenter la matura sas anc adina emprender graficher!», ha el manegià. «En cas che ti avessas enfin là interess d’emprender insatge auter, has ti anc tuttas pussaivladads!»

Cun questa frasa vegn el adina cura che jau discur da l’emprendissadi. Mamma è pli generusa.

«Quai è tia decisiun, Luz», ha ella ditg. «Sche ti t’interessas seriusamain per il mastergn da graficher, pertge betg in emprendissadi! Ma quel na vegn lura betg interrut. Precis sco che Eva n’ha betg pudì bandunar la scola media, na vegnin nus betg a lubir a tai da scappar da l’emprendissadi, sch’insatge na ta va betg per staila.»

Absolutamain betg necessari da ma dir insatge uschia. Ins duess m’enconuscher bain avunda per savair che jau ma mord era tras chaussas malempernaivlas. Precis il cuntrari da mes char frar Ronald. Quel sa fa ord la pulvra apaina ch’insatge mulesta el. Eva è plitost sco jau. Atgnamain l’admir jau, co ch’ella vegn a frida ussa cun questa gravidanza. Suenter l’emprim schoc ha ella cumenzà propi sistematicamain a s’occupar da l’avegnir ed a ponderar soluziuns per ils problems. Ed ella fa quai tut persula... Persula tar il medi, tar l’Uffizi da giuventetgna, tar la cussegliaziun da gravidanza. Ella s’infurmescha persula davart eventuals plazs da canorta e tschertga ina lavur leva per gudagnar in pèr raps sper la scola.

Sche mamma vul gidar, refusescha ella.

«Sch’insatgi avess da ma gidar ussa, lura franc il bab da l’uffant, mamma!», ha ella ditg. «E cun quai che quel na fa nagut, èsi meglier sche jau emprend da bell’entschatta dad esser independenta!»

Tranter Sten ed Eva hai dà ina detga dispita. Eva para tuttina d’avair pers puspè ina giada la gnerva. Ses sbragizi è ì tras tut las paraids e Sten è currì or da chasa cun in chau sco ina tomata!

Roni

Igl è prest Nadal e gnanc in floc da naiv n’è crudà fin qua! Dapi in pèr dis faschain nus biscuits. Malgrà la gravidanza dad Eva è tut sco adina da quest temp. Be: Jau pens ch’i stuess en sasez esser primavaira...

Ier è Monica stada qua a tschaina. Jau avess gugent preschentà ad ella ina famiglia perfetga ed intacta che baratta las ideas en tutta pasch ed armonia – in pitschen act da vendetga a la conversaziun a maisa dals Imholzs. Ma igl è ì crutsch da bell’entschatta. L’emprim n’è bab puspè ina giada betg vegnì a chasa ad uras. Dapi che jau sai emprova mamma da persvader bab da dar spert in clom sch’el duess vegnir pli tard. Qua e là pensa el vidlonder, ma il pli savens emblida el quai. Mamma ha in scuflà en furnel che scroda enconuschentamain fitg spert. Nus na spetgain perquai betg uschè ditg sin bab. Mamma piclava da quai irritada e blastemmava be per sai e Luz ha declerà ch’el na sa sentia oramai betg bain e na possia mangiar nagut. El ha chatschà demonstrativamain enavos il plat, quai ch’ha vilentà mamma anc pli fitg. Finalmain è lura bab vegnì a chasa, en maun l’enconuschenta stgatla cun las rusnas d’aria.

El ans vuleva gist mussar cun luschezza il cuntegn, en quel mument ha el vis la fatscha dira da mamma ed è ì spert en la gardaroba a trair or il mantè. Eva ha chattà che la colur da la fatscha da Luz sumeglia insaco quella dal scuflà da chaschiel, quai ch’ha la finala tratg l’attenziun da mamma sin el.

Ella è stada si cun in sbratg.

«Speranza n’infecteschas ti betg Eva cun tia malsogna!», ha ella ditg.

«Ti paras d’avair in’infecziun da virus!»

«Horca la tatta, ins pudess murir en questa chasa e ti fas quitads mo pervi dad Eva!», ha sbragì bab. El ha stuschà enavos la sutga, ses magiel è cupitgà ed il vin cotschen è sa maglià en in dus trais en la tuaglia ed è culà sin il tarpun.

Mamma è currida cun Luz en sia stanza. Nus avain empruvà da salvar il meglier pussaivel la tuaglia ed il tarpun. E Monica è stada là sco persa e na saveva betg co sa cumportar. Cur che mamma è turnada, avain nus fatg ina segunda emprova da mangiar en pasch. Bab vuleva gist dumandar insatge Monica, cur che Giulia è cumparida cun ina mieur plain sang che deva anc da las chommas...

Bab è puspè siglì si, questa giada cotschen fieu en fatscha. Mamma ha dumandà cun vusch fiacca quantas mieurs che bab haja purtà a chasa dal labor. La stgatla era numnadamain vida. Bab l’aveva mess sin la trucla dal suler e Giulia n’aveva sa chapescha betg survis quai.

«Be duas», ha ditg bab. «In pèrin ordvart charin!» Sin quai ha mamma declerà ch’ella al haja rugà gia pliras giadas da betg purtar a chasa animals dal labor. Sco ch’el sappia saja ella tuttina cunter emprovas cun animals.

Il pli gugent fiss jau sfundrà en il terren. Jau saveva natiralmain exact sur da tge ch’els vegnissan uss a discutar. Eva ha vieut ils egls vers il palantschieu sura. Mamma e bab dentant han cumenzà ina discussiun ordvart animada sur d’emprovas cun animals gea u na e sur da l’intenziun da bab da dir giu la plazza, entant che mamma na vuleva quai tuttenina betg pli.

Nus avevan els emblidà, il scuflà era mo pli in pauper mantunet, la salata ina buglia e da la stanza da Luz vegnivan entiras salvas d’ina greva tuss.

Qua hai jau prendì Monica per il maun e sun ì cun ella en mia stanza.

«Sorry!», hai jau ditg. «Oz battani puspè ina giada.»

Monica è sa pusada vi da mai.

«Quai n’è betg uschè mal!», ha ella manegià. «Ma ina vi jau dir a tai: Sche jau duess ina giada esser maridada, vegn MIA lètg a funcziunar auter!»

Curiusamain m’ha questa remartga tuttina vilentà in pau. Tar ella a chasa aveva ella chattà tut il pli normal dal mund. E nossa famiglia crititgescha ella!

Ma cur che Monica ha auzà il chau e m’ha bitschà, hai jau emblidà fitg spert la tschaina betg gartegiada ed jau aveva puspè il ferm sentiment ch’i stuess vairamain esser primavaira u stad e betg enviern.

Evelyn

Sten. Adina puspè Sten. Mintga dispita cun el è ina nova dischillusiun. Daco na sai jau betg simplamain stuschar da la vart insatge malempernaivel? Finì ed emblidà! Auters san er far quai!

I gieva per las vacanzas d’enviern. Sten m’ha annunzià ch’el giaja suenter il champ da classa anc in’emna cun Pesche cun skis.

«Ve cun nus!», ha el agiuntà cun fatscha cuntenta.

Ses appel sempitern «Ve cun nus!» na poss jau betg pli star ora. Tuttenina hai jau survegnì ina gritta. Tut mes propiests da betg vulair midar Sten èn dads en l’aua. Jau hai sbragì ora mi’entira trumpada, hai regurdà el a mia gravidanza e che jau saja il mument da las vacanzas d’enviern il settavel mais en speranza, en speranza cun SES uffant! Jau hai reproschà ad el dad esser indifferent e superfizial. Ed jau al hai numnà in grond uffant, in egoist e siemiader. L’emprim ha Sten tadlà senza dir pled sin mia tirada stenschentada da las larmas. En sia fatscha pudeva jau però leger co che la gritta s’auzava. Ed alura ha el dà la cunterattatga. Jau na ma regord betg pli da tut quai ch’el m’ha reproschà, ma jau n’hai betg fatg ina buna parita en sia descripziun. Jau saja cumplitgada e bornada, ma mettia en testa da savair co ch’auters carstgauns avessan da viver. Mia mancanza d’umor priveschia el da tut il plaschair da viver. A la fin è el ì or da chombra, ha sbattì la porta ed jau ma sun bittada singluttond sin il letg.

Suenter in’urella è la porta s’averta bufatgamain. Nona ch’era per dus trais dis tar nus è vegnida en. Ella è sesida sper mai sin il letg ed ha stritgà mes chavels.

«Ve, Eva», ha ella alura ditg, «quai n’ha nagin senn da ta zuppar en qua! Lain far ina spassegiada ensemen. Romeo vegn era a sa legrar.»

«Nagin gust», hai jau marmugnà e tratg la cuverta sur il chau giu.

Curt suenter steva nona però en mantè d’enviern sper mes letg e m’ha tegnì ils stivals sut il nas.

Pia hai jau la finala capitulà e ma sun preparada per ina lecziun educativa.

Nus essan chaminadas en il brin da la saira. Romeo sigliva enturn nossas chommas tut ventiraivel. L’aria frestga m’ha fatg bain e las chasas e vias decoradas per Nadal m’han plaun a plaun returnà la pasch.

«Proxim Nadal vegn pitschen Hoffmann a festivar cun nus!», ha remartgà nona ina giada ed ha alura puspè taschì.

Lura hai jau cumenzà a raquintar ad ella da Sten.

Nona n’enconuscha betg el pli datiers ed ella ha tadlà cun attenziun.

«Dà in clom ad el cura che nus turnain, Eva!», ha ella manegià.

«Franc stat er el mal da la dispita! Per ordinari ston las dunnas dar suenter l’emprim.»

«Daco?», hai jau dumandà cun dubi.

«Ma bain, quai era gia da mes temp uschia. Ils umens èn memia loschs d’admetter lur offensiun. E tuttavia betg pronts da star tar lur agens sbagls!»

Jau hai scurlattà il chau.

«Po esser ch’igl era uschia da tes temp», hai jau ditg. «Ma in ami che n’è betg bun d’esser almain in pau critic da sasez na ma plascha tuttina betg!»

Ed alura hai jau prendì nona en bratsch ed hai dà in schem profund.

«Ussa ma sent jau gia in pau meglier, nona! Ti has gì raschun, quai na fiss betg stà prudent da ma zuppar en chombra.»

«Tegna endament, Eva! Sche ti ta sentas mal, fa insatge! x insatge. E sch’i fiss be dad ir sin posta per cumprar ina marca. Far chalenders suletta en in chantun na gida per ordinari nagut. En ina tala situaziun ston ins s’articular en ina maniera u l’autra. Ils ins fan quai cun moviment, sport, sautar, ir a currer. Autras scrivan lur problems en in diari u discutan els cun in’amia.»

«U cun lur tatta!», hai jau ditg ed hai struclà il bratsch da nona. «Ti es super, nona, propi super!»

«Ma tge!», ha ris nona. «Jau sun mo veglia ed hai fatg mias experientschas. Quai è tut. Ed jau survegn per il solit puspè in chau cler cun far ina spassegiada.»

L’auter di spetgava Sten avant scola sin mai. Nus avain guardà tut schenads in sin l’auter.

«Co vai cun tai?», ha el dumandà esitond.

«En speranza», hai jau ditg.

«Nuncurablamain?», ha el dumandà.

Lura hai jau tuttenina stuì rir.

Nus essan alura returnads en nossas stanzas da scola. Per Sten dastgass la dispita esser emblidada. Ma jau sun anc adina fitg pensiva. Mai avess jau pensà ch’ins possia avair tants dubis vers ina persuna ch’ins ama. U n’è quai forsa gnanc amur, quai che jau resent? Tge èsi lura?

Para che l’amur ha nundumbraivlas fatschas, sco che mamma aveva ditg ina giada pli baud.

«I dat tantas sorts d’amur sco quai ch’i dat inamurads», ha mamma pretendì.

Luzius

Ussa m’èsi cumplettamain cler: jau vi daventar graficher. Quatter dis hai jau dastgà gidar en il biro da publicitad dad Anderson, il tschintgavel e davos di da lavur hai jau survegnì ina grippa. Qua tras n’hai jau betg pli pudì discurrer cun Otto ed al dumandar, sche ses emploiads sajan stads cuntents cun mai. E cunquai ch’i seguan ussa ils dis da festa, stoss jau avair anc pli ditg pazienza. Forsa ch’i sa dat la pussaivladad per in curt discurs mo tranter nus ils 26 da december. Nus essan numnadamain tuts envidads tar ils Andersons. Eva è sa grittentada sgarschaivlamain.

«Tge merda! La famiglia Hoffmann sa metta sut il pignol da Nadal cun la famiglia Anderson. Pli convenziunal na vai propi betg! Dal reminent n’essan nus gnanc parents e Sten ed jau n’essan betg maridads!», ha ella ditg.

«Dentant geniturs d’in uffant cuminaivel», ha bab manegià da quai setg. «Jau pens che quai na saja betg uschè absurd da seser ina giada ensemen!»

Almain tar nus na datti quest onn nagina festa da Nadal cun in enorm climbim, cun parentella che sa fa cumadaivla e fa dumondas mirvegliusas. Mamma ha ditg ch’ella saja simplamain memia stancla.

«Sco tschitschada ora! E sche jau pens che jau vegn a turnar en la vita professiunala, survegn jau chaud», ha ella manegià. I ma para bun che mamma cumenza puspè a lavurar. A la fin finala essan nus creschids ed independents. A chasa tar Ralf sa schluita anc adina la mamma senz’interrupziun enturn il cuaditsch, prepara laschiva netta, guarda che mintgin haja in fazielet, che tuts giajan a letg ad uras. E Ralf, il pli giuven, ha 16 onns.

Avant onns era mamma er anc il tip da mamma e chasarina. En quest reguard ha l’affera da bab cun Bea fatg bain. E tuttina na less jau betg reviver in sulet di da quels mais. Mamma era trista e desperada, schebain ch’ella empruvava da tractar tut cun la raschun e da betg disturbar nus anc dapli cun ses agens sentiments.

«Quai po simplamain capitar, Luz!», ha ella adina puspè empruvà da spiegar. «Vus na dastgais betg prender en mal quai a bab. El è simplamain s’inamurà da questa dunna. Jau hai franc era fatg sbagls, forsa al hai jau negligì talmain che quai è capità.»

Mamma n’ha dentant segir betg fatg sbagls. Ella è gea adina stada qua per nus tuts, è s’engaschada exclusivamain per noss bainesser.

Eva ha pretendì quella giada che precis quai saja sbaglià.

«Ella ha pers cumplettamain si’atgna persunalitad ed era mo pli chasarina e mamma. A lunga vista n’è quai propi betg pli attractiv per in um», ha ella pretendì. Durant las emprimas emnas da quels mais steva mamma mo pli trista e sblatga per chasa enturn. Lura è vegnida la gronda midada. Ella è sa dada in stumpel, ha laschà far ina nova frisura legra, ha cumprà nova vestgadira schicca ed è ida en sortida cun amias. Jau n’hai betg gì grond plaschair da sia transfurmaziun. Quai ma pareva sco sch’ella avess suandà tscherts cussegls d’ina revista da dunnas. «Co pudais Vus reconquistar Voss um», circa en questa maniera.

Las sondas discutava ella en maniera exagerada «noss problem da famiglia», sco ch’ella numnava quai. Duas u trais giadas è schizunt Bea stada qua e mamma la circumdava cun serenitad e toleranza giugada ed empruvava da restar objectiva. Ma cura che bab manava enavos Bea en si’abitaziun, crudava mamma ensemen e sa retirava en sia stanza. Tras la porta vegnivan mo levs singluts desperads. Insacura han bab e mamma lura decidì da far ina terapia da lètg. Jau crai che quai saja stà il mument per ina meglieraziun. Jau n’hai nagin’idea tge che succeda tar ina tala terapia, ella para dentant da funcziunar, almain tar tscherts pèrs.

L’atmosfera en chasa n’era en mintga cas betg pli uschè chargiada. Mamma e bab han puspè cumenzà a discurrer en in tun normal. E cura che mamma è lura partida per ses viadi en America ed jau hai vis co che bab ha reagì, hai jau savì ch’ins dastgava puspè sperar.

Bab ha numnadamain laschà encrescher dapi l’emprima ura. Cun brama spetgava el telefons e brevs. Durant quellas emnas ha el finì cun Bea. U ella cun el, quai na sai jau betg uschè precis.

Cura che mamma è finalmain turnada suenter lungas emnas, ha el vulì ir sulet a l’eroport. Nus trais avain entant nettegià la chasa. Nus n’avessan betg stuì far prescha. Bab e mamma èn numnadamain turnads pir suenter in pèr uras e nus avain immediat savì ch’il privel era passà: els na vegnan betg a sa separar. Quella notg hai jau durmì sco in urs. Jau crai d’avair sentì per l’emprima giada sapientivamain co ch’in sentiment da fortuna è passà tras mai cura che jau ma sun sveglià. I n’è betg stà uschia che tut avess puspè funcziunà a partir da quel mument e che bab e mamma fissan stads sco dus giuvens inamurads. I n’ha dà nagin happy-end sco en in film. Bab e mamma sa dispitavan savens, ins sentiva dentant ch’els vulevan restar ensemen. Ch’els avevan anc adina gugent in l’auter. U anc dapli che avant.

Tut quai è ussa gia passà in bun temp, ma las regurdanzas a quels mais ma vegnan adina puspè. Mintgatant hai jau tema che nus stoppian far tras il medem anc ina giada cun Eva. En sia relaziun cun Sten na para insatge insumma betg da funcziunar. Sche Eva sesa mintgatant quieta ed absenta davos maisa, ha ella la medema expressiun en fatscha sco mamma quella giada.

Jau crai che jau na supportass betg anc ina giada il medem. L’amur para dad esser ina chaussa fitg cumplitgada, hai jau plaunet il sentiment!

Roni

Nossa festa da Nadal è ida ad aua. Eva ha stuì star en letg. Amez la notg avevi cumenzà a vegnir sang. Jau sun ma dasdà perquai ch’il medi aveva scalinà vi da l’isch-chasa. Jau hai udì vuschs e serrar portas. Lura è partì in auto ed igl è puspè vegnì quiet en chasa. Jau sun tuttina levà. En chombra da bab e mamma ardeva anc la glisch. Els eran omadus dretg si en letg, cur che jau sun entrà. «Nus avain stuì clamar il medi!», ha ditg mamma tut agitada. «Eva na stat betg bain. Sch’i na va betg meglier fin damaun, stuain nus ir cun ella a l’ospital!»

Bab era tut spennà ed el pareva da far gronds quitads. Eva sur Nadal a l’ospital! Nunpussaivel! hai jau pensà. Jau hai vis davant mai il pitschen fetus ch’è dissegnà en il cudesch. Tuttenina hai jau sentì ch’il pitschen cumpogn pauc giavischà a l’entschatta n’era betg sa gnivà sulettamain en il venter dad Eva, ma er en nossa vita. Ed ussa vuleva el tuttenina puspè scappar, suenter che nus ans eran disads vi da si’existenza!

L’autra damaun steva Eva dentant bler meglier. La squitta aveva fatg chalar las sanganadas. Sco ina princessa era ella en ses letg, ils lungs chavels rasads sco in ventagl sur il plimatsch. Cur che Sten è arrivà, ha ella surris da quai trista ed ha dà ad el tut fiacca il maun.

Tipic Eva. Ella fa adina or da tut il meglier, giudeva visiblamain quest di nua che tuts tiplavan sin la detta-pe tras chasa, servivan il mangiar sin in tablet al letg e la gidavan nua ch’els pudevan. Cunquai ch’il medi aveva scumandà ad Eva da star si, ans essan nus tschentads pli tard sulets sper il pignol da Nadal. Ma l’atmosfera n’era insumma betg festiva. Ils givels d’allegria dad Eva, sia fatscha seraina mancavan. Perfin Luz aveva confessà ch’el fetschia quitads.

«Fissi pussaivel ch’ella perda l’uffant?», ha el dumandà e pareva propi disfortunà.

Nus avain stizzà detg baud las chandailas ed essan ids en la stanza dad Eva. Eva ha avert ses pachetins ed è sa legrada terribel da tut ils regals. Nus avain lura studegià ina giada dapli vi d’in num per il pitschen. Bab e mamma faschevan ina proposta sgarschaivla suenter l’autra. Clà, Bernard, Cyrill... per cletg po decider Eva tge num ch’ella vul dar a ses uffant. Bab e mamma han gea fatg gia tar nus ina tscherna da nums cumplettamain dasperas. Tgi sa cloma gia Luzius u Ronald! Evelyn po anc ir. Eva vuless in Marius u in Sebastian. Er betg bler meglier. Luz in Patrick u in Michael, quai che plaschess er a mai. Sten vul en mintga cas numnar l’uffant Oliver. Oliver Anderson.

Lain guardar co ch’el vegn la finala ad avair num. L’essenzial è dentant ch’el stat fin l’avrigl en il venter dad Eva!

Ils 25 da december è Monica vegnida svelt sperasvi, m’ha raquintà che nus possian far da Bumaun ina festa en lur chasa, perquai ch’ils geniturs giajan en vacanzas. Nus avain fatg plans ensemen e scrit ina glista tgi che nus vulessan envidar. Curt avant ch’ella è ida, ha Monica ditg cun in surrir: «Jau sun dal reminent m’annunziada tar in medi da dunnas!»

I m’è vegnì in chaud da buglir.

«Pertge quai?», hai jau dumandà?

«Pertge crais, Ronald Hoffmann! Per m’infurmar ina giada en detagl sur dad anticonceptivs! Jau sun numnadamain cunter la pirla.»

Vul quai dir... Jau hai guardà sin Monica e l’avess il pli gugent stratg immediat en mes letg. Lura ma sun jau prendì ensemen.

«Quai pertutgass en sasez MAI gist uschè fitg sco tai», hai jau manegià. «Na stuessan nus betg ir damai ensemen?»

Jau hai vis per l’emprima giada co che Monica è vegnida cotschna fin tar las ureglias.

«Oh, gea», ha ella ditg tut perplexa, «atgnamain has ti raschun. Ma jau vuless discurrer pli gugent suletta cun mes medi. Davant tai avess jau retegnientschas!»

Ed jau pir! Er sche jau vuless, hai jau bunamain tema da durmir cun Monica. Jau ma sent terribel malsegir. Duai jau tschantschar ina giada cun Eva sur da sex? U cun bab? Plitost cun Urs. Quel ha numnadamain gia fatg «sias experientschas» cun Sabina, sco ch’el di. I duai tuttina esser bel per Monica!

Evelyn

Trais dis sun jau stada a l’ospital, damai nagin Silvester cun schampagn e barlot per mai. Hoffmannin ed jau vain beneventà l’onn nov tut sulets. Jau giascheva quieta en letg ed hai tadlà da mesanotg il tutgar dals zains che penetrava nà da la citad en mia chombra.

Gia enturn Nadal hai jau gì ina giada perditas da sang. Grazia ad ina squitta han quellas alura puspè chalà, ma ils 30 da december hai danovamain cumenzà. Tuttenina la notg sun jau ma dasdada ed hai sentì il sang che tatgava sin mias coissas. En mia tema n’hai jau betg ristgà da ma mover, hai simplamain sbragì suenter mamma. Arrivà è però Luz, perturbà ed ils egls plain sien, strusch che jau aveva avert la bucca. Tut spaventà ha el guardà sin mia cuverta da letg. Pir pli tard hai jau remartgà ch’ella era plain sang.

Bab ha immediat organisà in’ambulanza ed ha telefonà a docter Steiner. Il medi è arrivà quasi il medem mument sco jau a l’ospital. El m’ha examinà, m’ha dà ina squitta e m’ha pendì vi d’ina infusiun.

«Ed ussa hai num spetgar, giaschair e star quieta, Eva», ha el ditg cun tun serius. «Jau sper che nus possian anc franar quest schani malpazient!»

Lezza notg n’hai jau strusch durmì. Millis patratgs ma giravan tras la testa. Jau ma sun dumandada fitg objectivamain, sch’i na fiss forsa betg meglier da perder quest uffant. Destin?

Cun ina vehemenza che jau n’avess mezza gnanc spetgà hai jau sentì mia rebelliun cunter quest destin. Na, jau na vuleva betg perder l’uffant. Durant ils tschintg mais da gravidanza è el daventà ina part da mai. Jau al hai acceptà e cumenzà ad includer il pitschen Hoffmann en mes plans per il futur.

Jau na vi betg surfar, per entant n’hai jau anc nagins sentiments surprendents da mamma, nagin plaschair anticipà sin ina vita cun uffant. Savens plitost malsegirezza e tema. E tuttina: Durant quellas uras, cura che jau stueva temair da perder il pitschen, hai jau a medem temp cumenzà a tegnair el. La notg da Bumaun avain nus dus gì in bun dialog.

«Ussa taidla ina giada, mes pitschen», hai jau ditg ad el, «a l’entschatta na vuleva jau atgnamain betg tai, quai conced jau. Ma ussa tutgas ti tar mai e ti fas era il bain e restas en mes venter enfin la fin d’avrigl!»

Mia pregia sto avair fatg effect. Gia il segund di hai cumenzà a vegnir meglier!

Era Sten e ses geniturs èn vegnids en visita. Jau aveva però il ferm sentiment che Otto ed Alma Anderson avessan superà fitg bain ina spersa... E Sten? Dad el na vegn jau betg londeror.

Ussa èsi gia mez schaner. Jau vom puspè a scola, fatsch pensums sco mias conscolaras e mes conscolars. Jau ma sent bain en tuts reguards, meglier che tut ils mais avant.

Luzius

Cur che jau sun turnà da scola ier saira, era arrivada ina brev per mai. Mamma m’ha surdà ella cun in surrir. E cur che jau hai legì l’adressa, hai jau savì pertge. «Luzius Hoffmann, emprendist da graficher...» eri scrit. Speditur: Biro da grafica da publicitad Anderson.

Els prendan mai! Suenter las vacanzas da stad dastg jau cumenzar l’emprendissadi! Jau hai immediat fatg in sigl sin mes velo e sun ì l’emprim tar Peter, lura tar Marcus. Els han era gì plaschair. Marcus ha fufragnà en la bar da chasa e m’ha preparà in drink per festivar. Tut cuntent sun jau pli tard turnà a chasa. Jau supponiva che nus festiveschian ensemen il fatg che mes futur era segirà per ils proxims quatter onns. Ins ha dentant puspè ina giada emblidà cumplettamain mai dasper Eva. Ins veva numnadamain prendì a fit in video davart ina naschientscha ed ella ha giavischà da guardar quest film en cuminanza.

Bab ha declerà ch’el haja vis gia trais naschientschas e quai en natira e mintga giada al saja bunamain vegnì mal. Roni aveva in rendezvous cun Monica ed ha vulì scappar. Mamma n’ha dentant betg cedì.

«Tge famiglia essan nus pomai!», è ella s’indignada. «I duess bain esser cler che vus tuts sappias tge che succeda cun Eva!» Roni ha telefonà a Monica blastemmond.

Bab è sa tschentà davant la televisiun cun ina luna da portg.

Ed jau bugliva da la gritta. Ed jau? N’èsi betg era fitg impurtant che jau hai chattà ina plazza d’emprendissadi? Ozendi n’è quai betg pli uschè cler!

«Pli tard, pli tard, Luziet», ha mamma ma confortà.

«Damaun è er anc in di! Nus festivain era quai anc en moda andanta. Ma jau hai survegnì il film mo per oz.» Nus avain damai guardà il film ensemen. A l’entschatta hai jau vulì guardar da la vart. Da guardar questa dunna grossa che suava m’era penibel.

Ma lura ha la fatschenta cumenzà a fascinar mai. Sensaziunal! Nus tuts, tut ils umans da questa terra èn vegnids sin quest mund en la medema maniera! Era Roni è daventà adina pli quiet, schebain ch’el aveva fatg l’emprim anc in pèr remartgas marschas. Ed Eva ha mess ensemen ils mauns sur ses venter, senza dir pled. Bab e mamma èn sa pusads in cunter l’auter. Nus essan tuts stads profundamain impressiunads da questa naschientscha. Nus avain patì, ensemen cun questa dunna ch’aveva las deglias, nus avain gì tema per l’uffant che sa sfurzava tras il stretg chanal da naschientscha e nus avain era gì plaschair cura ch’il pitschen è stà finalmain en la bratscha da la mamma sfinida e cura ch’il bab è s’inclinà sur omadus.

Cura che bab ha tschentà giu la televisiun ed ha laschà ir enavos il film n’ha nagin ditg in pled. Nus eran memia commovids. Cun in lev rir ha Roni lura rut il silenzi.

«Jau na vegn ad avair betg ina minuta paus pli, enfin che Eva ha gì ses pop!», ha el manegià. Ed a mamma ha el ditg: «Che ti has anc gì il curaschi da survegnir in segund ed in terz uffant, suenter che ti has parturì Eva! Oravant tut anc in terz!», ha el agiuntà cun in’egliada guerscha sin mai.

Mamma ha mess ses bratsch enturn mia spatla.

«Lascha en paus noss Luz!», ha ella ditg. «Quel è en urden, precis sco ch’el è! Sche vus vulais, pudais envidar a tschaina Sten e Monica damaun a saira. Lura festivain nus tuts ensemen la plazza d’emprendissadi da Luz!»

«E sche ti has forsa era in’amia zuppada, Luziet, la dastgas ti natiralmain era envidar!», ha Roni agiuntà cun ina sfrignida. Ed el m’ha guardà sco sch’i fiss exclus ch’era jau savess ina giada conquistar ina matta.

Jau savess. Las mattas da mia classa han in egl sin mai. Ma jau na vi betg! Jau na sai insumma betg m’imaginar da ma metter ina giada ensemen cun ina matta. Nundir da passentar in’entira vita cun ina dunna! Horca, quai ma giess sin la gnerva!

Sonda vul mamma discutar il film da la naschientscha en nossa conferenza da famiglia. Jau na vi dentant betg discurrer da quai. I dat chaussas che jau na SAI betg discutar. Jau vegn a procurar che Peter ma telefona precis a las duas. E lura pretend jau che jau stoppia urgentamain ir davent.

Roni

Suenter las emnas turbulentas en connex cun Eva vai vinavant en il medem stil: Mamma è sa rutta il bratsch ch’ella porta uss en in gip cun schlingia. Probablamain sun er jau anc la culpa. Bab, Luz ed jau avain numnadamain da rumir d’enviern la naiv ed il glatsch davant chasa. E quai n’ha fatg puspè ina giada nagin da nus trais. Mamma è sa glischnada sin l’avantporta da glatsch. E crac, ha ella sfratgà in bratsch!

«Ed uss?», ha ella dumandà tut perplexa, sa sentind plaun a plaun puspè meglier suenter ils emprims dus dis. «Jau na vegn anc betg a pudair far il tegnairchasa las proximas quatter emnas. Jau sun cuntenta, sche jau poss almain lavurar malgrà il gip en biro!»

Mamma ha numnadamain puspè cumenzà a lavurar. Quai ma para propi bun, er sche jau stoss qua tras gidar dapli en chasa. Ella lavura sco dissegnadra. L’emprim temeva ella ch’il schef na la pudess uss gnanc duvrar, perquai ch’ella vegn gia puspè a far ina pausa pervi da l’uffant dad Eva. E lur anc il bratsch en il gip! Ma cunquai ch’ella n’ha betg lavurà dapi onns en ses mastergn, sto ella sco ch’i para puspè chattar il contact cun il temp dad oz. Ella ha perquai d’emprender ina massa, leger, studegiar las leschas da construcziun, s’occupar cun ils differents materials. Tut quai po ella far er cun in bratsch en il gip ed i para ch’ella haja plaschair vidlonder. Ch’ella na gudogna anc betg bler n’è betg impurtant per ella.

«Tge bel da pudair finalmain duvrar puspè il tscharvè! Quai ma renda puspè giuvna!», ha ella manegià.

Quai che fa surstar mai il pli fitg è che mamma sa sviluppa ad in vaira freak da computer. Ella è intgantada da tut las pussaivladads che s’avran tras la lavur cun il computer. Ses problem n’era damai betg il return en la vita professiunala, mabain las muntognas da lavurs chasanas pli e pli grondas.

Bab ha manegià ch’ella na duaja betg far quitads pervi da quest zichel chasada. «Quai vegnin nus a far be cun il maun sanester!», ha el pretendì.

E lura ha el cumenzà a cuar ora sco in general in plan da lavur. Tgi che sto... u stuess far tge cura; pertge funcziunà n’hai mai!

Las butias eran gia daditg serradas, cur che bab curriva en tutta furia or dal labor.

A mezdi n’era tar ils Hoffmanns ni fieu ni platta chauda, perquai che Luz aveva sfarlattà il temp cun amis enstagl da cuschinar.

Suenter in’emna n’avevan nus pli nagins vestgids nets en stgaffa, perquai che jau aveva tut emblidà d’emplenir puspè la maschina da lavar...

Ed Eva na ristgavan nus oramai betg da turmentar cun lavurs en chasa. Nus la schanegiavan, perquai ch’il Hoffmannin u Sebastian, sco ch’ella vul numnar il pop, pudess puspè sa far viv tras perditas da sang prematuras. «Jau na sai propi betg tge che vus avais!», ha ditg mamma en in tun in pau ironic. «Quel zichel tegnairchasa fan ins tuttina cun il maun sanester!»

Ed er Eva ha guardà da quai malign ed ha marmugnà insatge dad umens malsagidaivels che stuessan finalmain s’emancipar.

Sia remartga sto avair chaschunà in stausch da vitamins en nus umens.

«Quai fiss la pli bella!», ha brunclà bab. «A quellas mussain nus!»

Ed uss cumenza tut a funcziunar plaun a plaun. Jau stoss dentant conceder che nus avain d’engraziar quai per part ad ina tscherta dunna Stettler che bab ans ha procurà. Ella è la figlia dischoccupada d’ina collavuratura da bab. Dunna Stettler è stada uschè gentila ed è siglida en tar nus per dus mezs dis l’emna. Ella fa or cun il fier, prepara pasts e cumoda qua e là er ina fora u in stgarp en ina chamischa.

«Jau sun cuntenta che Sebastian vegn lura ad emprender gia en scola co ch’el sa far quai sez!», ha manegià Eva. «I na faschess er betg donn a mes chars frarets d’emprender a cuser si in buttun u a cumadar ina fora!»

Mintgatant è ella propi ina carugna.

Er Monica fa da temp en temp tuppas remartgas.

«Quai ta fa be bain, schmarschun!», di ella senza misericordia.

«Sche jau stuess maridar ina giada pli tard, lura oramai be in um che sa cuschinar e far il tegnairchasa!»

«Emanza!», hai jau blastemmà.

Ma Monica ha ris dad aut.

Jau fiss forsa schizunt pront da passentar mia vita sco chasarin, sche Monica giavischass quai!

Evelyn

Jau sun uss en il sisavel mais da gravidanza, hai prendì tiers nov kilos e ma sent plaun a plaun grossatscha ed ord furma. Mes venter guarda ora sco sche jau avess traguttì ina melona. Quai di Sten e ses umor è daventà talmain flaivel che jau na poss gnanca pli rir.

«Cun resalvas» fiss Sebastian gia «abel da viver» ordaifer mes venter, sco che docter Steiner ha declerà da curt. Il pitschen po gia palpar cun ses mauns e tschitschar cun sia bucca. Schizunt ils egls avra el mintgatant.

Ina miracla, quai che succeda en mes corp. Ed jau sun plain desideri e brama da pudair parter questa miracla cun in partenari!

Tschert, en mia famiglia prendan tuts part ed els guardan da mai plain affecziun. Era en classa sa cumportani a moda collegiala e servetschaivla. Judith è vinavant ina amia fidada.

Ils Andersons fan era quai ch’els pon per levgiar mia gravidanza. Quai n’è gnanc uschè cler. Jau sai fitg bain tge fadia ch’els han gì d’acceptar mia decisiun da purtar ora quest uffant. Era Sten prova mintgatant da cumprovar ch’el fa quitads per mai.

Damai, tge vi jau anc dapli?

La notg ma figuresch jau mintgatant: In um dorma sper mai, in um e partenari amabel ed affectus, al qual jau poss ma confidar. El metta ses maun sin mes venter, sa legra cun mai dals segns da vita ch’el po pertschaiver da ses figliet. El vuless savair exact co che jau ma sent. Ma jau sun notg per notg tut suletta en mes letg. Dapi che jau hai prendì tiers talmain na dorma Sten betg pli qua.

«Ti dovras uss ruaus!», ha el ditg.

Jau tem ch’el ha disgust da mai. U alura sa senta el simplamain mal, na sa betg exact co ch’el duai sa cumportar. Sten sa legra sin il champ da skis e l’emna da vacanzas suenter cun Pesche. El va a mintga matsch da hockey sin glatsch, discuta fieu e flomma davart la protecziun da l’ambient ed ovras atomaras. Uras a la lunga sesa el en il center da sentupada e sa stgauda per tals temas.

Jau sai, igl è impurtant ch’ins na guarda betg mo passivamain tge che capita cun noss ambient. Mes uffant vegn a viver en quest ambient! Ma na stuess Sten betg plitost s’occupar da preschent da ses ambient il pli manaivel?

Forsa pens jau memia stretg, memia egoistic?

Cun mamma discur jau savens da Sten. Il temp per tals discurs è però daventà fitg curt. Mamma ha puspè cumenzà a lavurar. Plinavant ha ella anc rut in bratsch! Noss trais umens ston da preschent volver si las mongias! Ussa gida era ina dunna Stettler en il tegnairchasa. Nossa chasa traglischa sco mai, suenter ch’ella è stada tar nus. A mamma na plascha quai betg tant!

Dunna Stettler n’è betg mo ina perla, ella è era fitg gentila. Ses sulet sbagl è ch’ella baterla ad in baterlar ed ans raquinta da si’entira vita intima. Ils mals da dunna Stettler enconuschain nus en tut ils detagls ed era davart ils problems da la relaziun cun ses ami essan nus orientads. Quai che ma reconciliescha però adina puspè è ses plaschair da mes uffant.

«Ti es anc giuvna e lura?», ha ella manegià legramain.

«En in pèr onns vegns ti ad avair plaschair d’avair gì in uffant gia uschè giuvna!»

Jau vuless pudair pensar e sentir uschè optimistic sco dunna Stettler!

Luzius

La Stettler è ina sensaziun. Adina legra, schizunt sch’ella raquinta da problems. Schizunt sch’ella nettegia la tualetta. Schizunt sche Romeo passa cun toppas tschuffas sur il palantschieu gist nettegià.

Jau sun main generus. Dapi che jau fatsch mez uschè bler, ma vilent jau propi, sch’ins na vesa pli nagut da tut ils strapatschs gia suenter tschintg minutas.

Jau dun suadas cun sientar il bogn, jau sfrusch las plattinas fin ch’ellas traglischan... e gia cumpara Roni, fa la duscha e tut guarda ora precis sco avant. Ils chavels lungs dad Eva fan rudels en il lavabo, il sientamauns bletsch da bab è per terra en in chantun... Mamma ri mo da quai malign cura che jau ma vilent.

Bleras chaussas chapesch jau uss meglier. Pli baud ma pareva ses teater cun las lavurs en chasa pedantic! Jau vegn dentant ad esser levgià cura che mamma po puspè prender davent il gip. Era sch’igl è da temair che jau vegn stressà vinavant cun lavurs en chasa. Quai è numnadamain stà noss tema da la davosa conferenza da famiglia. Damai che mamma lavura puspè, ha ella manegià che nus stoppian discutar la nova distribuziun da nossas diversas obligaziuns.

«Per cumenzar», ha mamma ditg, «vuless jau punctuar che nus faschain puspè regularmain nossas conferenzas! Dapi che Eva è en speranza n’avais vus savens betg pli resguardà nossas sondas. Mintgin aveva spert ina stgisa, sche nus vulevan seser ensemen.»

Mamma insista fitg sin quests discurs. Jau savess viver senza els. Quai che jau na poss betg star ora è, sche nus discurrin da MAI, sco quella giada che jau aveva mintgatant fimà hasch.

Dal reminent hai jau smess cun quai. Rene perencunter fima dapli che mai. Mintgatant guarda el ora miserabel cur ch’el vegn a scola la damaun.

Sonda passada avain nus stuì organisar il tegnairchasa en chasa Hoffmann. Sco adina essan nus tschentads enturn maisa-stiva e noss discurs ha gist survegnì ina bun’entschatta perquai che nagin n’era pront da far in café.

«Precis uschia!», ha mamma ditg cun nauscha luna. «Vus essas disads che JAU fatsch quai. Ed ussa sesais qua e spetgais!»

Tenor mister Gordon ch’ha inventà questa ‹conferenza da famiglia›, avess bab ussa stuì dir cun chapientscha: «Ti has pia il sentiment che tut vegnia surlaschà a tai!» Jau hai ina giada sfeglià en il cudesch da Gordon e sai perquai co che discurs avessan da funcziunar tenor ses avis. In exempel:

Uffant A di: «Jau na vom betg gugent a scola.»

Il bab: «Ti na vas pia betg gugent a scola.»

Uffant B di: «Jau vom gugent a scola.»

La mamma: «Ti vas pia gugent a scola. Ussa vulain nus ina giada ponderar ensemen pertge che A na va betg gugent a scola.»

Uffant A: «Simplamain uschia. Jau hai nagin plaschair.»

Il bab: «Ti n’has pia nagin plaschair.»

Ed uschia va quai vinavant, senza fin. Da vegnir nar! Sin pagina diesch vegn la famiglia – sch’ella ha cletg – cuminaivlamain a la conclusiun che l’uffant A na va betg gugent a scola e che l’uffant B va gugent a scola. Jau less emprender d’enconuscher LA famiglia che fa propi tals discurs. Tar nus na funcziunescha quai mai. Suenter la remartga da mamma che nus spetgian mo ch’ELLA fetschia café sco adina, è bab gist siglì si.

«Ma tge!», ha el ditg grittentà. «Quai n’è insumma betg vair!» E Roni ha cumenzà a dumbrar quantas giadas ch’el haja gia fatg café.

Sin quai ha mamma empruvà da manar il discurs e d’al metter puspè sin la via da Gordon.

«Sco ch’i para ha mintgin da nus l’impressiun ch’el haja da far il pli bler per il tegnairchasa!»

Eva ha surris ed ha manegià: «Aba, insumma betg! Dapi che jau sun en speranza hai jau ina vita da regina! Vus ma maldisais gea propi!»

Jau sun vegnì grit ed hai ditg be tissi che ses temp da regina saja prest passà e ch’ella possia lura puspè vegnir engaschada sco forza da lavur cumplaina.

«Uschia na va quai betg!», ha mamma clamà tranteren.

Lura ha scalinà il telefon e Roni è currì a l’apparat e bab ha guardà or da fanestra ed ha suspirà ch’i n’haja nagin senn, cun la pli bell’aura da primavaira... ed en sasez... or en iert... Mamma al ha interrut, da tge ch’el discurria, ch’i saja gea anc adina enviern e sche l’aura fetschia la narra, na possia el far nagut en iert... Roni ha clamà nà da la porta, schebain nossa discussiun saja finida, ch’el veglia ir tar Monica... Eva ha declerà ch’ella n’haja insumma nagina veglia da discurrer dal tegnairchasa...

«Nus prendain tut sco ch’i vegn!», ha bab manegià. «Discutain lura pli tard! Per il mument gida gea anc la dunna Stettler!»

Mamma sa esser fitg stinada. Ella n’ha betg laschà luc, enfin che tuts sesevan puspè bravs enturn maisa e bavevan café. (Fatg dad Eva.)

Armada cun palpiri e rispli ha ella cumenzà a fixar nossas obligaziuns. E betg perquai che mister Gordon craja ch’i saja endretg, mabain perquai che nus vulevan far uschè spert sco pussaivel insatge auter, avain nus discutà finalmain da quest sventiraivel tegnairchasa.

Per finir ha mamma dentant cuntanschì quai ch’ella vuleva: Mintgin sa tge ch’el ha da far. U avess da far.

Roni

Eva daventa ina «bella mammina radunda», sco quai che noss vischin ha formulà per il disgust dad Eva.

Mintgatant, sche jau ves ella en nossa chasa da scola tranter sias camaratas, vegn jau surprendì da sentiments bunamain galants. Jau crai da stuair currer vi tar mia sora, prender ella per il bratsch e manar a chasa. Gia en fatscha guarda ella ora uschè giuvna, uschè vulnerabla. Ses venter para insatge curius ed ester, sco sch’el na tutgass gnanc ad Eva.

Pli baud pudev’ins udir savens sias risadas sur l’entira plazza da scola. Ussa percunter para ella mo pli da tadlar. Qua e là poss jau vesair ella cun Sten en la nischa d’ina fanestra. Sten cun sia chavellera stgarplinada, il schlogn en bucca, il gross pullover da skis e ses stivals da cowboy. Eva cun chautschas da gravidanza ed in pullover lartg. Omadus cun fatschas tristas. Savens stattan els simplamain qua e guardan a passar bunamain scuidus las cumpognas ed ils cumpogns. Sche Monica ed jau ans entupain cun els, na datti mai ina buna discussiun. Nagin na sa propi tge dir. Savens giain Monica ed jau lura puspè e laschain els dus sulets. Bab e mamma. Geniturs.

Evelyn

Sten è ì en vacanzas da skis. Fin a l’ultim mument hai jau sperà ch’el renunziass. A la fin finala sun jau uss en il settavel mais ed ins na sa mai co che quai va vinavant, perquai che jau hai gia gì spersas da sang enturn Nadal.

In pau scuidusa sun jau bain stada cura che jau hai accumpagnà mia classa la damaun marvegl a la staziun ed hai stuì guardar co ch’els chargiavan cun risaglias e caneras lur satgs e skis en il vagun dal tren.

Ed jau era sin il perrun fraid, empruvava senza success da tegnair il mantè sur mes venter gross ed als fascheva chau... Jau sun turnada a chasa tut trista. Per mai è questa vita nuncumplitgada e libra forsa passada per adina. Mia classa ha empruvà da ma persvader da vegnir cun els. Jau na stoppia gea betg ir cun skis, possia gidar en cuschina, leger, ir a spass. Las sairas possian nus dentant passentar ensemen.

Nossas trais classas parallelas passentan quest’emna en la medema chamona da skis. Sten è damai era là. E Sten è era il motiv che jau hai refusà questa proposta. Quai fiss stà memia cumplitgà! Sten en la sala da durmir dals umens, jau en quella da las dunnas, ma en speranza dad el. El plain energia ed engurd per aventuras. Jau radunda, lassa e stancla. El amez il travasch, betg da retegnair en ses basegn d’agir. Jau quieta ed approfundada en in cudesch. E da vesair co ch’el ha success tar las mattas, co ch’el derasa ses scharm a dretga ed a sanestra. Il mender fissan dentant mias regurdanzas a noss davos champ da skis, la cumparegliaziun cun lezza giada ed oz. Avant in onn eran nus anc inamurads e senza quitads – jau na saveva betg durmir la notg pervi da Sten, na pudeva strusch crair ch’era jau plaschess al preferì da las mattas da noss gimnasi. Tut era excitant ed animant. Nus eran ensemen mintga minuta libra, gievan ensemen al center da sentupada, faschevan lungas spassegiadas cun Romeo, discutavan notgs a la lunga da Dieu ed il mund. Noss dus corps attiravan in l’auter sco dus magnets.

En il champ da skis ans cutizzavi pir da dretg da star ensemen, perquai ch’igl era scumandà severamain da sa visitar en chombra. Jau aveva quella giada cumenzà a prender la pirla ed en il runal siemiavan nus ensemen da ‹quest’emprima giada›. Entant che noss amis spetgavan sin nus tremblond e blaus dal fraid ans sentivan nus sco pignas. Cler che nus stuevan savens udir las beffas dals auters, ma quai ans era gist tuttina. La saira chantavan, sautavan e bavevan nus ensemen ed jau giudeva las egliadas scuidusas da las mattas.

Cura che nus essan alura turnads la sonda en la Bassa, era nossa chasa vida e quieta. Bab e mamma eran ad in congress, Roni e Luz turnavan pir la dumengia. Sten è damai restà tar mai sur notg ed igl è succedì questa ‹emprima giada› che nus avevan tant bramà.

Tge grondius temp senza quitads, tge enviern beà!

Pir la primavaira èn sa furmads ils emprims nivels, cura che Sten ha cumenzà a sa distanziar e pretender sia libertad, cura ch’el ha danovamain scuvert ses amis. Forsa era el daventà in pau stuf da mai...

Las emprimas differenzas e charplinas. Reacziuns da chaprizi, gritta ed agressiuns. Dispitas e reconciliaziuns passiunadas. Pli tard be anc tievias. La moda egocentrica da Sten ma gieva pli e pli sin la gnerva.

Sia mancanza da fidaivladad ma deva bravamain a dies. Ma malgrà tuttas tensiuns ans essan nus tuttina adina puspè reconciliads. Avain chattà adina puspè ina via in tar l’auter. U stuess jau dir: jau tar el?

Ed ussa, in onn pli tard, ballantschava jau cun mes venter gross tut suletta tras la citad e veseva mes camarats, co ch’els pachetavan gia ora lur paunins, sa raquintavan sgnoccas e faschevan risadas che rebattevan tras l’entir tren.

Nua eran svanids ils sentiments? Pertge na pon ins betg conservar els, pertge sa perda lur amuraivladad seraina, svanescha la passiun, resta schizunt mo anc in’affecziun minimala?

Bab e mamma eran vi da l’ensolver cura che jau sun turnada a chasa. Luz e Roni eran ids cun skis. Jau aveva l’impressiun d’arrivar en ina discussiun, aveva l’impressiun da disturbar e sun perquai svanida en mia chombra. Sin trucca s’emplunan gia ussa termagls, animalets e vestgadira da pops che jau hai survegnì sco regal. Jau sun stada ina lung’urella a la fanestra ed hai guardà las scrottas da naiv a sgulatschar levamain da tschiel sco tampuns da vatta. Il pli gugent avess jau rumì en stgaffa tut quel urden da pops. Ma alura m’ha Sebastianin dà ina ferma stuschada en il venter, sco sch’el vuless ma far reprimandas. Ed il medem mument è la tristezza svanida.

Luzius

Uff! Bab ed jau avain straschinà sco nars la davosa fin d’emna! Grazia a nus è la chombra per il pitschen Hoffmann bel e pronta! Ella è mo pitschnina, ma l’uffant vegn gea era ad esser mo pitschnin, sche jau guard ses vestgids che Eva ha survegnì sco regal. E la chombra da bab e mamma è ussa era plitost da cumparegliar cun in magasin: Sin il lartg banc-fanestra stattan il computer ed il microscop da bab, sutvart avain nus fixà curunas vi da la paraid, per che bab possia deponer tut sias actas. La maschina da cuser da mamma è sin la maisa davant il spievel e ses «chantun da zambregiar», sco ch’ella di, avain nus bandegià en ina nova tur da chaschuttas. Entamez tut quest hardumbel stat il letg. Mamma ha constatà cun in suspir ch’ella na dastgia en nagin cas vegnir pli grossa; uschiglio èsi nunpussaivel da sa smatgar tras questa stretgira.

Eva m’ha smatgà tut commovida vi da ses venter gross, quai che jau n’hai gnanc uschè gugent.

«Tge faschessan nus senza tai, Luz!», ha ella ditg.

«Almain in en nossa famiglia cun talents pratics!»

Cun dir quai ha ella guardà en moda plaschaivla si per bab. Cun martellar ha bab numnadamain pitgà malamain sin la detta. Cun ses maun faschà guarda el ora sco ina figura da comics. Cura che jau era pitschen carteva jau che bab sappia simplamain tut. Quai pensava jau schizunt anc cura che nus avain trapartì la chombra da Roni. Ussa èn nossas rollas tuttenina sa midadas. Bab ha bain contribuì ideas detg bunas, ma tar l’execuziun m’ha el savens guardà cun in’egliada che tschertgava agid.

«Co fermassas ti quai, Luz?», ha el dumandà. U: «Tgeninas guttas vulain nus prender per quai, Luz?»

A l’entschatta, cura che nus avain struvegià ensemen ils tablars, scheva el adina puspè: «Lascha mo far mai, Luz! Quai è ina piculezza... gia fatg tschient giadas en mia vita!»

E lura è il lain ì en scalgias sut ses mauns. E las guttas èn vegnidas tortas cun sias pitgadas. E las blastemmas dal «nausch material d’ozendi» vegnivan adina pli fermas. Cura che mamma ed Eva han ris senza respect, ha el tramess ellas a spass cun Romeo. Ebain, lura hai jau fatg bunamain tut sulet. Almain cun sia lavur manuala ha bab fatg buna figura. E cura che mamma ed Eva èn turnadas, ha bab mussà tut losch quant che nus avevan lavurà en il fratemp. Sco demonstraziun da ses inschign ha el vulì dar en cun il martè ina davosa gutta – ed ha tutgà il maun!

Eva cusa ussa tendas e sfeglia en prospects da mobiglia per chombras d’uffants. Ella ha era vulì fascinar Sten ch’era turnà tut brin dal champ da skis. Quel n’ha dentant strusch guardà ed ha lura ditg ch’el na sappia propi betg s’imaginar tge ch’in pop dovria.

«Fa il bain e cumpra tut suletta!», ha el supplitgà a la fin, cura che Eva ha mussà ina maisa da far sitg en in catalog. «Bab vegn segir a surpigliar il quint!»

Eva n’ha dà nagina resposta, ma jau hai vis co ch’ella ha smatgà ensemen ils lefs. Era mamma ha guardà fitg pensiv sin Sten.

Jau na sai mez betg tge pensar da la tenuta da Sten. El duess propi s’occupar dapli dad Eva e dal pop. Da l’autra vart... sche jau pens ch’el ha mo trais onns dapli che jau... e vegn gia bab... Dieu ans pertgiria, jau na vegn betg a tutgar ina matta avant che jau hai trent’onns! Ed era lura vegn jau a ponderar seriusamain, schebain jau vi avair uffants u betg. Ed en mintga cas na vegn jau betg a ma cumportar uschè idiotic sco Roni, sche jau avess da m’inamurar ina giada.

Roni

Sch’insatgi m’avess ditg avant in mez onn che jau ma sentia quest mars uschè sco quai che jau ma sent pelvair, al avess jau ris ora. Jau fiss stà persvas ch’el ma tegnia per in grond idiot.

Jau ma regord er d’avair adina ris a kino cun in collega tar scenas d’amur. Jau pensava: «Tut quai è mo pussaivel en in film dultsch!»

Ier saira essan Monica ed jau stads a guardar il film ‹Mississipi Massala›. Monica s’engascha fitg per problems da las razzas. Ella sa metta er en per ils asilants. Tar talas tematicas è Monica en ses element, ses egls traglischan ed ils mauns tremblan da l’agitaziun.

Il film dad ier ha mussà in problem da razzas en India. Sco ch’i para na sa maschaidan er ils Inds betg gugent cun pievels d’autras colurs. Ils nairs èn per els umans da mendra valur. Las differentas religiuns rendan la situaziun anc pli cumplitgada. Monica seseva sc’ina chandaila sper mai ed observava cun attenziun las acziuns projectadas sin la taila. Jau stueva adina puspè guardar sin ella. E per dir la vardad, suenter diesch minutas m’era quai gist tuttina, schebain nair cun alv... u mellen cun cotschen... u Ind cun Giapunais...

Jau veseva mo pli il fin profil da Monica, udiva a crescher la musica ed aveva tuttenina il sentiment che mes pli profund intern sa mussass vers l’exteriur. Per mai quintava mo pli Monica. Dal film n’hai jau betg vis uschè bler. Cur ch’ins ha fatg glisch en sala, hai jau badà che Monica aveva ils egls cridulents. Ella è sa pusada amuraivlamain vi da mai.

«Bun che nus dus n’avain betg da quels problems!», ha ella suspirà. Ed jau hai propi stuì studegiar l’emprim da tge problems ch’ella discurra insumma.

Nus essan palandrads tar la chasa da Monica, essan restads anc in mument davant porta ed ans essan bitschads. Sur nus fascheva il tschiel da notg ses arvieut, las stailas traglischavan e la glina pendeva sc’ina farcla d’argient vi dal firmament.

Cur che jau hai guardà pli tard da mia chombra en l’iert ed hai vis las siluettas nairas da las plantas ed udì lur fin schuschurar, hai jau chapì tuttenina ch’ins po scriver poesias, romans e perfin cudeschs pli gross sur da l’amur.

Jau ma sun tschentà vi da mia maisa ed hai vulì nudar in pèr patratgs per Monica, cur che Eva è arrivada, grossa e sfurmada, en mia chombra ed è sa laschà crudar sin mes letg.

«Horca, Roni!», ha ella schemì. «Jau na sun betg buna da clauder egl e na sai plaunet betg pli co giaschair. Sebastian ed jau ans impedin trasor in l’auter. Jau sun cuntenta che ti es anc alert, uschia ans pudain nus far passar il temp.»

L’emprim era jau propi grit. Eva m’ha stratg or da mes mund. Ella disturbava mai. Ma cur che jau hai vis mia sora sin il letg, sun jau stà mal per ella. Tar il frar sto ella fugir, sch’ella na sa betg durmir. Cun il frar discurra ella sur da ses mals da gravidanza.

Tuttenina hai jau sentì in’immensa gritta sin Sten.

Jau ma sun tschentà sper Eva ed hai mess il bratsch enturn sia spatla. Sco sch’ella avess spetgà sin quai, ha ella pusà il chau vi da mai. Ses chavels ma faschevan sguzias. Nus n’avain discurrì gnanca pled, essan simplamain sesids là. Ed insacura ha ella dà in grond e lung suspir, è stada si plaunsieu ed è ida vi tar la porta.

«Grazia, Roni!», ha ella ditg. «Ussa sun jau pli calma! Jau crai da pudair ma durmentar.»

Ella ha serrà bufatg la porta davos sai ed jau hai engirà da mai laschar Monica uschè persula sco quai che Sten lascha Eva en quest mument. Da mai metter ella en la situaziun da stuair purtar or in uffant, avant ch’ella na giavischia betg quai sezza. Il medi da Monica ha scusseglià da prender la pirla, ma i dat la finala anc bleras autras pussaivladads da prevegnir ad ina gravidanza. Fin ussa n’avain nus anc betg discurrì bler sur da quai, jau pens dentant che nus stoppian far quai proximamain... avant che...!

Evelyn

Quai è puspè ina giada stà ina saira a la Hoffmann! Pat, l’anteriura collega da scola da mamma, è sa preschentada tar nus. Ella è maridada cun in Englais e viva damanaivel da Londra. Durant tut quests onns èn Pat e mamma restadas en contact, mintgatant sa visitavan ellas e sa scrivevan fitg savens. Durant la perioda cun Bea è l’amicizia alura sa durmentada in pau. Mamma carteva da sentir che Pat sa solidarisava dapli cun bab ed era permalada. Cura che mamma ha legì en gasetta l’annunzia da mort dal bab da Pat, ha ella supponì che Pat pudess cumparair tar nus.

E quai ha ella fatg ier saira. Mamma era sin il sofa cun las chommas ad aut. Ella sa sentiva terribel stancla suenter il di da lavur ed aveva dubis da sasezza e da sias abilitads. Bab era sa barricadà davos la gasetta e marmugnava insatge sco «sezza sentir ch’ir a lavurar n’è nagina perdunanza». Luz sfrigniva medemamain propi da quai tschuf, quai haja ella ussa, cun vulair realisar sasezza. Roni era sco adina al telefon e scutinava pleds d’amur en il corn, Romeo e Giulia sa sgrignivan e sburflavan da quai nausch. Tuttenina è era Sten cumparì en stiva, è sa laschà crudar da rampun en ina sutga ed ha tschertgà cun tschera malcuntenta ed ina luna da portg in’emissiun da sport a la televisiun.

Cura ch’igl ha scalinà, han sis vuschs exclamà «na!». Mamma m’ha fatg segn ch’ella na saja betg qua, bab ha scutinà ch’el saja anc en il laboratori. Roni ha avert l’isch e fatg da savair cun il cor en maun ch’el na saja betg cuntanschibel. E Luz n’è er betg sa mussà pront dad ir a la porta.

Cunquai ch’ins veseva da dador la glisch ch’ardeva en stiva, ma sun jau la finala auzada per far da savair a la visita nunconuschenta che jau saja tut suletta a chasa. Sin isch steva Pat, en charn ed ossa, cun sia chavellera cotschna, ses rir, sias millis lentignas en fatscha! Ses rir è però sa marventà cura ch’ella m’ha vis e la bratscha pronta per ina branclada è sa sbassada.

«Evelyn?», ha ella dumandà, bain per sa segirar che questa matta grossa sin isch saja propi la Evelyn Hoffmann.

Cura che jau hai dà dal chau è ses rir returnà ed ella m’ha embratschà.

«Segner char! Ti es en speranza! Pertge na m’ha tia mamma betg scrit quai? Co vai? Raquinta, tar vus pari puspè da dar da tuttas sorts!»

Jau hai tratg Pat en chasa ed en stiva. Mamma è siglida si e currida vers Pat e l’ha embratschà. Bab ha mess ensemen la gasetta ed ha dà in suspir resignà. Suenter ch’el ha gì beneventà Pat ha el marmugnà insatge da lavur urgenta per il laboratori ed è sa retratg. Luz è era stà en pe e tuttenina era el svanì. E Roni ha declerà ch’el giaja anc svelt speravi tar Monica. Mes frar è inamurà... ins pudess esser scuidus. Tut para da funcziunar bain tranter els dus. Sten ha guardà indecis dad in a l’auter e m’ha fatg segn d’al suandar en mia chombra. Ma per quai n’aveva jau insumma nagin gust. Jau n’aveva ditg betg pli vis Pat ed ella m’è adina stada simpatica. Ina saira tranter dunnas era gist quai che ma plascheva.

Suenter ch’era Sten era svanì essan nus sesidas cumadaivlamain ed avain bavì in sherry. Pat ha l’emprim raquintà da ses bab mort, ha alura andetgamain smess ed ha guardà sin mai.

«Tge lain discurrer da la mort!», ha ella ditg. «Igl è bler pli bel da discurrer da la vita! Era quel Sten d’avant il bab da tes uffant?»

Jau hai dà dal chau e mamma ha cumenzà a raquintar. Pat n’ha betg interrut ses monolog. Entaifer minutas era ella puspè infurmada da tut quai ch’era currì e passà ils davos onns tar ils Hoffmanns. Ella ha udì dal return da mamma en la professiun, da l’emprendissadi da graficher da Luz che cumenza l’avust, da la crisa da bab en il laboratori, da la grond’amur da Roni. Ed alura sa chapescha da Sebastian.

Pat è restada ina buna pezza tut quieta suenter il raquint da mamma. Alura è ella sa vieuta vers mai.

«Sincer, Eva», ha ella dumandà. «N’has ti betg pensà ad in’interrupziun da la gravidanza? Ti’entira vita vegn ussa atgnamain determinada d’in uffant. Ti na vegns mai pli a pudair esser simplamain giuvna!»

Jau hai gugent la moda directa da Pat. Judith è en quel reguard fitg sumeglianta. Dumondas directas sforzan da ponderar, da prender posiziun.

Na, atgnamain n’hai jau mai pensà seriusamain ad in’interrupziun, malgrà che blers m’avevan confruntà cun la dumonda u fatg allusiuns precautas en questa direcziun. Da quai sun jau puspè daventada conscienta fitg cler ed jau hai raquintà tut a Pat.

Ella ha puspè taschì ed ha alura ditg tuttenina: «Probablamain ma spretschais vus ussa, ma jau stoss confessar: Avant dus onns hai jau interrut ina gravidanza. Cun 41 onns, dus uffants creschids ed en ina lètg en crisa na ma sentiva jau simplamain betg abla da trair si anc ina giada in uffant.»

Mamma ed jau avain guardà tut surstadas ina sin l’autra. Mamma ha alura immediat sincerà ch’ella na sa permettess mai da condemnar Pat; quai saja la decisiun da mintga singul uman.

«Ma ti en mia situaziun avessas bain purtà or l’uffant, navaira!», ha Pat vulì savair da mamma. «Ti es bler pli positiva che jau e fitg flexibla!»

Mamma ha dà ina curt’egliada sin mai ed ha alura manegià cun amarezza: «Avant dus onns aveva jau ina rivala seriusa, Pat. Alura na steva ina gravidanza insumma betg en discussiun, tut il pli tranter Stefan e Bea ch’era anc fitg giuvna. Na, propi Pat, i n’ha nagin senn da ponderar ‹avess jau, sche...›. Quai dependa tut da las relaziuns da vita e da l’atgna situaziun psichica e fisica.»

Jau era surprendida che Pat discurriva d’ina lètg en crisa. Nus avevan adina cartì che sia lètg saja detg ventiraivla. Ma jau na ristgava betg da la dumandar. Apparentamain ha Pat sentì tge che m’occupava. Esitond e cun bleras pausas ha ella cumenzà a raquintar.

«Jau sun bain obligada da declerar... Bert ed jau vivain separads dapi in pèr mais e co ch’i va a finir stat anc scrit en las stailas! Irena... ti vegns a chapir meglier... lezza giada, cura che ti avevas da far tras quai cun Stefan e Bea... Jau era mezza en ina crisa profunda, perquai che jau aveva cumenzà ina relaziun cun in collega da Bert. Nagut serius... per nus dus bain plitost ina fugia or d’ina lètg daventada lungurusa e monotona. Ma jau sun daventada conscienta che bler n’era betg pli bun e stueva vegnir reponderà e discutà. Nua era noss’amur svanida? E lura, sas, Irena, hai jau pia interrut questa relaziun selvadia ed empruvà da puspè metter en urden mia lètg. Ma mes intelletg ha entant chattà la via enavos tar Bert, betg mi’olma, mes cor. Insacura in di era il squitsch memia grond ed jau hai confessà tut ad el... quest terribel si e giu e lura quest sentir: amur na sas ti betg far, quai succeda simplamain!... E da lez temp sun jau vegnida en speranza!... Na, jau na pudeva betg purtar ora quest uffant! Era Bert na vuleva betg pli in uffant, in uffant ch’era vegnì schendrà en ina prova da reconciliaziun ch’era sa mussada invana gia l’auter di.»

Tgeuas e pensivas sesevan nus là, profundadas en noss agens patratgs. Questa confessiun da Pat aveva sveglià bleras dumondas en mai.

«Nus na ta laschain betg blera speranza, Eva, navaira!», ha manegià Pat. «Nus ta raquintain da crisas da la vita, empè da ta far curaschi! Ti stuessas ussa pudair ta legrar dal pitschen Sebastian ed empruvar da crear ina buna relaziun cun Sten!»

Mamma ha scurlattà energicamain il chau.

«Jau crai che nus na gidian betg bler Eva cun maletgs en rosa. La vita è en num da Dieu uschia! Tge gida vulair dar da crair ch’ella saja sco en la terra da la cucagna!»

Nus essan restadas ensemen enfin mesanotg, nus trais dunnas. Mamma e Pat ma tractavan sco ina da lur pèr e cun ils medems dretgs. La gravidanza m’ha apparentamain purtà in bun tant sur mia vaira vegliadetgna ora, perquai che mamma discurriva da chaussas ch’ella n’avess anc avant in pèr mais strusch discutà en mia preschientscha.

Tard la notg, cura che jau ma sun fultschada sut la cuverta da mes letg ed hai, sco adina, mess mes mauns sin il venter radund, hai jau ponderà anc ina giada ruassaivlamain la saira passada. Ina remartga da Pat m’aveva alarmà durant la discussiun. Ma ussa na vegniva ella betg pli endament a mai. Jau hai anc ina giada laschà passar il dialog tras il chau. Mamma aveva dumandà Pat, sche la separaziun tranter ella e Bert saja definitiva. Sch’i na saja betg pussaivel da sa chattar puspè, sco tar ella e bab.

Pat aveva lura scurlattà il chau.

«Ti na pos betg cumparegliar quai cun Stefan e cun tai», aveva ella manegià. «Bert ed jau ans essan gia daditg vivids dal tuttafatg in ord l’auter. Tranter nus n’hai mai dà questa avertadad sco tar vus, quest viv interess in per l’auter. Tantas chaussas eran be anc disa e cumadaivladad. Ils davos mais sun jau daventada conscienta ch’ins na sto betg cuntinuar ina lètg per tut pretsch. Ins sto er avair il curaschi da cumenzar da nov. Savens sa tegn’ins vi dal partenari perquai ch’ins ha tema d’esser sulet ed ins fa crair a sasez ch’i sa tractia d’amur.»

Quai eri, questa davosa frasa m’aveva alarmà! Sten ed jau... immediat hai jau stuì pensar a Sten. Tge era quai che ma fascheva currer adina puspè tar Sten? Tge ma fascheva acceptar tant da quai che ma rendeva en vardad disfortunada? Quant savens aveva jau retegnì ina remartga che ma brischava sin la lieunga, per spira tema da vilentar Sten! E quant savens, dapi che jau era en speranza, aveva jau taschì per tema d’ina dispita!

Amur? Betg forsa bunamain panica da stuair educar in di in uffant senza bab?

Jau ma sun bittada vi e nà en letg ed hai chattà la sien pir vers la damaun. Cur ch’il svegliarin m’ha stratg or dals siemis paucas uras pli tard sun jau ma levada tut sturnida e cun ina testa dolenta hai jau avert ils barcuns.

Tge mirveglia alura, la vista en curtin cun ses puschels da cavazzola e sias galantinas temprivas che traglischavan en ils emprims radis da sulegl ed il sbrinzlar dals curals da ruschè sin ils fains.

Tge aveva mamma ditg la notg passada?

«Gist perquai ch’ins na sa betg tge che la vita porta, è ella era uschè excitanta!»

Jau steva tremblond a la fanestra, hai auzà il chau vers il sulegl e serrà ils egls. Ed jau ma sentiva plain forza e confidenza sco anc mai dapi che jau sun en speranza. Quai na porta nagut, sche jau rump gia uss il chau per quai che l’avegnir pudess purtar. Tut è pussaivel. Tut! Betg mo ina suletta via guliva dretg ora!

Sebastianin pareva da ma dar raschun. El pitgava visclamain cunter mes venter. Jau ma sun schluitada en mia vestgadira e sun currida giu da stgala, ma sun tschentada a maisa nua che Luz seseva anc tut en sien e baveva café.

«Quai tuna sco sch’in chaval galoppass tras chasa, cura che ti vegns da stgala giu!», ha el marmugnà. E cura che jau hai ris tut cuntenta m’ha el guardà cun egliuns.

Luzius

Sco mintg’onn il mars han gì lieu era quest’onn ils dis da visita en nossa chasa da scola.

Jau hai empruvà tut ils trics per persvader Eva da star a chasa.

Ella è talmain grossa! Insaco ma fissi stà penibel, sche mia sora cun la fatscha d’uffant ed il venter gross fiss ida tras la stanza da scola. Eva è natiralmain stada permalada perquai ch’ella ha sentì quai che jau pensava. Ella è persvadida che sia preschientscha meglierass in pau mes ‹image› tar ils magisters.

«Lura duess bab pia ir als dis da visita!», ha mamma manegià. Ella sezza n’aveva nagin temp d’admirar il grondius scolar Luzius, perquai ch’ella aveva da lavurar. L’emprim è bab sa dustà. Ch’el na saja betg adattà per talas chaussas. Displaschaivlamain hai jau cuntraditg. A la fin finala eran quai ils davos dis da visita e tut ils geniturs vulevan vegnir anc ina giada.

Roni ha proponì da represchentar cun dignitad la famiglia Hoffmann, sch’el dastgia sez far liber. Jau avess gì pli gugent Roni che Eva. Per motivs nunchapibels vala el sco ‹hit› en nossa classa.

Jau crai che mamma haja insistì e regurdà bab a sias obligaziuns paternas. Tuttenina ha el numnadamain empermess da vegnir a la lecziun da franzos.

Cun nauschs presentiments seseva jau pia en quella lecziun. Tut ils geniturs spetgavan plain aspectativas en stanza da scola, mo da mia famiglia n’era vegnì anc nagin. La Sagerer aveva ditg da guardar ch’ils geniturs sajan punctuals e tuts avevan natiralmain resguardà quai, cun excepziun da bab. El è arrivà amez la lecziun, è stà in mument malsegir dadens porta ed ha guardà enturn sco sch’el tschertgass insatge. El guardava ora sco sch’el fiss gist turnà d’in maraton. La Sagerer al ha fixà irritada. Ella n’ha anc mai gì l’onur d’emprender ad enconuscher bab persunalmain. Ed ussa na saveva ella betg a tgenin scolar ch’ella avess d’attribuir quest bab barbus che suava. Bab è sa remess, ha dà il maun ed è sa preschentà. La Sagerer ha surris in pau asch ed ha mussà sin ina sutga libra. Ma bab ha l’emprim salidà tut ils geniturs cun dar il maun. Peter ha sfrignì ed ha scutinà che mes vegl saja sensaziunal.

Ses geniturs sesevan bravs a lur plazza, natiralmain dapi il gong. Cura ch’igl era finalmain puspè quiet en stanza, aveva la Sagerer cumplettamain pers il fil per cuntinuar la lecziun.

Ella ha sfeglià tut gnervusa en ses fegls ed ha lura guardà en la classa sco per tschertgar agid. Displaschaivlamain è l’egliada restada sin mai. D’in mument a l’auter ha ella decidì da midar spontanamain l’instrucziun. E tge tema è passà tras ses chau cun guardar sin Luzius Hoffmann? Precis, la gravidanza!

En sasez avevan nus decidì da discurrer da nossas professiuns futuras. La saira avant aveva jau anc tschertgà en mes dicziunari franzos tut las expressiuns davart la professiun da graficher. Jau avess fatg meglier da m’occupar cun pleds da la gravidanza e da la naschientscha. Cun in surrir – tenor ella fascinant – ha ella avert il discurs cun infurmar ils visitaders e las visitadras che «la soeur de Luc» spetgia «un bébé». E lura ha ella dumandà mai, schebain jau ma legria sin mes nev! «Oui», hai jau ditg. Suenter quai hai jau taschì. Perquai è la Sagerer stada sfurzada da sa drizzar a mes conscolars. Ella ha dumandà, schebain els veglian era avair ina famiglia pli tard e tge ch’els pensian da las vistas per l’avegnir da las proximas generaziuns. Noss stgazi da pleds era natiralmain bler memia pitschen per talas discussiuns. Ina discussiun fitg stentusa cun blers «ohs», «ehs» ed «ahs» ha cumenzà. Differents babs e pliras mammas han surris dascus. En maniera scharmanta ha la Sagerer ditg a bab ch’el vesia ora anc fitg giuven e na fetschia betg l’impressiun d’in «grand-père».

Bab ha surris tut flattà. E – per l’amur da Dieu! – el ha respundì per franzos! Tge ch’el vuleva dir n’ha nagin chapì, perquai che ses balbegim era anc mender che quel da nus scolars. Bab sa perfetgamain englais e talian, ma nus avain adina fatg beffas da sias paupras enconuschientschas dal franzos.

Cun in’egliada pensiva ha la Sagerer guardà l’emprim sin bab, lura sin mai. Quell’egliada exprimiva ina chapientscha andetga.

Nus essan vegnids salvads dal gong. Peter m’ha dà ina sin las spatlas.

«Na prenda betg memia grev, ins na po betg eleger ses geniturs!», ha el manegià. Jau sun stà cuntent ch’el ha immediat cumenzà a discurrer dal concert da pop da Prince da quella saira. Marcus ha ditg che mes bab haja almain procurà per in pau variaziun. Per la Sagerer saja quai stà ina detga blamascha! Per la Sagerer? A mai parevi plitost ina blamascha per bab!

A chasa hai jau natiralmain descrit fitg precis nossa lecziun da franzos. Mamma ha ris larmas, Roni ha dà ina giu per la spatla a bab ed ha dumandà, sch’el na saja anc adina betg cuntent cun ses da quatter en franzos.

Eva ha dentant manegià da quai malign: «Vesas, Luziet, sche jau fiss vegnida, avessas pudì far ina buna figura cun mai!»

Propi, Eva è in scheni da linguas. Sebastian stuess pudair ertar quellas abilitads dad ella! Dentant mo quellas...

Roni

En tschintg emnas duess nascher il pop dad Eva! Nus sperain per Eva ch’el na fetschia betg pli spetgar ella memia ditg. Jau tem numnadamain pli e pli fitg che ses venter pudess schluppar in di e ch’il pitschen Hoffmannin sa sforzia tras il venter sc’in pulschain tras la crosa d’ov.

Eva va anc adina a scola. Er sche tuts san exact co ch’i stat cun ella, guarda tuttina mintgin dascus sin ella sch’ella passa – u ballina sperasvi!

Eva en las davosas emnas da la gravidanza. Eva cun ses vestgì da gravidanza. Nunimaginabel ch’ella vegn ad esser in di puspè satiglia!

Per il mument è ella fitg sensibla, la pli pitschna remartga po far taschair ella. Cun Luz n’ha ella betg discurrì in entir di, mo perquai ch’el l’ha numnà «butschin».

E Monica n’ha betg pli discurrì cun mai dus dis...

Nus avain gì ina dispita sgarschaivla. Monica m’ha numnadamain raquintà ch’ella giaja la fin d’avrigl cun sia sora Teresa a Londra.

«Na sas ti betg far!», hai jau ditg. «Ti na vegns bain betg a vulair svanir exact durant il termin da naschientscha dad Eva!»

«Tge hai jau da far cun quel termin?», m’ha dumandà Monica tut surstada. Qua sun jau explodì.

«Ti es bain mi’amia! Ed Eva è mia sora!»

Pertge na vuleva Monica betg chapir quant impurtant che quai era per mai!

«E lura?», ha ella dumandà anc adina perplexa. «Quai n’excluda bain betg quest sgol a Londra! U stuess jau tegnair tes maunin durant la naschientscha? Quai ha tunà talmain ironic, talmain spretschant. Sia remartga m’ha regurdà immediat sia mamma. E tuppamain hai jau ditg quai ad ella. Monica m’ha dà in’egliada fraida ed ha bittà enavos ils chavels.

«Jau sai, jau sai», ha ella ditg, «mia famiglia na ta plascha betg! Jau suppon dentant ch’il problem n’è gnanc tant Eva e la pagliola. Ti na vuls betg che jau giaja mo cun Teresa en Engalterra. Jau pudess gea m’inamurar en in auter, u betg!» D’accord, in’idea fitg simpatica n’è quai betg da savair las duas giuvnas tut persulas a ‹Swinging London›. Displaschaivlamain hai jau confessà quai a Monica. E sun uschia passà en la buglia.

Jau hai stuì tadlar in entir referat sur da libertad entaifer in partenadi. Ina giada dapli hai jau udì ch’ella na sa laschia betg posseder e veglia emprender d’enconuscher anc auters giuvens, gist sco quai che jau duess far cun autras giuvnas.

Tut gia udì. Jau ma dumond simplamain tge che Monica chapescha insumma sut in partenadi. Ella sa faschess bain il meglier cun Sten. Ella m’ha lura simplamain laschà star. Sco in vadè bletsch sun jau ì a chasa e l’entira saira hai jau sperà ch’ella ma telefonass. N’ha ella dentant betg fatg.

Lura hai jau empruvà da telefonar, ma nagin n’ha prendì giu il corn. Viva la libertad! Probablamain era ella en gir cun sia sora.

Propi, jau hai patì sc’in chaun. Sche jau vuleva discurrer cun ella en scola, na deva ella nagina resposta. Suenter la scola prendeva ella fitg spert ses hardumbel ed era svanida avant che jau aveva realisà quai. Dus entirs dis... 48 uras...

Il terz di l’hai jau pudì tiers.

«Tge vuls?», ha ella dumandà da quai fraid.

«Discurrer cun tai!», hai jau ditg. Ed hai empruvà da declerar ch’i ma saja gist tuttina, sch’ella giaja cun sia sora... ch’ella duaja giudair sia preziusa libertad... ed emblidar Roni Hoffmann...

Tuttenina ha Monica ris da schluppar.

«Tamberl!», ha ella ditg scurlattond il chau.

Ella m’ha dà ina sbariffada e m’ha bitschà sin la vista. Lura è ella puspè vegnida seriusa.

«Jau vegn a far da temp en temp in pèr dis vacanzas cun Teresa u tgi ch’i saja, Roni, sche ti vuls u betg», ha ella ditg.

Tge sai jau far encunter? Tge sa mida, sche jau na vi betg insatge. Vegn ella lura a bandunar mai?

Jau n’hai pli ditg nagut, era cuntent ch’ella rieva puspè e discurriva cun mai.

Ma horca la tatta, almain ina giada avess ella bain pudì menziunar ch’ella vuless er far insacura in pèr dis vacanzas cun mai! U sun jau qua uschè dasperas?

Evelyn

Sco in countdown... anc tschintg emnas... anc quatter... tuttenina san ins schizunt discurrer da dis! Ed insacura vegn jau a passar cun mes venter gross sur la sava da la clinica da dunnas ed in pèr dis pli tard – satiglia e cun Sebastian en ina tastga – puspè a sortir da la clinica e returnar a chasa. Tranteren ina perioda che vegn a metter mi’entira vita sin il chau, m’exponer ad in eveniment che jau na sun betg buna d’influenzar.

Mamma ha empruvà da raquintar a mai tge ch’ella ha resentì tar las naschientschas. D’ina «forza da la natira sin la quala ti n’has nagina pussanza» ha ella discurrì.

Dapi che Pat è stada qua avain nus tut in’autra relaziun ina cun l’autra. Sco sche mamma avess andetgamain badà che sia pitschna mattetta è sa sviluppada – ha stuì sa sviluppar – ad ina dunna. Oh, mintgatant giavischass jau da pudair returnar, almain per insaquantas uras, anc ina giada en la rolla da la matta giuvna senza quitads! Da discutar dals giuvens cun mias amias, smatgar plat il nas vi da las vaidrinas, ma legrar da la proxima festa, da l’emprim bitsch, da giudair l’emprima embratschada cun in giuven adurà.

Enstagl da preparar la dota per in poppin. Dad ir a gimnastica per mammas en speranza e ma preparar per la naschientscha cun far exercizis da fladar. Visitar in curs per la tgira da pops. En in mument intim hai jau confidà quai a mia mamma.

Mamma ha tadlà, è alura stada en pe e m’ha prendì stagn en bratsch.

«Ils davos mais has ti percurrì la vita en in tempo accelerà, u betg!», ha ella ditg. «Autras dovran onns per quest process da madiranza. Jau chapesch che ti ta sentas savens surdumandada!»

Quai fa bain da pudair discurrer uschia cun mamma. Sco sche nus na vivessan ussa betg pli talmain en ina relaziun da mamma e figlia, ma pudessan communitgar sin il medem stgalim, da dunna a dunna.

Per l’emprima giada ha mamma era discurrì da sai e da nona. Pertge ch’ellas hajan tantas tensiuns tranter ellas. Cler, nona è ina persunalitad fitg dominanta e tracta mamma anc adina sco figlia che sto anc vegnir ‹glimada› a fin. Cun nus, ses biadis, è ella fitg generusa e toleranta. Sch’i sa tracta però da mamma, chatta ella adina insatge da crititgar.

«Oh, Eva, jau sper che jau ma cumportia auter visavi tai! Jau vuless adina esser qua per tai, sche ti avessas d’avair problems!», ha mamma ditg.

«Enfin uss es ti stada o.k., mamma!», l’hai jau quietà. «E franc na manegia nona er betg uschè nausch. Da ses temp educav’ins simplamain auter ils uffants.»

Betg da pensar, sche jau fiss vegnida en speranza dal temp da mia nona! Quai sto esser stà fitg dir per giuvnettas. Bleras vegnivan stgatschadas da chasa, ins las laschava tut sulettas cun lur ‹vargugna d’esser en speranza›. Betg da smirvegliar che bleras vesevan l’interrupziun da la gravidanza sco suletta soluziun! E quella eran ellas pir memia savens sfurzadas da laschar far d’ina tschavatta. Quantas vegnan ad avair stuì laschar la vita? Nus avain era discurrì cun Pat da quai, che la situaziun per mattas giuvnas e dunnas en speranza saja sa midada fitg en cumparegliaziun cun pli baud. Ozendi stattan a disposiziun differentas instituziuns socialas cun in post da cussegliaziun per dunnas en speranza. Strusch insatgi po oz vegnir en ina tala situaziun precara sco anc avant in pèr onns.

Pat aveva però scurlattà il chau sur da mias ponderaziuns.

«Quai vesas ti ussa memia positiv, Eva!», ha ella ditg energicamain. «Betg mintga matta en speranza ha sco ti ina famiglia davos ella che gida. Era ozendi datti anc destins fitg trists! Savens èn quai numnadamain mattas fitg giuvnas che vegnan en speranza, giuvnas che fan lur emprimas experientschas sexualas e n’èn anc betg sa fatschentadas cun la prevenziun.»

Pat che lavura a Londra en in uffizi da provediment po raquintar da baininqual’observaziun.

«Uffants che survegnan uffants...», ha ella suspirà. «Pli tard ston bleras dar liber lur uffant per l’adopziun. Davent da dudesch onns stuess la prevenziun esser in rom obligatoric en scola! Alura pudess ins evitar tantas tragedias! N’emporta betg co che questas giuvnettas decidan: adina stattan ellas sut in squitsch psichic enorm, sch’ellas interrumpan la gravidanza, portan ora lur uffant u dattan liber el per l’adopziun. Ti, Eva, has atgnamain gronda fortuna. Tia famiglia è bain stada schoccada a l’entschatta da tia gravidanza, ma lura han tuts prest cumenzà a ta sustegnair sin tia via. Era tias magistras e tes magisters èn fitg tolerants. E voss enconuschents han daditg chattà autras sensaziuns. Finanzialmain vegnis vus era a frida. Uschè bel han mo las pli paucas mattas che vegnan tar mai en biro!»

Mamma ha reprendì in auter tema.

«Co pomai vai cun quella matta irlandaisa da quattordesch onns ch’era vegnida violada e messa en speranza?», ha ella dumandà. «Tant sco che jau sai, ha il stadi irlandais scumandà in abort!»

Pat ha dà dal chau.

«Exact! Ed a l’entschatta han ins scumandà ad ella d’emigrar en l’Engalterra, nua ch’ina interrupziun da la gravidanza è lubida sut tschertas cundiziuns. Quai ha alura sveglià la gritta da la populaziun. Dunnas èn s’unidas a tils da demonstraziun e la finala ha la dretgira lubì l’emigraziun.

Mamma ha tratg ensemen ils givels plain snuizi.

«Quai sto esser sgarschaivel per la mattetta! Ina soluziun generalmain valaivla na datti gea betg e prender ina decisiun cun quattordesch onns... Jau na vuless betg esser en sia pel!»

«Jau hai bain ditg, nossa Eva ha cletg!», ha manegià Pat.

«Era ozendi resta ina gravidanza nunvulida colliada cun nundumbraivels problems, magari grevs da schliar. Perquai stuessan mattas e mats en mintga cas sa fatschentar cun la dumonda da la prevenziun avant ch’els entran en ina relaziun!»

Ebain, quai avain Sten ed jau la finala era fatg. Jau hai simplamain emblidà da prender la pirla. Cura che jau hai fatg quest’objecziun ha Pat ditg: «Quai na fiss forsa betg capità, sche ti ta fissas occupada seriusamain cun la pussaivladad da vegnir en speranza. Questas stodas pirlas dattan a vus il sentiment da segirezza!»

Jau pens savens a Pat. Dentant vegn ella ad esser returnada en l’Engalterra. Quai ch’ella ha raquintà da sia professiun m’ha interessà e fascinà. Mintgatant ma dumond jau tuttenina, sch’in studi saja il dretg per mai. Na stuess jau betg ma decider tut auter? Ma derscher activamain en la vita empè d’emprender teoria sco in asen? Il mument ma para quai fitg naiv.

«Betg rumpa la testa gia ussa!», ha manegià mamma da quai sitg. «Pensa l’emprim a la naschientscha da Sebastian. Ed alura stos ti anc ir passa in onn a scola. I resta pia anc avunda temp da ponderar sur da tia professiun!» – Jau crai però che jau stoppia pensar gia baud a tut. Mia decisiun na vegn betg a pertutgar mo mia vita, mabain era quella da mes uffant e sfurzadamain era quella da mia famiglia. En cas che jau frequentass la scola per lavur sociala, quai che jau ponderesch mintgatant, sa tschenta immediat la dumonda tgi che guarda da Sebastian.

Mamma n’ha betg sa laschà disturbar.

«Jau stun tar mi’opiniun, Eva. In suenter l’auter! Quai n’ha nagin senn da ponderar gia oz tgi che pertgira tes uffant en dus onns. E betg emblida, tes figl ha in bab! Sten na vegn betg a s’approfundar cun tant entusiassem en ses studi ch’i na resta pli nagin temp per Sebastian. Pertge na duess Sten betg tgirar il pop in di l’emna?»

Roni ha immediat declerà ch’era Monica fiss pronta da pertgirar mintgatant l’uffant, ma mamma ha scurlattà il chau.

«Quai laschas ti star, Roni!», ha ella ditg energicamain.

«Uschè gugent sco che ti has Monica – ella na tutga betg tar nossa famiglia e ti na dastgas era betg liar ella a nus cun incumbensas! Bler pli raschunaivel fissi, sche ti pertgirassas Sebastian. Jau na ves numnadamain betg daco che mo las dunnas duessan far quai!»

Roni è spert svanì. Ma bain, jau chapesch el. Per mes frar da sedesch onns na po quai betg esser fitg divertent da pertgirar ses pitschen nev. Quai che fa perfin surstar mai, è che jau includ mo darar Sten en mes avegnir. Jau al hai tuttina gugent! U n’è quai betg amur, quai che jau resent per el? Mintgatant na sai jau mezza betg exact. Cun l’amur che Roni e Monica expriman in per l’auter, na pon ins pelvaira betg cumparegliar il sentiment tranter nus dus. Jau crai che Roni purtass giu il Mount Everest cun ina pala per Monica, sch’ella giavischass quai!

Luzius

Bab ha desditg sia plazza. Quai ha el raquintà a nus durant tschaina, mo uschia.

Mamma ha bunamain laschà crudar il tschadun.

«Er anc quai!», ha ella ditg. «Ed ussa?»

Bab ha fatg giu plaunsieu la bucca.

«Gea ed ussa», ha el manegià tut allegher. «Ebain, jau tschertg ina nova plazza! A la fin guardas ti ussa ch’i saja insatge sin maisa tar nus. Quest stress en noss labor na tegn jau en mintga cas betg pli ora.»

«Ma Eva survegn in uffant!», ha mamma ditg gnervusa. «Quai porta gia avunda midadas en nossa famiglia. N’avessas betg pudì spetgar anc in temp cun la desditga?»

«Sta! Qua sa lamenta ina tscherta Irena Hoffmann dapi onns ch’ella haja grondas difficultads cun il fatg che ses um sa participescha ad experiments cun animals! Ch’el duaja tschertgar uschè spert sco pussaivel ina nova plazza. Ed ussa fa ses um per cumond... ed ella n’è puspè betg cuntenta!», ha bab suspirà.

«Ta calma, Stefan!», ha mamma ditg. «Ti sas precis tge che jau manegel. Ozendi èsi uschè difficil da chattar lavur. E lura en tia vegliadetgna. Crais propi ch’i spetgan mo sin tai?»

«Ma, jau n’hai betg desditg mo uschia per il mund en», ha bab calmà mamma. «La clinica da l’universitad tschertga in nov schef dal labor e tar la farmazia datti era in pèr plazzas libras. Mias schanzas n’èn betg malas, sco ch’i din. E sche jau n’avess da chattar nagut, vegn jau a tgirar mes biadi. Lura sas ti Irena lavurar vinavant ed jau surpigl il tegnairchasa e l’uffant.»

Mamma ha bunamain pers il flad.

«Ti na sas betg tge che ti dis! Ta fa ina giada in maletg realistic dal mintgadi, Stefan! In pop bragia, sto avair da mangiar e lura èsi da far sitg e far bogn. Tranteren stumplas ti in charret tranter las curunas dal supermartgà, mettas la laschiva en la maschina, fas ora cun il fier e nettegias las fanestras. Tes figl Roni è cumplettamain en ils nivels e totalmain absent – perstgisa Roni – ma igl è la vardad. Tes figl Luz finescha la scola e cumenza in emprendissadi. Tia figlia Eva fa pensums ed ha da l’autra vart ideas fitg precisas co che ti avessas da tractar ses uffant. Tia dunna turna dal biro la saira sfinida e vuless mo pli sa metter a maisa... È quai propi tes siemi?»

Bab ha taschì in pau chap!

«Insumma betg!», ha el lura concedì. «Ma è quai tes siemi? E tuttina has ti fatg tut quai per decennis e mo darar has ti gì nauscha luna. En sasez ves jau quai pir ussa che ti raquintas si tut quai ch’ins sto far mintga di!»

Mamma ha guardà sin bab, bunamain ventiraivla. «Sch’i va anc in temp uschia, vegnin nus ad avair la lètg ideala!», ha ella surris.

Lura è Eva intervegnida.

«Ti fas quai cumplettamain fauss, mamma!», ha ella ditg.

«Sche bab è pront da surpigliar quella lavur, al stos ti far curaschi e betg impedir! I dat uschè paucs umens che sa participeschan en maniera activa a la vita da famiglia, al tegnairchasa ed a l’educaziun dals uffants!»

Roni ha manegià ch’ella saja gia adina stada encunter ils umens. Ch’ils umens na sajan betg uschia sco che Eva pretendia. El vegnia segir a gidar Monica... Nus avain tuts suspirà. Mintga segund pled da Roni è Monica. Avant in temp al hai jau surprendì ch’el sfegliava en in cudesch davart problems da partenadi! E dapi trais dis schloppa el bunamain en in gross pullover d’enviern ch’el ha survegnì da Monica. E quai cun ils vents chauds da primavaira. Cura che mamma ha proponì da trair en insatge main chaud, ha el mo guardà cun in’egliada da reproschas.

Item. Eva ha per finir constatà ch’i saja per ella fitg quietant che omadus, il tat e la tatta guardian dal pitschen Hoffmann. Bab na stoppia betg far prescha cun ina nova plazza. Ussa è mamma siglida si.

«Ch’il diavel portia!», ha ella clamà. «Uschia na va quai propi betg, Eva! Sche bab avess lura propi dad esser senza lavur, vegn jau a lavurar! En mintga cas na vegn jau betg a star a chasa. Jau sai numnadamain precis tge che capita lura.»

«Tge?», avain dumandà bab, Roni, Eva ed jau.

«Che tut la lavur resta sco adina natiralmain tar mai! Bab vegn a durmir ora, lura va el a currer in pau, scriva in pèr annunzias... ed uschiglio vegn el a laschar ora sia nauscha luna vi da nus. Savais anc, co ch’igl è stà, cura ch’el aveva rut la chomma?»

Nus savevan anc. Sgarschaivel èsi stà. Bab è normalmain vaira equilibrà, darar propi grit. Ma quella giada è el stà grit durant sis emnas. In enorm marmugn. Ha tuttenina cumenzà a controllar las lavurs da scola. Sa vilentava dal quint da telefon memia aut. Dal dischurden en la curuna da chalzers. Dal baterlim memia dad aut a maisa. Sche mamma vuleva dentant engaschar el per lavurs en chasa, aveva el adina mal la chomma.

«Quai è passà!», ha bab ditg cun dignitad. «Jau ma sun midà. Vus vegnis a far egls da la transfurmaziun ch’è succedida en mai!»

Ed el è stà si ed è sa mess davant la televisiun. Roni ha pretendì ch’el haja anc da far pensums. El sa sviluppa ad in scolar exemplaric nunsupportabel. Tut pervi da Monica. El na vul numnadamain betg pli stuair repeter ina classa.

«En quel cas has ti da salvar l’onur dals umens», ha Eva sfrignì. «Prenda giud maisa e metta la vaschella en la maschina, Luz!»

«Quella è rutta», ha mamma surris amiaivlamain. «Ma lavar giu quella pauca rauba... ina bagatella per in um emancipà, navaira!»

Jau hai pia clamà mes bab che aveva gist purschì da far l’entir tegnairchasa durant sis mais e da guardar da l’entira famiglia, inclusiv il biadi.

El ha declerà ch’i vegnia gist in’emissiun fitg interessanta davart in project da perscrutaziun e ch’el n’haja perquai nagina peda da gidar. Perquai hai jau sbragì suenter Roni. E propi, el na fascheva betg pensums, el era scappà dascus. Ed jau hai salvà l’onur dals umens sulischem sulet. E mamma ed Eva han ris da crappar.

«Ussa vesas!», ha mamma ditg en in tun triumfant. «Precis uschia vai. Uscheditg ch’ina creatira feminina è visibla na surpiglia nagin um voluntarmain lavurs da chasa!» I m’è stà memia tup da respunder. Ebain, forsa ch’ellas han schizunt in pau raschun per quai che reguarda bab e Roni.

Cun lavar giu m’ha Giulia tegnì cumpagnia. Filond passava ella enturn mias chommas. Ses plat era vid. Cura che jau l’hai prendì sin bratsch, hai jau badà che ses venter era gia puspè radund e dir. Giulia era!, hai jau pensà. Duas giadas l’onn è Giulia en speranza. Mintga onn decidain nus, cura che nus tschertgain desperadamain ina plazza per ses pitschens, da laschar operar ella. E mintga giada cura che mamma la vul purtar tar il veterinari, è ella gia puspè en speranza.

Jau sun cuntent ch’i na vegn betg ad ir uschè spert tar Eva!

Roni

Nus observain Eva tut dascus. Sch’ella percorscha insatge, vegn ella gritta. Ma cunquai che nona ha dacurt profetisà cun in’egliada franca che Eva vegnia a «parturir avant il termin calculà», vegnin nus adina pli inquiets. Jau vegn ad esser levgià cur che tut è passà!

Eva, mia sora, tut suletta en la sala da parturir, cun dolurs, forsa er cun tema! Sch’ins perda la gnerva gia tar l’atgna sora, co pomai vegn quai ad esser tar la dunna tant amada? Jau vegn a ponderar fitg bain, sche jau vi pretender dad ella ina gravidanza ed ina pagliola!

En duas emnas duessi esser uschè lunsch! Jau tem dentant ch’il venter dad Eva vegn a schluppar gia avant cun in grond sfratg. Dacurt hai jau traplà ella sut la duscha ed hai cartì da tschiffar in culp. Tut blutta n’hai jau numnadamain gia ditg betg pli vis ella. Mia sora graziusa e fina consista ussa mo pli d’in immens venterun e d’in umbliatsch a piz. Epi, sias tettas han era format.

Eva è stada surstada sco jau. Ella è spert sa zugliada en il sientamauns da bogn e m’ha guardà da quai nausch. «Dai, di tge che ti pensas! Jau sai che jau guard ora sgarschaivel!»

Jau hai ditg ad ella che quai na saja tuttavia betg il cas, ma en vardad guarda Eva ora propi curius. Ed ella sa cumporta er curius. Ins na sa mai co ch’ella vegn a reagir. Ina giada cuntenta sc’ina regina, l’autra giada trista a mort. Quai duess insatgi chapir! Insumma las femnas... Er cun Monica hai jau mintgatant fadia. Dacurt avain nus gì puspè ina terribla dispita, displaschaivlamain er quella en chasa Imholz. Teresa ha prelegì cun grond plaschair da la gasetta ch’il boxist e campiun mundial, Mike Tyson, è vegnì condemnà pervi d’ina violaziun.

«Quai merita el!», ha ditg immediat era Monica. «Pensai be: ina giuvna da deschdotg onns va senza sminar insatge en sia stanza d’hotel e gia dat el a dies a la matta!»

«Gea, fa quint, senza sminar insatge...», hai jau ditg plain dubis. «Jau na crai betg ch’ella saja ida a dar chartas en la stanza da Mike Tyson. U faschessas ti quai?»

«Segir betg!», ha ditg Monica. «Forsa ha ella propi s’imaginà in inscunter romantic cun il campiun mundial. Tgi sa, forsa vuleva ella schizunt ir cun el en letg! In um stuess dentant respectar, sch’ina dunna mida idea e na vul tuttenina betg pli!»

La davosa part aveva udì er signur Imholz.

«Chara Monica, ti ma paras sgarschaivel naiva!», ha el schemì ed ha scurlattà il chau. «Quest Tyson ha il num d’esser brutal e violent. El na para gnanc d’esser in fair boxist. Sche ti dumondas mai, era la paupra giuvna tuppa sco la crappa u alura ha ella giugà sias chartas pir a la fin ed ha midà quai ch’ella vuleva sezza en ina violaziun. I dat numnadamain revistas che pajan ina massa per talas stories exclusivas! Uschè bler che las paupras ‹victimas› èn sanadas per il rest da lur vita!»

Cun quai ha el sa chapescha muventà ils spierts. Quai saja in pensar tipicamain masculin, è s’irritada Monica. Ed er Teresa ha manegià cun tun energic che la victima d’ina violaziun n’haja naginas schanzas cunter l’idea fixa dals umens. Cuntrari, empè da la sustegnair, vegnia ella anc accusada da calumnia.

Cur che dunna Imholz è vegnida tiers, è la discussiun dada cumplettamain dapart ed jau sun svanì en tutta prescha. Monica m’ha lura telefonà pli tard ed è sa lamentada, perquai che jau na prendia mai posiziun. «Mintgatant es ti propi in pover tamberl, Ronald Hoffmann!», m’ha ella rinfatschà.

Jau n’hai betg gugent, sch’ella ma giuditgescha uschia da surengiu. Il pli savens tegn jau la bucca, perquai che jau na sai gnanc ma far in’opiniun e ma sent memia malsegir per in agen parairi. Monica percunter sa adina tut. Quai ch’ella di è sa chapescha era vaira.

Pli tard hai jau lura dumandà mamma tge ch’ella manegia dal cas Tyson. Ella fascheva or cun il fier ed aveva almain puspè ina giada in pau temp per mai.

«Jau sai mo ina», ha ella ditg tut pensiva. «Jau na vuless betg stuair sentenziar! Sche la giuvna dunna è propi vegnida violada cunter veglia, èn tut ils dubis envers sias deposiziuns ordvart terribels. Sch’ella ha dentant mo vulì far raps cun sia inculpaziun e star en la publicitad, è ses agir ina gronda portgaria. Ella fa qua tras donn a tut las autras victimas che vegnan propi violadas. Ed uschè brutal sco ch’il boxist vegn ad esser, tras sia calumnia vegn el a vegnir condemnà a plirs onns praschun. Sgarschaivel, l’entira chaussa!»

Cun ils Imholzs na savess ins mai e mai pli discutar uschè bain sco cun mamma. Mamma resguarda adina omaduas varts e na dat mai ina sentenzia nunponderada. Jau enconusch sia maniera da discutar. Probablamain hai jau perquai fadia cun las pretaisas absolutas che vegnan fatgas cun tala segirtad e direzza en la famiglia da Monica.

Forsa na giain nus propi betg ensemen? Mamma ha laschà sentir quai cur che jau hai raquintà ad ella da Monica.

«Jau crai che Monica è bler pli ferma che ti», ha ella ditg cun precauziun. «Guarda da betg vegnir sut sias rodas! Jau hai gugent Monica, ella è ina giuvna fitg interessanta. I po dentant esser che vus avais ideas memia differentas ed essas creschids si memia different! Ma betg fa gia oz quitads! Il temp vegn a purtar scleriment. Lura vegns ti a vesair tez, sche voss’amicizia n’è betg ina chaussa sfurzada.»

Jau n’hai lura ditg pli nagut, perquai che mamma na para betg da chapir quant fitg che jau hai gugent Monica. I na sa tracta betg d’ina amicizia superfiziala. Jau pens savens che jau faschess tut il pussaivel per render Monica fortunada. E tuttina, sch’ella fa lura puspè ses chau-botsch, sulettamain perquai che jau hai in’autra idea, ma vilent jau terribel ed jau na ma sent betg tant bain. Stuess jau adina acceptar tut quai ch’ella di, mo per avair la pasch?

I m’ha fatg bain da discurrer cun mamma sur da Monica. A chasa na raquint jau numnadamain betg pli bler dad ella. Luz fa ir ils egls sc’in idiot, sche jau menziunesch be ses num, Eva fa remartgas sco: «Ti vegns lura anc a vesair quant difficil ch’igl è da viver l’amur», e bab m’ha dacurt supplitgà da pensar almain in pèr minutas al di ad insatge auter che a Monica. E lura ha el gist anc agiuntà ch’el chattia che jau la vesia memia savens e telefoneschia trasor cun ella. Pli baud haja jau almain anc dà qua e là tennis u fatg giu cun amis.

Bab n’ha simplamain nagin’idea co ch’i stat cun mai.

Evelyn

Jau hai puspè cumenzà ad urar. Speranza va tut bain! Speranza è il pitschen saun e frestg! Dunna doctoressa Knaus ch’ans instruescha englais e franzos dapi in mez onn ha accumpagnà mai l’auter di in toc vers chasa. Ella è propi ina buna dunna, autocritica, interessada, averta per tut las opiniuns. «Sas ti atgnamain, Evelyn che ti n’es betg be la pli giuvna, mabain era l’emprima dunna en speranza insumma en scola?», m’ha ella dumandà. Ella ha raquintà ch’enfin ussa na saja gnanc ina magistra stada en speranza. Jau sun damai l’emprima che passa – u pli sinceramain trapligna – sco mamma en speranza sur la sava da questa halla sontga.

Jau hai alura declerà a la Knaus che jau saja stada in uffant sveglià e prematur e che mes geniturs m’hajan perquai tramess a scola in onn pli baud, cun il consentiment dal medi.

«Quai sai jau m’imaginar fitg bain!», ha ella ditg cun in surrir propi charin. Jau crai ch’ella haja gugent mai. Cura che jau hai alura raquintà quai pli tard a chasa ha Luz manegià cun in lev tun beffegiant che jau na saja betg stada mo intellectualmain in uffant prematur.

O.k., jau aveva be sedesch cura che Sten ed jau avain durmì ensemen per l’emprima giada. È quai memia baud? Rosi ed Anna da mia classa han fatg experientschas anc avant mai. E sche jau na sbagl betg, è era mes frarin Roni prest uschè lunsch cun sia Monica. Lain spetgar cura ch’i piglia alura Luz propi endretg! Lura poss jau trair si el ch’el saja prematur!

Mia valisch per la clinica è gia pachetada e la pitschna chombrina per Sebastian è pronta. Jau hai cusì mezza ils sumbrivals ed i guarda ora propi bellin. Mintga di avrel jau ils truclets da la cumoda e contemplel la vestgadira da pops. Uah, da questa gravidanza hai jau propi pli ch’avunda! Finalmain puspè purtar vestgids da stad sgulatschants, siglir da stgala si senza buffar e sa sgobar senza schemair! La stad vegn jau a star a sulegl en in minibikini, a spassegiar per las vias en rassas stretgiras, a mangiar glatsch insanua cun Sten – e forsa plaschel jau alura puspè ad el, magra satiglia!

La dumengia passada avain Judith ed jau fatg ina gita. Judith guardava bain adina puspè cun quità sin mai.

«Segner, Eva, tge stoss jau far, sche las deglias cumenzan tuttenina u sche l’aua da la vaschia rumpa?», ha ella dumandà da quai gnervus.

«Jau sper schizunt che quai capitia prest ina giada!», hai jau ditg da buna luna. «Ma gist oz suenter mezdi na vegni strusch a succeder, betg fa quitads!»

La monotonia dal chaminar fascheva bain. Jau hai stuì pensar al cussegl da nona. «Il moviment provochescha mintgatant miraculs», aveva ella manegià ina giada. Jau aveva davaira l’impressiun da sentir il sang a ramurar tras mias avainas, sco sche tut mes senns fissan intensivads. Il sulegl fascheva tacs glischants en il pastg bletsch, suenter ch’el era sa distatgà chaud e dorant da la brentina. Malgrà mes venter carteva jau da pudair chaminar uras tras la prada. Tut aivra fladava jau il vent tievi tras il nas, l’odur da terra gist arada, da maila e paira smarschinta ch’era anc restada per terra da l’atun passà. Da lunsch udiv’ins il cratschlar dals corvs, aut siador en il tschiel fascheva in girun ses rudels.

«N’è quai betg grondius?», hai jau dumandà Judith. «Ins pudess emblidar oz tut ils quitads!»

Judith m’è ida en bratsch.

«Has ti quitads?», ha ella vulì savair.

«Ma na, betg propi quitads... adina il medem... cun Sten...», hai jau ditg pauc precis. E lura hai jau cumenzà a raquintar. Co che l’affecziun da Sten ma manchia, co ch’el haja, il davos temp da mia gravidanza, adina insatge che para ad el anc pli impurtant: in ami, in matsch, ir cun skis, viagiar, ir a kino. Be darar in zichel temp in per l’auter!

Tar il ‹Café Rebberg› essan nus entradas, avain empustà in bun té chaud. Tuttenina ha Judith ditg: «Quai che ti raquintas ma regorda a Wolfi e mai. Crais che nus mattas spetgian simplamain memia bler d’ina amicizia?»

Avant in onn aveva Judith finì cun Wolfi, n’al aveva betg pli vulì vesair d’in di a l’auter. Jau na pudeva betg chapir ella da lezzas uras, essend inamurada fin sur las ureglias en Sten. Wolfi era gea in tip original, adina da buna luna e plain iniziativa. Cler, el aveva differents hobis che duvravan temp – ma era quai in motiv per interrumper in’amicizia?

«Pertge has ti bittà tut dal tempel en, lezza giada?», hai jau dumandà Judith. «Ti n’has atgnamain mai raquintà bler.»

«Ti eras gea occupada cumplettamain cun tai e Sten!», ha ris Judith. «Co avess jau pudì raquintar a tai da mes mal d’amur!»

Ella ha taschì, pareva da ponderar ed ha alura cuntinuà: «L’amicizia cun Wolfi m’ha la finala purtà dapli turments che plaschairs. Jau era gea totalmain dependenta dad el. Uras a la lunga hai jau spetgà sper il telefon sin ses clom, jau ma vestgiva be anc sco quai ch’i plascheva ad el, malgrà che quella mandura da jeans na ma plascheva insumma betg. Jau discurriva be pli da chaussas ch’interessavan Wolfi, defendeva ideas che jau refusava en mes profund intern, mo per imponer a Wolfi. Ed el m’ha laschà tantas giadas a mesa via! Cura ch’el ma vuleva preschentar insanua sco sia cumpogna era jau bun’avunda per el. Aveva el dentant auters plans, disturbava jau el. L’atgna conscienza era tar mai en paglia suenter in pèr mais sco amia da Wolfi.» Descriveva Judith la relaziun tranter Sten e mai? A mai vegnivi adina pli chaud.

«Sten n’è betg uschia!», hai jau alura exclamà e Judith ha guardà sin mai tut surprendida.

«Jau discur ussa gea da mai, Eva!», ha ella ditg. «Cler ch’i dat parallelas tranter nus e vus. Ti paras da ta sentir fitg pertutgada!»

E co che jau ma sentiva pertutgada! Tut las torturas che jau aveva gia patì pervi da Sten m’enzugliavan tuttenina sco ina gronda chargia. Jau hai duvrà ina buna pezza enfin che jau hai puspè pudì tadlar sin Judith.

«Sas», ha ella manegià «mintgatant crai jau ch’i dependia tar in’amicizia mo da quai che predominescha: il plaschair u la dolur. La dispita u l’armonia. Probabel èn savens omadus en ballantscha. Tar Wolfi e mai ma sun jau però persvasa in di che jau pativa surtut. E ti m’enconuschas: Jau sun per pass radicals, betg per mesas chaussas!»

«È quai stà nausch?», hai jau dumandà cun turpetg, perquai che jau n’era betg m’occupada tant da mi’amia quella giada.

Judith ha dà dal chau.

«Propi nausch!», ha ella confermà. «Ma suenter in pèr emnas ma sentiva jau sco levgiada. Nagin spetgim pli sin cloms e brevs! Jau pudeva puspè ina giada far insatge che ma fascheva plaschair! Purtar vestgids che ma plaschevan... Eva, jau hai la finala sentì che la vita po esser grondiusa era senza Wolfi. U plitost ch’ella era grondiusa perquai che jau era stada buna da ma schliar da Wolfi!»

Pli tard cun far brin essan nus idas vers chasa. Quai che Judith veva ditg m’aveva rendì pensiva. Plinavant sentiva jau uss tuttina il pais che jau purtava cun mai. Il dies fascheva mal, las chommas parevan unfladas. Jau sun stada leda cura che jau hai alura pudì giaschair sin mes letg.

Cura che bab ha cuchegià en dad isch per guardar co che jau haja, al hai jau fatg segn da vegnir ed hai raquintà ad el da Judith.

«Ella è propi madira per sia vegliadetgna!», ha ditg bab plain admiraziun. «Jau crai che jau aveva gia trenta cura che jau hai cumenzà a ma far patratgs davart difficultads en ina relaziun!»

«Ils umens èn halt sgarschaivel retardads», hai jau ris ed hai stratg el per la barba. Alura sun jau puspè daventada seriusa.

«Sas, jau na sai gnanc endretg tge che predominescha tar Sten e tar mai: il plaschair u la gritta! N’è quai betg curius?» Bab ha scurlattà il chau.

«Insacura vegns ti a savair quai, Eva. In sentiment dovra in temp da svilup. Era Judith n’ha betg savì dad oz sin damaun tge ch’è bun per ella e tge betg. Quai sa furma pir plaun a plaun. E ti has ussa l’emprim da concentrar tias forzas: sin la naschientscha, la scola, la matura, la scolaziun professiunala... sfurzadamain vegn Sten a star il mument in pau enavos en tia vita!»

Bab è en urden. Cura ch’ins al dovra pon ins quintar dal tuttafatg cun el. Franc daventa el era in super tat!

Luzius

La bumba cun ura fa tictac: damaun fiss il termin da naschientscha. Ma Sebastian na para anc betg da vulair vegnir sin quest mund.

Jau hai creà annunzias da naschientscha. Il biro Anderson vegn lura a stampar quellas. Eva e Sten èn intgantads ed era Otto Anderson m’ha ludà. Jau hai stilisà in sulegl e stoss dir mez ch’il sboz è gartegià. Schizunt bab che n’è anc adina betg cumplettamain persvas da mi’elecziun da professiun ha manegià tut surprendì: «Propi, ti paras d’avair talent, Luz! Da tgi has ti pomai ertà quai?»

Mamma è immediat vegnida cun aug Fritz. El è la superbia da la famiglia, perquai ch’el è sortì da la stretga dinastia burgaisa e sa tira via sco sculptur. Sch’i stat scrit insatge dad el en ina gasetta, ans legia ella avant dad aut e tut loscha. Che l’aug Fritz è divorzià gia trais giadas e ch’el ha uffizialmain tschintg uffants (il dumber inuffizial n’è betg enconuschent) menziuna mamma main gugent.

Ussa hai pia num spetgar. Las vacanzas han cumenzà, uschia che nus avain anc dapli temp per spetgar. Mamma ha interrut sia lavur per trais mais. Ella fa in’impressiun d’avair lungurus e traffitga senza senn per chasa enturn ed observa Eva. Bab n’ha anc betg chattà ina nova plazza. El è gia detg gnervus. Roni gira tras chasa cun in’egliada persa. Era el spetga, dentant betg tant l’uffant dad Eva, mabain che si’amada Monica turnia da Londra.

Jau spetg natiralmain era sin che Sebastian sa metta finalmain sin via. Para da daventar in detg schmarschun, precis sco ses aug Roni.

Ed Evina – i n’è betg da crair – emprenda per la scola! Ils cudeschs sa ella pusar sin ses venterun. Mintgatant serra ella dentant il cudesch e taidla en sasezza.

«Nagut!», di ella lura, legia vinavant e scriva cun il maun liber quai ch’è impurtant en il cudesch.

Mintgatant cumpara Sten e guarda si per Eva cun in’egliada malsegira. Ins percorscha ch’el na sa senta betg bain. Per il solit turna el prest puspè a chasa.

Jau crai che Giulia survegnia ses pitschens avant che Eva survegn Sebastian. Ella sa zuppa gia en il chanaster da giats en il suler stgir, sco mintga giada avant la naschientscha. Jau ma legrel bunamain dapli da ses pitschens che da Sebastian. Tar quels sai jau precis tge che ma spetga. Tar Sebastian vegn tut ad esser nov ed ester. Tge duai jau pomai far cun in poppin! In giattin san ins almain stritgar, quai che jau na sai betg propi m’imaginar tar in poppin plain faudas che bragia.

Sche jau avess savì co che quest spetgim ma va sin la gnerva, avess jau dumandà Otto Anderson, schebain jau dastgia puspè lavurar en ses biro. A chasa aveva jau la suletta incumbensa da respunder telefons, perquai che ni Eva ni mamma na vulan far quai. Tut ils enconuschents dumondan natiralmain suenter mia sora!

Roni

Ils dis daventan eterns. 27 d’avrigl. Il termin da la pagliola è damai surpassà. Bab era tut agità e vuleva gia telefonar a docter Steiner, sch’ins na stuess betg iniziar la naschientscha. Ma mamma al ha retegnì da far quel pass ed ha manegià che nus umans na dastgian betg empruvar da diriger tut sezs. «Cur ch’il temp è madir, vegn Sebastian a vegnir!», ha ella ditg.

Eva vul uss gidar suenter in pau per ch’il temp madiria il pli spert pussaivel. Ella ha cumenzà a far spassegiadas pli lungas cun Romeo. E cunquai che nus na laschain ella betg pli uschè gugent suletta en quest stadi, sto mintgamai insatgi da nus l’accumpagnar. Ier sun jau ì cun ella. Jau na poss betg dir ch’i m’avess fatg grond plaschair da currer cun mia sora en ils davos dis da speranza ed in chaun be sbava tras la daratga. Eva curra numnadamain uschè svelt che schizunt Romeo n’è strusch bun da suandar ella.

«Uschiglio na gidi gea nagut!», m’ha ella declerà tut or da flad e bognada da suaditsch. «Spassegiadas da dumengias na fan strusch impressiun al pitschen Hoffmannin! Sco ch’i para n’al fa dentant er il spurt da sia mamma nagin’impressiun.»

«El sa tegna propi ferm vi da mai», ha suspirà Eva. «Probablamain vegn jau er anc a stuair far la matura en speranza!»

Mamma ha tschertgà nanavant ses vegls diaris ed ha guardà cura che nus eran naschids. Ella aveva nudà tut a ses temp. E guarda: Il pitschen Roni, da bell’entschatta in svelt ed activ, era naschì bunamain duas emnas memia baud, Eva percunter era sa retardada per bainquants dis. E Luz sa gloriava perquai ch’el era reussì a nascher exact sin il termin previs.

«Fidaivel sco adina», ha el ditg.

Monica pudess ina giada telefonar spert da Londra e dumandar, sche Eva... fin oz n’è gnanc arrivada ina carta. A la fin è ella davent gia quatter dis!

«Lontan dals egls, lontan dal cor, uschia èn las femnas!», ha manegià Luz cun tun somber. El era psicologicamain gia adina fitg fin e discret.

Monica na vuleva betg che jau accumpognia ella e Teresa a l’eroport.

«Propi, Roni! Jau vegn ad esser davent otg dis! I n’è pia betg necessari da prender cumià sco sche nus ans stuessan separar per in onn!»

Monica è propi fitg fraida. Mintgatant schizunt dischillusiunanta. Jau n’avess segir betg piglià ella plain larmas enturn culiez. En mes egls fissi dentant stà normal d’ir cun ella a l’eroport, da baiver forsa anc in café e d’ans dir lura adia.

Tar noss cumià la saira avant la partenza eran nus perquai detg irritads. Jau hai rinfatschà a Monica ch’ella saja memia raschunaivla, ch’ella decidia tut cun il chau e na saja betg capavla da sa surdar spontanamain ad in sentiment.

«E lura?», ha ella dumandà, «Jau sun uschia... tge duess esser fauss vidlonder? In tratg caracteristic da mai. E sch’el na ta plascha betg, pos ti laschar star cur ch’igl è! U chattas ch’i saja memia pauc feminin, sche jau dovrel qua e là mia raschun?»

Ils ultims pleds avessan pudì esser da sia mamma. Quella di er adina da quella pulenta.

Cun turnar a chasa sun jau ma dumandà, sche jau haja forsa propi in clisché da las mattas e da lur cumportament. Jau na crai vairamain betg che jau haja ideas da macho. Jau hai perfin gugent, sch’ina dunna è intelligenta – i na dat nagut pli sgarschaivel ch’ina cucca che sfrigna! Jau sun er impressiunà, sch’insatgi ha ina lingia clera e na s’adatta betg simplamain a la maioritad.

Ma la raschun n’excluda tenor mai betg sentiments. Ponderaziuns prudentas n’excludan er betg ch’ins sa surdat qua e là spontanamain a sentiments.

«Guarda, frarin, nus spetgain e pretendain probablamain memia bler da noss amis!», ha manegià Eva, cur che jau hai discurrì cun ella sur da quai. «Omadus èn sco guai ch’els èn. E sche nus na savain betg acceptar quai, lura...»

«I dat dis che jau n’hai insumma betg en maun la vita!», hai jau suspirà. «Co stuess jau pia ma cumportar, Eva?»

«La vita n’han ins probablamain mai en maun, tut il pli ella tai!», ha manegià Eva. «E co che ti stuessas ta cumportar – nagin’idea, Roni! L’unic che jau hai chapì mezza durant tut quests mais: Enstagl da spetgar sche Sten fa uss quai che jau sper, fatsch jau insatge che fa plaschair a mamezza.»

Eva ha bain raschun. Ma per il mument na ma fa insumma nagut plaschair che n’ha betg da far insatge cun Monica.

Dascus giavisch jau a Monica ch’ella schloppia bunamain a Londra dal desideri d’in tschert Ronald Hoffmann.

Evelyn

Ruaus avant la burasca. In’emna sur il temp. Prest van a fin las vacanzas da scola. Plaun a plaun davent jau narra. Ier sun jau passada anc ina giada tar docter Steiner. El m’ha examinà e mia speranza ch’el ma tramettia sin via directa en la clinica è dada en l’aua. Tut en urden, ha el quietà mai. Il chau da Sebastian saja gia profund en la batschida, ses cor battia regularmain. Jau duaja avair pazienza.

«La natira ha ses agen urari!», ha manegià docter Steiner.

Jau sun pia ma ruschnada da quai maladester da questa orribla sutga da ginecologs ed hai tratg en mes vestgadiram da gravidanza. Ina chaussa sai jau per franc: Questa stad vegn jau a purtar exclusivamain rassinas stretgiras. Premess che jau arriv insumma anc al di nua che jau na sun betg pli en speranza!

Jau sun ma cunvegnida cun docter Steiner ch’el iniziescha la naschientscha, en cas ch’i na capita nagut anc in’emna. Cun auters pleds: Sebastian ha anc temp enfin ils otg da matg da sa metter sez en moviment.

La famiglia va a mai terribel sin la gnerva. Ch’els n’han betg gist installà ina camera da surveglianza en mintga stanza è in miracul. Mintga moviment che jau fatsch vegn observà. E trasor scalina il telefon. Ina giada in’onda, lura la vischina. In’autra giada Alma e suenter ina conscolara. Tut che vul savair, sche Eva haja gia... Jau na support gnanc l’attenziun da Sten. Il pli gugent faschess jau sco Giulia, ma retrair insanua e lura ina damaun preschentar loschamain mes figl. Giulia ha numnadamain parturì tschintg giattels. Ier en damaun l’hai jau observà in pau scuidusa co ch’ella lappava engurdamain ses latg ed è alura svanida usch, usch en ses chanaster. Cura che jau sun ida suenter ed hai stuschà davent tut ils sdratschs, èn vegnids a la glisch tschintg mantunets pailus. E Giulia filava tut loscha.

Pertge èsi uschè stentus tar ils umans?

Sco mintga giada in grond tamtam, tuts enturn il chanaster che vulevan stritgar Giulia ed er tutgar fitg precautamain ils giattels. Romeo era sa tschentà trist daspera e laschava pender las ureglias. Co mai vegn el a reagir, sch’el auda era anc a sbragir in pop? El è numnadamain sgarschaivel schiglius e pischa mintgatant schizunt en chasa, per ch’ins fetschia era stim dad el. Cura che jau hai stritgà ils giattels e guardà co ch’els struclavan cun lur toppinas il venter da Giulia e tschertgavan cun egls tschorvs la funtauna da latg, è tuttenina vegnì sur da mai in sentiment da daletg profund.

Sebastian, ta lascha ussa finalmain vesair!

Luzius

Na, anc adina nagut. Damaun cumenza puspè la scola. Duas emnas avain nus mo spetgà. Idiotic. Eva guarda ora sco sch’ella schluppass proximamain. Ma nus ans pertgirain da far la minima remartga. Ella è numnadamain ipergnervusa. Ins na po insumma betg pretender che l’atmosfera en nossa chasa saja plain plaschair ed aspectativas, sco che nus avain legì en nossa classa insacura en in cudesch. Era bab gira enturn da quai irrità e cura ch’el vegn a chasa la saira e constatescha che Eva è anc adina en speranza – quai che n’è betg da survesair – svutra el l’emprim en la posta per guardar, sch’i dat ina nova d’in labor nua ch’el è s’annunzià. Enfin ussa n’ha nagin reagì.

Il revair da Roni cun Monica (ella è turnada da l’Engalterra) n’è sco ch’i para era betg stà fitg armonic. Cun tschera sombra stat el enturn en chasa. E mamma è daventada propi isterica perquai che nona è puspè ina giada cumparida. Ella steva sin porta cun in’eleganta valischetta da vernisch ed ha declerà ch’ella vegnia a guardar da nus per in pèr dis, perquai ch’ella haja sentì al telefon la tensiun che regia tar nus tuts.

«Nua vuls ti insumma durmir?», ha mamma dumandà consternada. «Ti sas bain che nus avain preparà per Sebastian il pitschen biro da Stefan!»

«Ah», ha nona manegià tut legra, «quai n’è nagin problem! Entant ch’el n’è anc betg naschì savain nus senz’auter metter là in letg provisoric, quai na ma disturba insumma betg. En temps da crisa sto la famiglia tegnair ensemen, navaira. E perquai sun jau qua. Ussa prend jau tut enta maun.»

Mamma empruvava da sa revegnir e nona ha guardà enturn cun grond engaschament.

«Qua datti propi bler da far, Irena!», ha ella manegià. «Guarda ti dad Eva ed jau surpigl il tegnairchasa!»

Mo che Eva na vul betg ch’insatgi guardia dad ella. Il cuntrari, ella vul ch’ins na dettia nagina bada dad ella. Per far in pau curaschi hai jau fatg in per allusiuns misteriusas che sia classa preparia da tuttas sorts per festivar en maniera andanta la naschientscha da Sebastian. Eva è bunamain flippada ora.

«Jau na vi betg ch’els fetschian insatge, ch’il diavel portia!», ha ella sbragì. «Sche pussaivel vegnan els anc a l’ospital e chantan ina chanzun or en suler!»

Jau stoss admetter che quai ma para er penibel. Mintgin na sto tuttina betg savair che la ventiraivla mamma va anc a scola. Jau na crai dentant betg ch’els vegnan a far insatge sumegliant. Sabina m’ha ditg ch’els hajan rimnà daners. E cun quels veglian els cumprar in charrin per Sebastian.

Quai ch’è en sasez gentil dad els.

Eva e Sten che stumplan in charrin da pops...

Insumma, da mai na pon ins betg spetgar quai!

Era jau sun dentant gia mirveglius da vesair quest pitschen cumpogn. I n’è bunamain betg pussaivel da s’imaginar che nus na savevan anc nagut da si’existenza avant otg mais. Ed ussa, anc avant sia naschientscha, fa el gia fermamain part da nossa famiglia, è el gia ina part da nus!

Roni

Atmosfera catastrofala en chasa. Eva na va natiralmain betg pli a scola. Ella è sa retratga en sia stanza. Mintgatant udin nus a scruschir il palantschieu sut ses pais. Sco in animal en ina chabgia va ella vi e nà. A Sebastian para quai da plaschair. Protegì en il venter dad Eva, nina er el vi e nà, vi e nà.

Luz ha dumandà oz durant l’ensolver, sche quai saja er gia capità: Ina dunna che resta e resta en speranza. El ha cumenzà a sfegliar en il Cudesch Guinness dals records, sch’el chattass qua insatge sur da quest tema. Eva è stada si senza dir pled ed è ida. E mamma ha fatg zacras cun Luz. «Impertinent! Ti sas bain quant sensibla che Eva è! Ta prenda tuttina ensemen, Luz!»

Sin quai ha Luz respundì tut irrità ch’el na fetschia nagut auter che sa prender ensemen. En questa chasa na possia el betg far auter, perquai ch’el saja anc l’unic normal.

Dal tuttafatg tort n’ha el betg. Era bab perda pli e pli la gnerva. El n’ha anc adina betg chattà ina nova plazza. Nua ch’el s’annunzia, survegn el chanasters. Quai ch’occupa el il pli fitg è ch’el ha da laschar il pli savens la precedenza ad in candidat pli giuven.

«Ins pudess crair che jau deriv dal temp da crap!», ha el ditg tut grittentà.

Nagin n’ha cuntraditg. Mamma al ha simplamain splattinà cun in dultsch surrir sin il chau. Er jau n’hai betg gist la meglra luna. Tranter Monica e mai na paran betg pli da siglir tantas sbrinzlas. Gia avant sia partenza avevi gea dà pliras differenzas. Ma dapi ch’ella è turnada da l’Engalterra, vegnan quellas pli e pli grondas. Jau na sun er betg pli pront da ceder adina puspè – per amur da la pasch. Mintgatant sun jau ma perstgisà per ina u l’autra reacziun, senza chapir pertge che Monica era gritta. E quai sulettamain per ch’ella sa posia puspè vi da mai e saja cuntenta cun mai!

Duas uras hai jau spetgà sin quest smaladì eroport sin ses return. Adina puspè ha l’autpledader annunzià ch’il sgol XY da Londra sa retardeschia. Cur che Monica è lura finalmain vegnida tras la duana, n’è ella dentant betg currida cun grond plaschair vers mai.

«O, hallo Roni!», ha ella ditg da quai sitg. «Nus avevan bain fatg giu che ti na vegnias betg a prender mai a l’eroport!» Quest salid m’ha immediat prendì il flad. Ed jau hai cartì da surprender ella cun vegnir a l’eroport!

Teresa ha lura raquintà plain entusiassem da Londra, entant che Monica ha guardà absenta or da fanestra, cur che la viafier è arrivada en citad. Nagina dumonda suenter Eva! Betg in surrir amuraivel per mai. Ed a chasa è lura natiralmain la mamma sa bittada sin sias duas figlias ed jau sun restà là tut persul en il suler. Nar sc’ina zappa sun jau ì a chasa, senza dir adia. Pauc pli tard m’ha Monica lura telefonà.

«Betg far gia puspè il permalà, Roni!», ha ella supplitgà cun tun flattant. «Ti sas che jau na sun betg in tip spontan, che jau dovrel adina bler temp per m’orientar en ina situaziun nunspetgada. Ed jau n’hai propi betg spetgà che ti vegnias per mai, encunter nossa cunvegnientscha!»

Il sang bugliva en mias avainas. S’orientar en ina situaziun nunspetgada...

I stueva pelvair esser in sforz enorm d’acceptar che l’ami ch’ella pretenda d’avair gugent vegn per ella!

Jau sun stà là surprais e dischillus ed hai perquai taschì. Lura ha Monica a la finala dumandà suenter Eva. Cur che jau hai ditg ch’ella n’haja anc adina betg parturì, ha Monica ris tut cuntenta.

«Vesas!», ha ella manegià. «Er en quel reguard n’era tes giavisch che jau stuess star qua per betg manchentar la naschientscha betg giustifitgà! Pensa, sche jau avess renunzià al viadi a Londra pervi dad Eva... e l’uffant n’è anc gnanc naschì! Igl è oramai fitg rar ch’in uffant nascha exact il di calculà.»

Monica sa tut. Ella sa surtut tge ch’ella vul. E tge ch’ella na vul betg. Nus avain lura tuttina fatg giu puspè. Roni Hoffmann, il char cumpogn, dat gea adina suenter. Ma l’atmosfera è restada nauscha.

Jau na sai betg co che quai duess ir vinavant.

I vegn propi ad esser il meglier che jau emprov da pensar ad insatge auter, betg adina a Monica. Quai ha cusseglià nona. Ella è stada qua in pèr dis ed ha mess nossa chasa cun ils pes ensi. Lura ha mamma discurrì cun ella. Sa chapescha puspè cun larmas e singluts e per finir la pasch. Nona ha fatg sia valischetta e mamma l’ha purtà a la staziun. Sa il diavel pertge che las duas femnas na san betg viver sut in tetg! Mamma è tut en tut ina chara dunna e nona è simplamain in hit.

Jau ma dumond co ch’igl è stà pli baud, cur che mamma era in uffant, ina giuvna matta! Pertge è la convivenza tranter ils umans uschè cumplitgada? U è quai uschia sulettamain en nossa famiglia?

Tar intginas spezias d’animals pari dad esser pli simpel. Giulia s’occupa amuraivlamain da ses pitschens, litga lur pail, lascha tettar els... Percunter batta Romeo! Cun egliuns stgirs plain reproschas giascha el en ses chanaster e l’abanduna mo pli per ir spert a pischar en iert. El na sa lascha betg persvader ni cun in oss ni cun in bun toc charn da vegnir sco usità en cuschina ed en stiva.

«In tipic psicopat d’in chaun!», ha manegià Luz. «Sa fa fitg bain cun nus. Cun vus!»

E mamma ha ditg ch’ella saja persvasa ch’igl haja in’avaina d’aua sut nossa chasa.

Quai declerass almain pertge che nossa famiglia e ses animals da chasa èn uschè disturbads.

Evelyn

Ils 6 da matg. Dis, uras, minutas... il temp va en rudè.

Mintga giada cura che jau pens da betg pli pudair supportar quai, davent jau immediat conscienta: cler che jau support quai, gist sco quai che jau hai era supportà il di avant, l’ura passada, la minuta spirada.

Ma merda, merda! Jau crai propi mintgatant da betg pli pudair esser ina suletta secunda en speranza! Tuts guardan cun egls inquiets sin mai. Sch’il telefon scalina, alura be perquai ch’insatgi vul savair da mai. Schizunt scolasts han gia telefonà. Sche jau stoss ir la notg sin tualetta – Sebastian giascha para exact sin mia scufla – s’avran immediat trais ischs-chombra. Mamma, Roni e Luz stattan spalads en suler e dumondan: «Ussa?»

Saja sco ch’i veglia: Il pli tard puschmaun sto il pitschen sa mussar a la glisch dal mund. Lura vegn docter Steiner numnadamain ad iniziar la naschientscha.

Luzius

Oz sun jau arrivà a chasa e sun gist ma snuì d’ina gronda canera che vegniva or da la chombra dad Eva. Jau sun currì da stgala si, hai avert la porta – e tge hai jau vis? Eva stat sin il letg cun grevs suspirs e siglia giu sin il palantschieu cun in sfratg. Lura va ella puspè sin il letg – e siglia puspè engiu! Fin ch’ella ha vis mai sin porta.

«O Luz!», ha ella ditg. «Quai vegn ad iniziar la naschientscha! Jau sun era gia ida in’ura entira si e giu da stgala.»

«Eva!», hai jau ditg tut quiet, sco ch’ins discurra cun persunas fermamain malsaunas. «Damaun pos ti oramai ir a l’ospital per iniziar la naschientscha. Tge vuls far ussa anc tals sforzs! Jau na crai strusch che quai saja fitg saun!»

«Jau na vi betg iniziar artifizialmain la naschientscha! Ed insumma, Sebastian duai far per cumond gia a l’entschatta. Jau na vi betg in uffant cun in chau dir!»

«Guarda, guarda, ti es per in’educaziun autoritara!», hai jau ditg tut calm. E sun ì en cuschina a far in té per calmar mia sora. Sur mai tremblava il palantschieu sura dals sigls dad Eva.

Cura che jau l’hai clamà, è ella tuttina vegnida en cuschina ed ha bavì ses té. Ordadora daratgavi ed igl era uschè frestg che nus avevan puspè mess en funcziun il stgaudament. Igl era propi empernaivel, sco davos pigna. Mo che nus na savevan prest betg pli da tge discurrer. In auter tema che la naschientscha da Sebastian na vegniva strusch pli endament. Eva è lura puspè sa retratga en sia chombra. Mamma è turnada da las cumissiuns e Roni da la scola. Da la maniera co ch’el ha sbattì la porta eri da concluder che la chaussa cun Monica n’era anc adina betg cumplettamain en urden, dentant meglra che ier. Là aveva el numnadamain dà ina sfratgada a la porta. Bab ha finalmain purtà a chasa ina buna nova. El aveva survegnì in telefon al labor. El è almain vegnì en la selecziun pli stretga per ina plazza interessanta.

«Quai vegn franc a funcziunar!», ha ditg mamma ch’aveva evidentamain in di positiv. Nus ans essan lura tuts tschentads a maisa per tschanar. Tuttenina avain nus badà che Eva n’era anc betg cumparida, schebain che nus l’avevan clamà.

«Ella na vegn bain betg a...!», ha Roni ditg. Nus avain guardà in sin l’auter senza dir pled. Gnanc olma na fascheva en sasez anc quint che Sebastian vegniss sin il mund avant l’iniziaziun artifiziala da la naschientscha. Bab ha puspè clamà Eva e questa giada avain nus udì ad avrir la porta da la chombra. Calmads avain nus cuntinuà la tschaina.

Ma Eva è cumparida cun la valischetta ch’era pronta dapi emnas en stiva. Nus avain tuts sbassà ils tschaduns e l’avain fixà.

«Las deglias han cumenzà», ha Eva ditg. E cun in’egliada da triumf vers mai ha ella agiuntà: «Vesas Luz, igl ha fatg effect!»

Roni è vegnì grisch sco la tschendra. Bab è stà si tremblond. Mamma ha prendì en bratsch Eva. E tgi ha mantegnì puspè ina giada il sang fraid? Precis, Luzius Hoffmann! Jau hai numnadamain cumenzà a tschertgar las clavs da l’auto da bab, perquai che bab emblida bunamain adina nua ch’el ha mess las clavs. Jau hai chattà ellas sper il chanaster da Giulia. Probablamain è bab sa fermà là per stritgar ils giattins cura ch’el è vegnì a chasa.

Jau hai dà las clavs a bab che guardava ora sco sch’el survegniss in uffant. Lura avain nus tuts accumpagnà Eva en garascha ed avain guardà co ch’ella è sa messa cun stentas en l’auto. Tuttenina hai jau gì in curius sentiment. Jau na vegn mai pli a vesair Eva sco en quest mument, m’è passà tras il chau. E forsa na vegn ella era mai pli ad esser la medema Eva sco quai ch’ella è gist ussa.

Eva n’ha betg guardà enavos cura che bab è partì cun ella. Ussa èsi stgirenta notg. Ils otg da matg ha gist cumenzà. E bab n’è anc betg turnà da la clinica.

Jau stoss adina pensar ad Eva. Jau n’hai mez betg savì quant gugent che jau l’hai.

Roni

El è qua. Sebastian paisa 4,125 kg, è 51 cm lung, cotschen, sgrufignà e trid e bel.

Ma Segner, tge pagliola! Jau hai cartì da betg surviver quai! Igl aveva durà bunamain in di dal mument che Eva aveva bandunà cun bab la chasa. Luz ed jau n’eran sa chapescha betg ids a scola. Mamma era sa messa vi dal telefon ed il temp pareva da star quiet. Il suentermezdi era arrivà Sten ed ans aveva fatg cumpagnia. Bab era turnà anc la notg da l’ospital cun la nova ch’il medi supponia ch’i possia ir anc ditg e ch’i n’haja nagin senn sch’el stettia tut il temp en la sala da spetga. El era perfin ì a lavurar, ma el deva a nus sin la gnerva perquai ch’el ans telefonava trasor. Mintga giada ch’i scalinava prendeva mamma il corn en maun e nus tegnevan il flad. E lura discurriva be bab. U ils Andersons. U insatgi da la parentella, da la classa dad Eva.

Vers saira ha mamma lura ditg: «Jau na sun betg pli buna da seser enturn senza pudair far insatge! Jau vom en la clinica. I na vegn per franc betg pli a durar uschè ditg. Ed immediat che jau sai dapli, vegn jau a telefonar a vus.»

Ella ha prendì in mantè da plievgia ed ha guardà sin Sten. «Vuls ti accumpagnar mai, Sten?», ha ella dumandà.

Sten steva là sco in pitschen mattet tut pers. El ha guardà d’in a l’auter ed ha perfin emblidà da tschiccar en si’agitaziun.

«Jau stuess bain...», ha el crabottà.

Mamma ha scurlattà il chau. Ella aveva probablamain cumpassiun cun il giuven bab cumplettamain surdumandà.

«Ti na stos insumma nagut, Sten!», ha ella ditg. «Sta ti be qua per entant. I faschess dentant segir plaschair ad Eva, sche ti vegnissas lura immediat cur che l’uffant è qua!»

Sten ha alura puspè cumenzà a sghignar sco adina.

«O.k., quai è bain cler. Quai na stos ti gnanc dir a mai!», ha el manegià.

Exact a las 19.25 ans ha mamma telefonà da la clinica. Jau hai guardà sin l’ura, hai observà bab che tegneva en maun il corn, hai vis co che sia fatscha è sa sclerida dal plaschair. Lura hai jau savì che tut era en urden.

Anc quella saira avain nus visità in mument Eva. Jau aveva il curius sentiment da stuair bragir, vesend ella cun ses gnoc en letg. Bab m’ha mess Sebastian sin bratsch, ma jau al hai dà immediat vinavant. Segner, tge rambottel! Jau aveva tema da smatgar ensemen u da laschar crudar el. Pli tard hai jau telefonà anc a Monica ed ella pareva da s’allegrar talmain da la nova che jau hai emblidà tut quai ch’ha stressà nus il davos temp.

Evelyn

Jau sun mamma. Jau hai in uffant.

Ins na po betg descriver tut quai che jau resent, quai che jau pens.

Sebastian.

Luzius

Damaun vegn Eva a chasa. Eva cun Sebastian! Cun quai ch’igl è sonda ha Roni sfrignì e manegià che quai saja gist ad ura per nossa conferenza da famiglia.

«Tge crais ti che nus pudessan discutar, mamma?», ha el dumandà. «I dess differents temas! Vulessas ti forsa discutar da l’amur nunraschunaivla da Roni per ina tscherta Monica Imholz? U da las vistas da bab da survegnir la nova plazza da labor? Halt, jau sai: Per noss Luziet han cumenzà las davosas emnas da scola da sia vita! Ma na, jau pens che nus duessan ponderar cuminaivlamain co che nus vulain organisar nossa vita da famiglia, ussa che Sebastian tutga tar nus!»

Mamma ha interrut el riend.

«Tascha ussa, Roni! Tias beffas n’èn betg da survesair!»

Damaun laschain nus probablamain crudar per ina giada nossa discussiun. Eva e Sebastian vegnan a procurar per avunda travasch!

Jau hai fatg il quint: Avant precis 35 emnas ans ha Eva communitgà durant ina discussiun da famiglia ch’ella saja en speranza.

Quella giada pensava ella che tut quai che vegnia na saja gnanca da supportar e discurriva d’ina catastrofa. A la fin èsi stà ina catastrofa tut legraivla! Or da quel gnoc en il venter dad Eva è daventà Sebastian. Eva ha dumagnà tut e quai che vegn anc vegn ella era a dumagnar.

Sapperlot, en 35 emnas po capitar ina detga massa!

Indicaziuns bibliograficas

Maja Gerber-Hess. Evelyn – deschset ed en speranza. Mustér 1994. Tut ils dretgs d’autur(a) / chasa editura resalvads. Ediziun epub: www.chattà.ch (2015).